Mahloof ge shareea'aiy fashaanee covid ge haalathu rangalhuvumun: Criminal court\nމަހްލޫފްގެ ޝަރީޢަތް ފަށާނީ ކޯވިޑްގެ ހާލަތު ރަނގަޅުވުމުން: ކްރިމިނަލް ކޯޓް\n6 ކުދިންނަށް ޖިންސީގޯނާ ކުރިކަމުގެ ތުހުމަތު ކުރެވޭ މީހާ އަނެއްކާ ވެސް ހައްޔަރުކޮށްފި\n6 ކުއްޖަކަށް ޖިންސީ ގޯނާކުރިކަމުގެ ތުހުމަތުގައި ހައްޔަރުކުރި މީހާ ކޯޓުން ދޫކޮށްލައިފި\nއެމްއެމްޕީއާރުސީގެ ޚިޔާނާތުގެ މައްސަލާގައި ދަޢުވާ އުފުލާފައިވާ މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް، އަޙްމަދު މަޚްލޫފުގެ ޗަރީއަތް ފަށާނީ ކޯވިޑްގެ ހާލަތު ރަނގަޅުވުމުންކަމަށް ކްރިމިނަލް ކޯޓުން ބުނެފިއެވެ.\nއެމްއެމްޕީއާރުސީގެ ޚިޔާނާތުގެ މައްސަލައާއި މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް، އަޙްމަދު މަޚްލޫފުގެ މައްޗަށް ދަޢުވާކުރުމަށް ކްރިމިނަލް ކޯޓަށް ހުށައަޅަފައިވަނީ މިދިޔަ އަހަރުގެ ނިވެމްބަރު މަހުގެ 24ގައެވެ. މަޚްލޫފްގެ މައްޗަށް އުފުލާފައިވަނީ، ކޮރަޕްޝަން ހުއްޓުވުމާއި މަނާކުރުމުގެ ޤާނޫނުގެ ދަށުން ރިޝްވަތު ހިފުމުގެ ކުށުގެ ދަޢުވާއެވެ.\nކްރިމިނަލް ކޯޓުން ބުނީ އެ މައްސަލައިގެ ޝަރީޢަތް ކުރިއަށް ކުރިއަށްގެންދިއުމަށް ނިންމާފައިވަނީ ކޯޓަށް ޙާޒިރުކޯށްގނެކްމަށް ވާތީ، ކޯވީޑްގެ ހާލަތު ރަނގަޅުވުމުން އެ މައްސަލަ ޝެޑިއުލްކޮށް ކުރިއަށް ގެންިދއުމަށް ޤާޟީ ނިންމަވާފައިވާކަމަށެވެ.\nމަޙުލޫފުގެ މައްޗަށް ދަޢުވާކޮށްފައިވަނީ، ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރުކަމުގައި ހުރިއިރު، 2014ވަނަ އަހަރުގެ އޮގަސްޓުމަހުގެ ތެރޭގައި ސްޕެޝަލް އިކޮނޮމިކް ޒޯން ބިލަށް ތާއީދުކޮށް ވޯޓުދިނުމުގެ މުޤާބިލުގައި، އޭރުގެ ޓޫރިޒަމް މިނިސްޓަރ އަޙްމަދު އަދީބު ޢަބްދުލްޣަފޫރު، އެސް.އޯ.އެފް ޕްރައިވެޓް ލިމިޓެޑްގެ ނަމުގައި ބޭންކް އޮފް މޯލްޑިވްސްގައި ހުޅުވާފައިވާ އެކައުންޓުގެ ޗެކުން މަޚްލޫފަށްދިން 33،000 (ތެއްތިރީސް ހާސް) އެމެރިކާ ޑޮލަރު، މަޚްލޫފުގެ ނަމުގައި ބޭންކް އޮފް މޯލްޑިވްސްގައި ހުޅުވާފައިވާ އެކައުންޓަށް ޖަމާކޮށް، ރިޝްވަތު ހިފާފައިވާތީއެވެ.\nޚިޔާނާތުގެ ތުހުމަތުތާކާއެކު ދެފަހަރެއްގެ މަތިން މިނިސްޓަރ މަޚްލޫފް މަގާމުގެ މަސްއޫލިއްޔަތުން އެކަހެރިކުރިނަމަވެސް އެކަމަކު ދައުވާކުރުމާ މެދު ގޮތެއް ނުނިމި މަސްތަކެއް ފާއިތުވުމާއި ގުޅިގެން ސަރުކާރުންވަނީ މަޚްލޫފްގެ ސަސްޕެންޝަން އުވާލައްވާފައެވެ.\nއެންމެފަހުން އޭނާ މަސައްކަތުގެ މާހައުލުން އެކަހެރިކުރިތާ4މަސް ފަހުން ސަސްޕެންޝަން އުވާލުމުން މިނިސްޓަރ މަޚުލޫފު މަސައްކަތަށް ނިކުންނަވަން ފެއްޓެވީ މިދިޔަ އޮކްޓޫބަރު މަހުގެ 10ވަނަ ދުވަހުގައެވެ.\nމިނިސްޓަރ މަޚުލޫފުވަނީ އޭނާގެ މައްޗަށް ކުރެވުނު ތުހުމަތުތަށް ދޮގުކުރައްވައި، ފައިސާ ލިބުނު މުޢާމަލާތަކީ ޑޮލަރު ގަތުމުގެ ސައްޙަ މުއާމަލާތެއް ކަމަށް ވިދާޅުވެފައެވެ.\nކްރިމިނަލް ކޯޓް, އަޙްމަދު މަހްލޫފް\nމަޑޫތައް ނެއްޓި އޮޑި އަޑިއަށް ހިނގައިދާނެތީ ހުރިހާ ވަގުން އެކަތިގަނޑަކަށް ވަނީ


India Sarukaarun Senahiya Ah Medical Equipment Thakeh Hadhiyaa Kurahvvaifi އިންޑިއާ ސަރުކާރުން ސެނަހިޔަ އަށް މެޑިކަލް އިކުއިޕްމަންޓްތަކެއް ހަދިޔާކުރައްވައިފި – Huvadhoo News India Sarukaarun Senahiya Ah Medical Equipment Thakeh Hadhiyaa Kurahvvaifi Huvadhoo News\nއިންޑިއާ ސަރުކާރުން ސެނަހިޔަ އަށް މެޑިކަލް އިކުއިޕްމަންޓްތަކެއް ހަދިޔާކުރައްވައިފި\nއިންޑިއާ ސަރުކާރުން ސެނަހިޔަ މިލިޓަރީ ހޮސްޕިޓަލަށް މެޑިކަލް އިކްއިޕްމަންޓްތަކެއް ހަދިޔާކުރައްވައިފިއެވެ.\nބަންޑާރަކޮށީގައި މިއަދު މެންދުރު ފަހު ބޭއްވި ޚާއްޞަ ރަސްމިއްޔާތުގައި އިންޑިއާ ސަރުކާރުން ހަދިޔާކުރެއްވި މި އިކްއިޕްމަންޓްތަކާ ހަވާލުވެވަޑައިގަތީ މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީއެވެ. އަދި، އިންޑިއާ ސަރުކާރުގެ ފަރާތުން މި ތަކެތި ހަވާލުކުރެއްވީ މިހާރު ރާއްޖެ ވަޑައިގެން އުޅުއްވާ އިންޑިއާގެ ޑިފެންސް ސެކްރެޓަރީ ހިޒް އެކްސެލެންސީ އަޖޭ ކުމާރެވެ.\nއިންޑިއާ ސަރުކާރުގެ ފަރާތުން މިއަދު ހަދިޔާކުރެއްވި 2800 ކިލޯ ގްރާމްގެ މެޑިކަލް އިކްއިޕްމަންޓްގެ ތެރޭގައި ހިމެނެނީ، ޞިއްޙީ އިމަޖެންސީގައި ބޭނުންކުރާ ބައެއް އާލާތްތަކާއި، ހޮސްޕިޓަލުގައި ބޭނުންކުރާ ބައެއް އާލާތްތަކެވެ.\nއިންޑިއާ ސަރުކާރުން ސެނަހިޔަ މިލިޓަރީ ހޮސްޕިޓަލަށް މެޑިކަލް އިކްއިޕްމަންޓްތަކެއް ހަދިޔާކުރެއްވުމަށް ބޭއްވި މި ރަސްމިއްޔާތުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލާއި، މިނިސްޓަރ އޮފް ސްޓޭޓް ފޮރ ފޮރިން އެފެއަރޒް އަޙުމަދު ޚަލީލާއި، ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަތީފާއި، އެމްއެންޑީއެފްގެ ޖެނެރަލް އޮފިސަރުންނާއި މިހާރު ރާއްޖެ ވަޑައިގެން އުޅުއްވާ އިންޑިއާ އަސްކަރިއްޔާގެ އިސް ވަފުދުގެ ބޭފުޅުންނާއި އަދި ފޮރިން މިނިސްޓްރީގެ އިސް ބޭފުޅުން ބައިވެރިވެވަޑައިގެންނެވިއެވެ.\nއިންޑިއާ ދިވެހިރާއްޖެ ސެނަހިޔަ މިލިޓަރީ ހޮސްޕިޓަލް


Covid-19 gai emme bodu asareh kuraany Raajjeyge igthisoadhah: World Bank\nކޮވިޑް-19ގައި އެންމެ ބޮޑު އަސަރެއް ކުރާނީ ރާއްޖޭގެ އިގްތިސާދަށް: ވޯލްޑް ބޭންކް\n12 އޭޕްރީލް 2020 - 13:59:54\nކޮވިޑް-19 ގައި ދެކުނު އޭޝިއާ އަށް ކުރާނެ އަސަރު ބޮޑު ކަމަށާއި މިކަމުގައި އެންމެ ބޮޑު ގެއްލުމެއް ވާނީ ދިވެހި ރާއްޖެއަށް ކަމަށް ވޯލްޑް ބޭންކިން ބުނެފި އެވެ.\nވޯލްޑް ބޭންކިން ނެރެފައިވާ ރިޕޯޓަށް ބަލާއިރު ކޮވިޑް-19 ބަލިމަޑުކަމުގެ އަސަރު އެންމެ ބޮޑަށް ކުރާނީ ކުޑަ އަދަދަކަށް މާލިއްޔަތު ލިބޭ މީހުންގެ އިތުރުން، ހޮސްޕިޓާލިޓީ ނުވަތަ ޓޫރިޒަމް ދާއިރަގައި މަސައްކަތް ކުރާ މީހުން އަދި ރީޓެއިލް ނުވަތަ ޓްރާންސްޕޯޓު އިދާރާގައި މަސައްކަތް ކުރާ މީހުންނަށެވެ.\nމިގޮތުން، ރާއްޖޭގެ އިގްތިސާދު ޓޫރިޒަމަށް ބަރޯސާވެފައިވާ މިންވަރު ބޮޑުވެފައި، ކޮވިޑް-19 ގެ ސަބަބުން ޓޫރިޒަމް ދާއިރާ އެއްކޮށް ހުއްޓިފައިވާތީ، ރާއްޖޭގެ އިގްތިސާދަށް މިބަލިމަޑުކަމުގެ ސަބަބުން ކުރާނެ އަސަރު އެހެން ގައުމުތަކާއި ބަލާފައި ބޮޑެވެ.\nވޯލްޑް ބޭންކުން ލަފާ ކުރާ ގޮތުގައި ދެކުނު އޭޝިއާގެ އިގްތިސޯދީ ހާލަތު އެންމެ ގޯސްވާ ދަނޑިވަޅުގައި، ރާއްޖޭގެ އުފެއްދުންތެރިކަމުގެ ނިސްބަތް މައިނަސް 8.5 - 13 ޕަސެންޓާ ދެމެދުގެ އަދަދަކަށް ވެއްޓޭނެ އެވެ.\nރާއްޖޭގެ އިތުރުން މި ސަރަހައްދުން ދެން އެންމެ ބޮޑަށް އަސަރު ކޮވިޑް-19 ގެ ސަބަބުން ކުރާނެ ކަމަށް ބުނެފައިވަނީ އަފްގާނިސްތާން، ޕާކިސްތާން އަދި ސްރީލަންކާ އަށެވެ.\nމިއީ ފާއިތުވި 40 އަހަރު ތެރޭގައި ދެކުނު އޭޝިއާގެ އިގްތިސާދު އެންމެ ބޮޑަށް ދަށްވާނެ ކަމަށް ލަފާކުރާ އަހަރު ކަމަށް ވެސް އެ ބޭންކުން ވަނީ ބުނެފަ އެވެ. ފާއިތުވެދިޔަ އަހަރުތަކުގަައި މުޅި ދުނިޔޭގައި ވެސް އެންމެ ބޮޑަށް ކުރިއަރަމުން އައި އިގްތިސާދު އޮތް ގައުމުތައް ހިމެނެނީ މި ސަރަހައްދުގަ އެވެ.


Iraq in furathama faharah Syria gai harakaaitherivaa ISIS ah...\nއިރާގުން ފުރަތަމަ ފަހަރަށް ސީރިޔާގައި ހަރަކާތްތެރިވާ އައިއެސްއަށް ހަމަލާ ދީފި\nއިރާގުގެ ބައެއް ސަރަހައްދުތަކަށް އައިސިސް އިން ހަމަލާދީ ހިފުމާ ގުޅިގެން އިރާގު އަސްކަރިއްޔާއިން ދަނީ އައިސިސްއާ ދެކޮޅަށް ހަމަލާ ދެމުން\nކ. މާލެ 25 ފެބުރުއަރީ 2017 | ހޮނިހިރު 17:13 1,574\nއިރާގު އަސްކަރިއްޔާގެ ޓޭންކަރެއް، އައިސިސް އަށް އިރާގުގައި ހަމަލާ ދިނުމަށް މިސްރާބު ޖަހަނީ - ގެޓީ އިމޭޖާސް\nއިރާގުގެ އަސްކަރިއްޔާއިން ފުރަތަމަ ފަހަރަށް ސީރިޔާގައި ހަރަކާތްތެރިވާ އިސްލާމިކް ސްޓޭޓް (އައިއެސް)، ގެ ޓާގެޓްތަކަށް ބޮމުގެ ހަމަލާތައް ދީފިއެވެ.\nއިރާގުގެ ބޮޑުވަޒީރު ހައިދަރް އަލް-އަބަދީ ވަނީ އިރާގު ބޯޑަރުން ބޭރުގައި އައިސިސް އަށް ހަމަލާ ދިން ކަމަށް އެއްބަސްވެވަޑައިގެންފައެވެ.\n"އަހަރުމެންގެ ރައްޔިތުން މަރަން މަސައްކަތް ކުރާ ޓެރަރިސްޓުންގެ ފަހަތުން ދުވަން. އެއީ ކޮންމެ ތަނެއްގައި ތިއްބަސް،" އެމެރިކާގެ މަދަދު ލިބެމުންދާ އަލް-އަބަދީގެ އޮފީހުން ނެރުނު ބަޔާނެއްގައި ބުނެފައި ވެއެވެ.\nއިރާގުގެ އަސްކަރިއްޔާ އިން ނެރުނު ބަޔާނެއްގައި ބުނީ ސިރިޔާގައި ހަރަކާތްތެރިވާ އައިސިސްގެ ޓާގެޓުތަކަށް އިރާގު އެއާފޯސްއިން ފުރަތަމަ ފަހަރަށް ހަމަލާ ދޭން ފަށާފައިވާ ކަމަށާއި، މިހަމަލާތައް އިރާގު އަސްކަރިއްޔާއިން ދިނީ މި ފެބްރުއަރީ 15 އަދި 16 ގައި އިރާގުގެ ބަގްދާދަށް އައިސިސްއިން ހަމަލާ ދިނުމާ ގުޅިގެން ކަމަށެވެ.\nއިރާގުގެ ބައެއް ސަރަހައްދުތަކަށް 2014 އިން ފެށިގެން އައިސިސް އިން ހަމަލާދީ ހިފުމާ ގުޅިގެން އިރާގު އަސްކަރިއްޔާއިން ދަނީ އައިސިސްއާ ދެކޮޅަށް ހަމަލާ ދެމުންނެވެ.\nއިރާގުގެ ދެވަނައަށް އެންމެ ބޮޑު ސިޓީ، މޫސަލްގައި އިރާގު ސިފައިން، އައިއެސްއާ ދެކޮޅަށް ހަމަލާދީ، ދަނީ ކުރި ހޯދަމުންނެވެ. އެގޮތުން އައިއެސް އިރާގުގެ މޫސަލްގެ ހުޅަނގުން ފައްސާލުމަށްޓަކައި އިރާގު އަސްކަރިއްޔާއިން ހިންގާ އޮޕަރޭޝަނުގައި، މޫސަލްގެ އެއާޕޯޓު އަސްކަރިއްޔާގެ އަތް ދަށަށް ދާދިފަހުން ވަނީ ގެނެސްފައެވެ. އިރާގުގެ އިރުމަތީ މޫސަލް، އަސްކަރިއްޔާއިން ވަނީ މިދިޔަ މަހު އަލުން ކޮންޓްރޯލްގެ ދަށަށް ގެނެސްފައެވެ.


އަޕަރ ނޯތު ޕޮލިސް ޑިވިޜަންގައި ހިމެނޭ އަތޮޅުތަކުގެ ކޮމާންޑަރުންނާއި ޕޮލިސް ސްޓޭޝަންތަކުގެ އިންޗާޖުންނަށް އަމާޒުކޮށްގެން ސިމްޕޯޒިއަމެއް ބާއްވައިފި\nހޯމަ ،28 ޑިސެމްބަރ 2020 / 14:24\nއަޕަރ ނޯތު ޕޮލިސް ޑިވިޜަންގައި ހިމެނޭ ހއ، ހދ އަދި ށ. އަތޮޅުގެ ކޮމާންޑަރުންނަށާއި އެއަތޮޅުތަކުގައި ގާއިމްކޮށްފައިވާ ޕޮލިސް ސްޓޭޝަންތަކުގެ އިންޗާޖުންނަށް އަމާޒުކޮށްގެން ސިމްޕޯޒިއަމެއް ބާއްވައިފިއެވެ.\nމި ޑިސެންބަރު މަހުގެ 27 އަދި 28 ވަނަ ދުވަހު ކުޅުދުއްފުށި ސިޓީ އޮފީސް ކޮމްޕްލެކްސް ހޯލުގައި ބޭއްވި މި ސިމްޕޯޒިއަމްއަކީ ފުލުހުންގެ ސްޓްރެޓީޖިކް ޕްލޭންގައިވާ ލަނޑުދަނޑިތައް ހާސިލްކުރުމަށާއި އަޕަރ ނޯތު ޕޮލިސް ޑިވިޜަންގައި ހިމެނޭ ޕޮލިސް ސްޓޭޝަންތަކުން ދެމުންދާ ހިދުމަތްތަކަކީ ރައްޔިތުންނާ ގުޅިގެން ރައްޔިތުންނާ ގާތުންދެވޭ އިތުބާރުހުރި ހިދުމަތަކަށް ހެދުމަށް ކުރަމުންދާ މަސައްކަތްތަކުގެ ތެރެއިން ބޭއްވި ސިމްޕޯޒިއަމްއެކެވެ.\nސިމްޕޯޒިއަމް ފެށުމުގެ ގޮތުން ބޭއްވި ރަސްމިއްޔާތުގައި އަޕަރ ނޯތު ޕޮލިސް ޑިވިޜަންގެ ކޮމާންޑަރު ޗީފް އިންސްޕެކްޓަރ އޮފް ޕޮލިސް ފާތިމަތު ނަޝްވާ ދެއްކެވި ވާހަކަފުޅުގައި ފުލުހުން ރައްޔިތުންނަށް ދޭ ހިދުމަތްތަކުގެ އިތުރުން ރައްޔިތުންގެ ފަރާތުންވެސް ފުލުހުނަށް އެހީތެރިކަމެއް ބޭނުންވެއްޖެ ހިނދެއްގައި އެފަދަ އެހީތެރިކަމެއްވެސް ލިބޭނެފަދަ ގާތްކަމެއް ރައްޔިތުންނާ ބޭއްވުމަށާއި ރައްޔިތުންގެ އިހުސާސްތައް ދެނެގަތުމަށް އެދިވަޑައިގެންނެވިއެވެ. އަދި ފުލުހުން ހިންގާ ކޮންމެ ހަރަކާތަކީ ފުލުހުންގެ މަސައްކަތަށް އިތުރު ފަސޭހަތަކެއް ލިބިގެންދާނެ ފަދަ ހަރަކާތަކަށް ހެދުމަށާއި ފުލުހުންގެ ހަރަކާތްތައް ހިންގުމުގައި ޕަބްލިކް ރިލޭޝަންސް އާއި މާކެޓިންގ އަދި ކޮމިއުނިޓީ އެންގޭޖްމަންޓްގެ އިތުރުން ކްރައިމް ޕްރިވެންޝަން ހިމެނޭގޮތަށް ހަރަކާތްތައް ރޭވުމަށް އެދިވަޑައިގެންނެވިއެވެ.\nދެ ދުވަހުގެ މުއްދަތަށް ކުރިއަށް ގެންދިޔަ މި ސިމްޕޯޒިއަމްގައި ފުލުހުންގެ ސްޓްރެޓީޖިކް ޕްލޭންގައިވާ ލަނޑުދަނޑިތައް ހާސިލްކުރުމަށް ކޮންމެ ސްޓޭޝަނަކުން ކުރިއަށް އަހަރަށް ތައްޔާރުކޮށްފައިވާ އެކްޝަން ޕްލޭނާއި ޖިނާއީ އިޖުރާއަތުގެ ގާނޫނަށް ގެނެވުނު އިސްލާހުތަކަށް އަހުލުވެރިކޮށް، އޮޕަރޭޝަނަލީ ސްޓޭޝަންތަކުގައި ރަނގަޅުކުރަންހުރި ކަންކަމާއި ގުޅޭގޮތުންނާއި ތަހުގީގާއި އިދާރީގޮތުން ސްޓޭޝަންތަކުގައި ރަނގަޅުކުރުމަށް ހުރި ކަންކަމާ ގުޅޭގޮތުން މަޝްވަރާކޮށްފައިވެއެވެ.\nމީގެއިތުރުން މި ސިމްޕޯޒިއަމްގައި ފްރޮންޓްލައިންގެ މަސައްކަތްތައް ހަރުދަނާކުރުމަށް މޮޑާރން ޕޮލިސިންގ އާއި ނެއިބަރހުޑް ޕޮލިސިންގއާއި އަދި އޮޕަރޭޝަންތައް ހަރުދަނާކުރުމާއި ވަގަށް ނަގާފައިވާ އުޅަނދުތައް ދެނެގަތުމާއި ފްރޮންޓްލައިންގައި މަސައްކަތްކުރާ ފުލުހުންގެ މަސައްކަތްތަކަށް ބޭނުންވާ ގާނޫނީ މައުލޫމާތު ދީފައިވެއެވެ. އަދި ތަހުގީގުތައް ހަރުދަނާކުރުމަށް މައްސަލަ ހުށަހެޅޭ ހިސާބުން ފްރަންޓްލައިންގައި މަސައްކަތްކުރާ ފުލުހުން ސަމާލުކަން ދޭންވީ ކަންކަމާއި މައްސަލަތަކުގެ ތަހުގީގުތައް ހަރުދަނާކުރުމަށް ކުރަންހުރި ކަންކަމާއި މައްސަލަތަކުގައި ޕީޖީއޮފީހަށް ފޮނުވާއިރު ރަނގަޅުކުރަންހުރި ކަންކަމާއި ޕީޖީން މައްސަލަތަކުގައި ދަޢުވާކުރުމުގައި ބަލާ ކަންކަމާއި ދަޢުވާކުރުމަށް ފުލުހުންގެ ފަރާތުން ރަނގަޅުކުރަންޖެހޭ ކަންކަމާއި ގުޅޭގޮތުން މައުލޫމާތު ދިނުމުގެ އިތުރުން، ގާނޫނީގޮތުން ދިމާވާ ގޮންޖެހުންތަކާއި ވޭތުވެދިޔަ4އަހަރު ޑިވިޜަނުގެ މައްސަލަތަކުގެ ތަފާސް ހިސާބަށް އަލިއަޅުވާލައި މައްސަލަތައް ހުހަހެޅި ދައުވާކުރެވިފައިވާ ގޮތުގެ މަޢުލޫމާތު ހިއްސާކޮށްފައިވެއެވެ. ހަމައެއާއެކު އިދާރީގޮތުން ސްޓޭޝަންތަކުގެ މަސައްކަތްތައް ހަރުދަނާކުރުމަށް އިދާރީ ގޮތުން އަދި ސްޓޭޝަންތަކުން ކުރިޔަށްގެންދަންވީ ކަންކަމާއި ގުޅޭގޮތުންވެސް މައުލޫމާތު ހިއްސާކޮށްފައިވެއެވެ.\nމި ސިމްޕޯޒިއަމްގެ ތެރެއިން ވަނީ އަންނަ އަހަރުން ފެށިގެން އަޕަރ ނޯތު ޕޮލިސް ޑިވިޜަންގައި ހިމެނޭ ޕޮލިސް ސްޓޭޝަންތަކުގެ އިންޗާޖުންގެ ގޮތުގައި މަސައްކަތްކުރުމަށް ހަމަޖެހިފައިވާ ފުލުހުންނަށް އެކަމުގެ ލިޔުން ހަވާލުކޮށްފައެވެ.\nމި ސިމްޕޯޒިއަމްގައި އަޕަރ ނޯތު ޕޮލިސް ޑިވިޜަންގެ ކޮމާންޑަރު ޗީފް އިންސްޕެކްޓަރ އޮފް ޕޮލިސް ފާތިމަތު ނަޝްވާ އާއި އަޕަރ ނޯތު ޕޮލިސް ޑިވިޜަންގައި ހިމެނޭ ހއ، ހދ އަދި ށ. އަތޮޅުގެ އަތޮޅު ކޮމާންޑަރުންނާއި އެއަތޮޅުތަކުގައި ގާއިމްކޮށްފައިވާ ޕޮލިސް ސްޓޭޝަންތަކުގެ އިންޗާޖުން ބައިވެރިވެފައިވެއެވެ.


Mumbai Ge Mayor Naruhunge Uniform Gai Hospital Ah - Vaguthu\nމުމްބާއީގެ މޭޔަރު ނަރުހުންގެ ޔުނީފޯމްގައި ހޮސްޕިޓަލަށް\nއިންޑިއާގެ މުމްބާއީގެ މޭޔަރު ކިޝޯރީ ޕެޑްނެކަރް ނަރުހުންގެ ޔުނިފޯމް އަޅައިގެން ބިރްހަމް މުމްބާއި މުނިސްޕަލް ހޮސްޕިޓަލަށް ޒިޔާރަތްތައް އެތަނުގައި މަސައްކަތް ކުރަމުންދާ ސްޓާފުންނަށް ހިތްވަރުދީފިއެވެ.\nއޭނާ ހިތްވަރުދިން މުވައްޒަފުންގެ ތެރޭގައި ހިމެނެނީ ކޮވިޑް-19 އާ ދެކޮޅަށް އެ ހޮސްޕިޓަލުގައިި މަސައްކަތް ކުރަމުންދާ މުވައްޒަފުންނެވެ.\nޕެޑްނެކަރްއަކީ ކުރިން ނަރުހެއްގެ ގޮތުގައި މަސައްކަތް ކުރަމުންދިޔަ މީހެކެވެ. އޭނާ ވަނީ އެ ހޮސްޕިޓަލުގެ ނަރުހުންނާއި ބައްދަލުކޮށް، ކޮވިޑް-19 އާ ދެކޮޅަށް މަސައްކަތް ކުރުމުގައި އެ މީހުންނަށް ދިމާވަމުންދާ އުނދަގޫ ތަކުގެ ވާހަކަ އަޑު އަހާފައެވެ.\nއެ ހޮސްޕިޓަލުގެ އޮފިޝަލުން ބުނީ، ޕެޑްނެކަރް އެ ހޮސްޕިޓަލަށް ޒިޔާރަތް ކުރިއިރު، ގައިދުރު ކަމުގެ ގައިޑްލައިނަށް ފޮލޯ ކުރި ކަމަށެވެ.\n"އަހަރެން ކުރިން ނަރުހެއްގެ ގޮތުގައި މަސައްކަތް ކުރިން، އަހަރެންނަށް އިނގޭ ދިމާވާނެ އުނދަގޫ ކަންކަން، އަހަރެން އަހަރެންގެ ނަރުސް ޔުނިފޯމް ލައިގެން ދިޔައީ އެ މީހުންނަށް ދައްކަން، އަހަންނަކީވެސް އެ މީހުންގެ ތެރެއިން މީހެއްކަން، އަހަރެން އެތަނުގައި ނަރުހުންނާއި ބައްދަލުކޮށް، އެ މީހުންގެ ވާހަކަތައް އަޑުއެހިން، މިއީ އުނދަގޫ ދުވަސްތަކެއް، މި ވައިރަހާއި ކުރިމަތިލެވޭނީ އެންމެން އެކުގައި މަސައްކަތް ކޮށްގެން"އޭނާ ބުނެފައި ވެއެވެެ.\nޕެޑްނެކަރް ސިޔާސީ ދާއިރާއަށް ނުކުތުމުގެ ކުރިން މަސައްކަތް ކޮށްފައި ވާނީ ނަރުހެއްގެ ގޮތުގައެވެ. އޭނާ ނަރުހެއްގެ ގޮތުގައި 1992 ވަނަ އަހަރުން ފެށިގެން މަސައްކަތް ކޮށްފައިވާއިރު، އޭނާ ބީއެމްސީގެ ކައުންސިލަރު ކަަމަށް ހޮވުނީ 2002 ވަނަ އަހަރުއެވެ. އޭގެ ފަހުން އޭނާ ވަނީ ދެ ފަހަރު މަތިން އެ މަގާމު ދިފާއު ކޮށްފައެވެ.\nމުމްބާއީގައި ކޮވިޑް-19 5407 ވޭދަނަ (ކޭސް) އެއް ވަނީ ފެނިފައެވެ. އާދީއްތަ ދުވަހާއި ހަމައަށް 204 މީހަކު ކޮވިޑް-19 ޖެހިގެން އެ ސިޓީން ވަނީ މަރުވެފައެވެ.


ކަހްފު ސޫރަތުގެ ތަރުޖަމާ 45-47 – DhiSalafiyyah\nوَاضْرِ‌بْ لَهُم مَّثَلَ الْحَيَاةِ الدُّنْيَا كَمَاءٍ أَنزَلْنَاهُ مِنَ السَّمَاءِ فَاخْتَلَطَ بِهِ نَبَاتُ الْأَرْ‌ضِ فَأَصْبَحَ هَشِيمًا تَذْرُ‌وهُ الرِّ‌يَاحُ ۗ وَكَانَ اللَّـهُ عَلَىٰ كُلِّ شَيْءٍ مُّقْتَدِرً‌ا ﴿٤٥﴾\nއަދި ކަލޭގެފާނު އެއުރެންނަށް ދުނިޔޭގެ ދިރިއުޅުމުގެ މިޘާލު ޖައްސަވައިދެއްވާށެވެ! ތިމަންރަސްކަލާނގެ އުޑުންވެއްސެވި ފެނެއްގެ މިޘާލެވެ. ދެން ބިމުގެ ގަސްތައް އެ ފެނާއެކުވެ (ތާޒާކަންލިބި ހެދިގަތުމަށްފަހު) ، ވަޔާ ބުރައިގެންދާ ހިކި ކުނޑިތަކަކަށް ވެދެއެވެ. ފަހެ، ކޮންމެކަމެއްގެ މައްޗަށް ކުޅަދުންވަންތަ ކަލަކުކަމުގައި اللّه ވޮޑިގެންވެއެވެ.\nالْمَالُ وَالْبَنُونَ زِينَةُ الْحَيَاةِ الدُّنْيَا ۖ وَالْبَاقِيَاتُ الصَّالِحَاتُ خَيْرٌ عِندَ رَ‌بِّكَ ثَوَابًا وَخَيْرٌ أَمَلًا ﴿٤٦﴾\nމުދަލާއި ދަރިންނަކީ ދުނިޔޭގެ ދިރިއުޅުމުގެ ޒީނަތްތެރިކަމެވެ. އަދި ދެމިހުންނަނިވި ޞާލިޙު ޢަމަލުތައް ، ކަލޭގެފާނުގެ ރައްބުގެ ޙަޟްރަތުގައިވާ، ޘަވާބުގެގޮތުން މާހެޔޮކަން ބޮޑެވެ. އަދި ކުރެވޭ އުންމީދެއްގެ ގޮތުންވެސް މާހެޔޮކަން ބޮޑުމެއެވެ.\nوَيَوْمَ نُسَيِّرُ الْجِبَالَ وَتَرَ‌ى الْأَرْ‌ضَ بَارِ‌زَةً وَحَشَرْ‌نَاهُمْ فَلَمْ نُغَادِرْ مِنْهُمْ أَحَدًا ﴿٤٧﴾\nއަދި ތިމަންރަސްކަލާނގެ ފަރުބަދަތައް ވިއްސިވިހާލިކޮށްލައްވާ ދުވަހުގެ މަތިން ހަނދުމަފުޅުކުރައްވާށެވެ! އަދި (އެދުވަހުން) ބިންގަނޑު (ހާމަވެ) ފާޅުވެގެންވާތީ ކަލޭގެފާނު ދެކޭނެތެވެ. އަދި ތިމަންރަސްކަލާނގެ އެއުރެން މަޙްޝަރު ކުރައްވާހުށީމެވެ. ފަހެ ، އޭގެތެރެއިން ހަމައެކަކުވެސް ދޫނުކުރައްވާހުށީމެވެ.


ތާރުމަގުން މުޑިއަރާ އެކަކު ސީރިއަސް ހާލަތެއްގައި :: މިކަލް ނޫސް\nތާރުމަގުން މުޑިއަރާ އެކަކު ސީރިއަސް ހާލަތެއްގައި\n17 ޖޫން 2017 15:16\nއެކްސިޑެންޓްގައި ހާލުބޮޑުވި އަބްދުﷲ އިތުރު ފަރުވާއަށް މިހާރު ވަނީ އައްޑުއަށް ގެންގޮސްފައި.\nރޭ 10:15 އެހާކަށް ހާއިރު ފުވައްމުލަކު ތާރުމަގުން (ނާއިބު ތުއްތު ހިނގުން) ކުނިކޮށި ހިސާބުގައި ދެ ސައިކަލު ޖެހި ނުރައްކާތެރި އެކްސިޑެންޓެއް ހިނގައިފިއެވެ. މިއެކްސިޑެންޓްގައި ދެ ސައިކަލުގައި ތިބި3މީހުންގެ ތެރެއިން ދެ މީހުންނަށް އަނިޔާވެފައި ވެއެވެ. އަދި އެއިގެތެރެއިން އެކަކުގެ ހާލު ބޮޑުވެގެން އިތުރު ފަރުވާއަށް މިހާރު ވަނީ އައްޑުއަށް ގެންގޮސްފައެވެ.\nސީރިއަސް ޙާލުގައި އޮތީ އެއްސައިލަކުގެ ފަހަތުގައި ހުރި ދިގުވާނޑު އަވަށު ގުރަހާގެ (އަލިކެއުޅާގެ) އަބްދުﷲ ކިޔާ 59 އަހަރުގެ ފިރިހެނެކެވެ. ދެން އަނިޔާވީ އަނެއް ސައިކަލް ދުއްވި ހޯދަޑު އަވަށު ޒުވާނެއް ކަމަށް ކަރަންކާއާގެ ހުސޭއިން އެވެ. ހުސައިނަށް ވެސް މި މުޑިއެރުމުގައި އަނިޔާލިބިފައި ވެއެވެ. ނަމަވެސް އޭނާގެ ޙާލު ސިރިއަސް ނޫން ކަމަށާއި، އެކަމަކު އަދި އޮތީ ހޮސްޕިޓަލުގައި ބާއްވާފައި ކަމަށް މައުލޫމާތު ލިބެއެވެ. މިއެކްސިޑެންޓްގައި ހިމެނުނު އަނެއް ސައިކަލް ދުއްވީ ދިގުވާޑު އަވަށު، މެދު އުމުރުގެ މީހެއްކަމަށް ވާ މުހައްމަދު ސައީދުއެވެ. ނުވަތަ ޖަކްސްޓާ ރެސްޓޯރެންޓް ހިންގާ، އެތަނުގެ ވެރިޔާ، ޖަކްސްޓާ ސައީދުއެވެ.\nބަލިމީހާ މާލެ ގެންދިއުމަށް ފްލައިޓަށް އަރުވައިގެން ނައްޓާވެސްލިއެވެ. ނަމވެސް ބަލިމީހާގެ ޙާލުދެރަ ކަމުން މާލެ ނުގެންދެވި އަލުން ސީ އެންބިއުލެންސްގައި ގެންދިޔައީ އައްޑުއަށެވެ. ސިރިއަސް ޙާލުގައި އޮތް އަބްދުއްﷲ ގެ ކޮއްކޮ އަލި ދީދީ ރާއްޖެ އެމްވީއަށް މައުލޫމާތު ދިންގޮތުގައި އޭނާގެ ބޭބެގެ ބޮލުގެ ނާރަކަށް ގެއްލުން ވެފައިވާ ކަމަށް ފުވައްމުލަކު ހޮސްޕިޓަލުގެ ޑޮކްޓަރު ބުނެފައިވާ ކަމަށެވެ. މާލެ ގެންދަން އުޅުނީ އޭޑީކޭއިން ނާރުގެ ޑޮކްޓަރަށް ދެއްކުމަށެވެ.\nމިހާރު އައްޑުއަށް ގެންގޮސް ފަރުވާދިން ކަމުގައި ވިޔަސް އައްޑޫ ހޮސްޕިޓަލުގައި ނާރުގެ ޚާއްސަ ޑޮކްޓަރަކު ނެތުމުން، ފުވައްމުލަކުން ޑޮކްޓަރު ދިން އިރުޝާދާ އެއްގޮަތަށް އެކަން ކުރެވެގޮތް ވެފައިނުވާ ކަމަށްށެވެ.\nމިއެކްސިޑެންޓް ހިނގަން ދިމާވީ ރޭ 10:15 އެހާކަށް ހާއިރު މުހައްމަދު ސައީދުއާއި އަބްދުﷲ (ސިރިއަސް ޙާލުގައި އޮތް) އާއި ދެމީހުން ފުނާޑު އަވަށުގެ ރެސްޓޯރެންޓަކުން ސައި ބޮއިގެން ގެއަށް ދާން (ދިގުވާނޑާއި ވީކޮޅަށް ދާން) ތާރުމަގަށް ނިކުންނަން ސައިކަލު އަނބުރާލި ވަގުތު ދިގުވާނޑު ކޮޅުން ބާރު ސްޕީޑެއްގައި ދުއްވާފައި އައި ހުސޭނު ދުއްވި ސައިކަލުން، މުހައްމަދު ސައީދު ދުއްވި ސައިކަލުގެ ފަހަތުގައި ޖެހިގެން ކަމަށް މުހައްމަދު ސައީދާއި ހަވާލާދި އެހެން މީހަކު ކިޔައިދިނެވެ.\nފުވައްމުލަކުގެ ތާރުމަގަކީ ވެސް ތަފާތު ގިނަ ނުރައްކާތެރި އެކްސިޑެންޓްތައް ހިނގާމުން އަންނަ ބޮޑުމަގެކެވެ.\nކުރިން ވަނީ މިމަގުން ޖޮގިން އަށް ދުވަމުންދިޔަ މީހެއްގެ ގައިގައި ފަހަތުން ބާރު ސްޕީޑުގައި އައި ސަކަލަކުން ޖެހިގެން މަރުވެފައެވެ. މިނޫންވެސް ނުރައްކާތެރި އެތައް އެކްސިޑެންޓެއް މިމަގުގައި ހިނގާފައިވެއެވެ. މިފަދަ އެކްސިޑެންޓްތަކުގެ އަސްލަކީ ހުއްދަ އޮންނަ މިންވަރަށް ވުރެ ބާރު ސްޕީޑުގައި އުޅަދުތައް ދުއްވުން ކަމަށް ގިނަބަޔަކު ބުނެއެވެ.


Gazzaafee ge dharikalunge candidacy hifahahtan amurukohfi\nމުއައްމަރުލް ގައްޒާފީގެ ދަރިކަލުން ސައިފުލް އިސްލާމް ގައްޒާފީ: ލީބިޔާގެ ރައީސް ކަމަށް ވަނީ ކުރިމަތިލައްވާފައި\nލީބިޔާގެ ކުރީގެ ލީޑަރު މުއައްމަރުލް ގައްޒާފީގެ ދަރިކަލުން ސައިފުލް އިސްލާމް ގައްޒާފީގެ ކޭންޑިޑޭސީ ހިފަހައްޓަން އެ ގައުމުގެ އަސްކަރީ ޕްރޮސެކިޔުޓަރުން އަރުމު ކޮށްފި އެވެ. ސައިފުލް އިސްލާމްގެ އިތުރުން ޚަލީފާ ހަފްތަރުގެ ލިޔުންތައް ހިފަހައްޓަން ވެސް ވަނީ އަމުރު ކޮށްފަ އެވެ.\nޚަބަރުތައް ބުނާ ގޮތުން ޕްރޮސެކިޔުޓަރު މަސްއޫދު އިރުހޫމަތު ވަނީ ހައި ނޭޝަނަލް އިލެކްޝަން ކޮމިޝަނަށް މިކަން އަންގަވާފަ އެވެ. އެއީ ބުނެވޭ ގޮތުގައި ސައިފުލް އިސްމާލްއާ ގުޅުން ހުރި މައްސަލަތަކެއް ބަލަމުން ގެންދާތީ އެވެ.\nލީބިޔާގައި މިއަހަރު ޑިސެމްބަރު 24 ގައި އޮންނަ އިންތިހާބުގައި ވާދަ ކުރެއްވުމަށް ސައިފުލް އިސްލާމް ވަނީ އިލެކްޝަން ކޮމިޝަނަށް ފޯމްތައް ހުށަހަޅާފަ އެވެ. އެހެން ނަމަވެސް އޭނާއަށް ރިޔާސީ އިންތިހާބުގައި ވާދަ ކުރެއްވިދާނެ ކަމާ މެދު ގިނަ ބަޔަކު ސުވާލު އުފައްދަ އެވެ.\nސައިފުލް އިސްލާމް ގަައްޒާފީ އަކީ ލީބިޔާގަައި ރައީސްކަން ކުރެއްވުމަށް އެންމެ ގާބިލު ބޭފުޅާ ކަމަށް ގިނަ ބަޔަކު ގަބޫލުކުރެ އެވެ. އެހެން ނަމަވެސް ލީބިޔާގައި މިހާރު އޮތް ސިޔާސީ ވާދަވެރި ކަމުގައި ސައިފުލް އިސްލާމަށް އިންތިހާބު ކާމިޔާބު ކުރެވިދާނެ ކަމާ މެދު ވެސް އޮތީ ސުވާލު އުފެދިފަ އެވެ.\nޕްރޮސެކިޔުޓަރުން ބުނާ ގޮތުން ސައިފުލް އިސްލާމްއާ ގުޅުން ހުރި މައްސަލަތައް ގައުމުން ބޭރުވެ ބައިނަލްއަގްވާމީ ކޯޓްތަކަށް ވެސް ވަނީ ދަތުރު ކޮށްފަ އެވެ. އޭނާ އެ އިޝާރާތްކު ރެއްވީ އިންޓަނޭޝަންލަ ކްރިމިނަލް ކޯޓުން ސައިފުލް އިސްލާމްއާ ބަލަމުން ގެންދާ މައްސަލަތަކަށެވެ.\nއިންޓަނޭޝަނަލް ކްރިމިނަލް ކޯޓަށް ހާޒިރުވާން ސައިފުލް އިސްލާމްއަށް ވަނީ އަމުރުކޮށްފަ އެވެ. އެއީ އޭނާގެ ބައްޕަ ކާނަލް މުއައްމަރުލް ގައްޒާފިގެ ވެރިކަން ވައްޓާލުމަށް 2011 ގައި ނުކުތް މީހުންނާ ދެކޮޅަށް ސައިފުލް އިސްލާމް ހާލަތާ ނުބައްދަލު މިންވަރަށް ބާރުގެ ބޭނުން ހިފައި އެތައް ބަޔަކަށް އަނިޔާވި މައްސަލާގަ އެވެ.


ފާއިތުވި އެތައް އަހަރެއްގެ ރޯދަ ނުހިފާ ހުރި މީހަކު، އެރޯދަތައް ނުހިފައި މިއަހަރުގެ ރޯދަ ހިފިދާނެތޯ؟ – shafiu.mv\nފާއިތުވި އެތައް އަހަރެއްގެ ރޯދަ ނުހިފާ ހުރި މީހަކު، އެރޯދަތައް ނުހިފައި މިއަހަރުގެ ރޯދަ ހިފިދާނެތޯ؟\nMarch 5, 2020 shafiu\nރަމަޟާންމަހުގެ ރޯދަ ހިފުމަކީ އިސްލާމްދީނުގެ ރުކުންތަކުގެ ތެރެއިން ރުކުނެކެވެ. ޝަރުޢީ ޢުޛުރެއް މެދުވެރިވެގެން މެނުވީ ރޯދަ ދޫކޮށްލުން މުސްލިމަކަށް ހުއްދަވެގެން ނުވެއެވެ.\nޝަރުޢީ ޢުޛުރަކާ ލައިގެން، ރޯދަ ނުހިފާ ރަމަޟާން މަސްތަކެއް ދޫކޮށްލައިފިނަމަ، ނުވަތަ ރޯދަމަހުގައި ރޯދައަށްހުރެ ޝަރުޢީ ޢުޛުރަކާ ލައިގެން ރޯދަ ދޫކޮށްލައިފިނަމަ، އެ ރޯދަ ދޫކޮށްލި މީހާގެ މައްޗަށް ވަނީ އެ ދޫކޮށްލި ރޯދަތައް ޤަޟާކުރުމެވެ. ޝަރުޢީ ޢުޛުރޭ މި ދެންނެވީ ދަތުރެއްގެ މަތީގައިވުމާއި، ބަލިވުމަށެވެ. މިއީ އުންމަތުގެ އިޖުމާޢު މިކަމުގެ މައްޗަށް އޮތް ކަމެކެވެ.\n(وَمَنْ كَانَ مَرِيضًا أَوْ عَلَى سَفَرٍ فَعِدَّةٌ مِنْ أَيَّامٍ أُخَرَ) البقرة /185\n“ފަހެ، ތިޔަބައިމީހުންގެ ތެރެއިން ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ (ރަމަޟާން މަހުގެ ރޯދަ ދޫކޮށްލައިފިނަމަ) އެހެން ދުވަސްތަކަކުން އެ ޢަދަދު ހަމަކުރުން ހުށްޓެވެ.”\nރަމަޟާންމަހުގެ ރޯދަތައް ޤަޞްދުގައި ދޫކޮށްލިކަމުގައިވިޔަސް، ފަރުވާކުޑަވުމުގެ ސަބަބުން ދޫކޮށްލިކަމުގައި ވިޔަސް، އޭނާ ދޫކޮށްލީ އެންމެ ރޯދައެއް ކަމުގައިވިޔަސް، ރޯދަމަހު ރޯދަ ހިފަން ފެށުމަށްފަހު އެ ރޯދަ ޝަރުޢީ ސަބަބަކާ ނުލާ ދޫކޮށްލިކަމުގައިވިޔަސް އޭނާ އެ ކުޅައީ ބޮޑުފާފައެކެވެ. ފަހެ ތައުބާވުން އޭނާގެ މައްޗަށް ވާޖިބުވެގެންވެއެވެ.\nއެފަދަ މީހާ އޭނާ ކުރީން، ޤަޞްދުގައި ޝަރުޢީ ސަބަބަކާ ނުލައި ދޫކޮށްލި ރޯދަތައް އަލުން ހިފަން ޖެހޭނެތޯ ނުވަތަ ނޫންތޯ އެއީ ޢިލްމުވެރިންގެ މެދުގައި އިޚްތިލާފުހުރި މައްސަލައެކެވެ.\nޢިލްމުވެރިންގެ ތެރެއިން ޢާއްމު ގިނަ ޢިލްމުވެރީން ވިދާޅުވަނީ އެ ދޫކުޅަ ރޯދަތައް އޭނާ ޤަޟާކުރަން ޖެހޭނޭ ކަމަށެވެ. އަދި ބައެއް ބޭކަލުން އެކަމުގެ މައްޗަށް އިޖްމާޢު ގެންނަވާފައިވެއެވެ.\nއިބްނު ޢަބްދުލް ބައްރު ވިދާޅުވިއެވެ. “ޤަޞްދުގައި ރަމަޟާންމަހުގެ ރޯދަ ދޫކޮށްލައިފި މީހާ، ފަހެ އޭނާ ރަމަޟާންމަހުގެ ރޯދަ ވާޖިބުވެގެންވާ ކަމަށް ޤަބޫލު ކުރިކަމުގައިވިޔަސް އަދި އޭނާ އެ ރޯދަތައް ދޫކޮށްލީ އޭނާގެ ޖާހިލުކަމުން ނުވަތަ ފަރުވާކުޑަކަމުން ކަމުގައިވިޔަސް އޭނާ ތައުބާވިނަމަ، އޭނާ ދޫކޮށްލި ރޯދަތައް ހިފަންޖެހޭނެއެވެ.”\nއިބްނު ޤުދާމާ އަލްމަޤްދިސީ ރަޙިމަހުﷲ ވިދާޅުވިއެވެ. “އެކަމުގައި އެއްވެސް ޚިލާފެއް އޮތްކަމެއް އަހަރެމެންނަށް އެނގިފައެއް ނުވެއެވެ. އެހެނީ ރޯދައަކީ އޭނާގެ ނިސްބަތުގައި ޘާބިތުވެފައިވާ ޒިންމާއެކެވެ. އޭނާ އުފުލަންޖެހޭ ޒިންމާއެކެވެ. އެ އަޅުކަން އަދާނުކޮށް އޭނާގެ ޒިންމާއިން އެކަން ބަރީއައެއް ނުވާނެއެވެ. އެކަން އޭނާ އަދާކޮށްފުމަށް ދަންދެން އެނާގެ ކިބައިގައި އެކަން ދެމިއޮންނާނެއެވެ.” ” انتهى من “المغني” (4/365) .\nއައްލަޖުނާ އައްދާއިމާގެ ފަތުވާގައި ވެއެވެ. “ރަމަޟާންމަހުގެ ރޯދައިގެ ވާޖިބުކަމަށް އިންކާރުކޮށްފި މީހާ ކާފިރުވާނެއެވެ. އެއީ އިޖްމާޢުވެފައިވާ ކަމެކެވެ. އެމީހެއްގެ ކަންނެތްކަމުން ނުވަތަ ފަރުވާކުޑަކުރުމުގެ ސަބަބުން ރޯދަ ދޫކޮށްލާ މީހާ ކާފިރަކަށް ނުވާނެއެވެ. އެކަމަކު އެމީހާއަކީ ވަލިއްޔުލް އަމުރުގެ ފަރާތުން ޢުޤޫބާތް ނުވަތަ އަދަބު ޙައްޤުވެއްޖެ މީހެކެވެ. އެއީ އޭނާއާއި އެހެން މީހުންވެސް އެކަމުން ދުރުހެލިކުރުމަށްޓަކައެވެ. (އިޞްލާޙަށްޓަކައެވެ). މިފަދަ މީހާއާ ބެހޭގޮތުންވެސް ބައެއް ޢިލްމުވެރިން، އޭނާ ކާފިރުވާނޭ ކަމަށްވެސް ވިދާޅުވެއެވެ. އޭނާ ދޫކޮށްލި ރޯދަތައް އެނާ ހިފަން ޖެހޭނެއެވެ. ﷲ އަށް ތައުބާ ވުމާއެކުގައެވެ.” “فتاوى اللجنة الدائمة” (10/143) :\nޢިލްމުވެރީންގެ ތެރެއިން ބައެއް ބޭކަލުން ވިދާޅުވަނީ ޤަޞްތުގައި ރޯދަތައް ދޫކޮށްލިކަމުގައިވިޔަސް އޭނާ އެ ދޫކުޅަ ރޯދަތައް އޭނާ ހިފަން ނުޖެހޭނެކަމަށެވެ. އަދި އޭނާ ސުންނަތް ރޯދަހިފުން ގިނަކުރާނީއެވެ. މި ރައުޔަކީ ޡާހިރީ މަޛްހަބްގެ ރައުޔެވެ. އަދި ޝައިޚުލް އިސްލާމް އިބްނު ތައިމިއްޔާ ރަޙިމަހުﷲ އާއި ޝައިޚް އިބްނު ޢުޘައިމީން ރަޙިމަހުﷲ އިޚްތިޔާރު ކުރައްވާފައިވަނީވެސް މިރައުޔެވެ.\nއަލްޙާފިޡް އިބްނު ރަޖަބުލް ޙަންބަލީ ރަޙިމަހުﷲ ވިދާޅުވިއެވެ. ޡާހިރީ މަޛްހަބުގެ (މި މަޛްހަބުގެ ގިނަ ޢިލްމުވެރިންގެ) ރައުޔަކީ ގަސްތުގައި ރޯދަދޫކޮށްލާ މީހާގެ މައްޗަށް ރޯދަ ޤަޟާކުރަން ނުޖެހުމެވެ. އަދި އެނާ ޤަޟާކުރިކަމުގައިވިޔަސް އެކަން އޭނާގެ ކިބައިން ފުދިގެން ނުވާނެކަމަށެވެ. “فتح الباري” (3/ 355).\nޝައިޚުލް އިސްލާމް އިބްނު ތައިމިއްޔާ ރަޙިމަހުﷲ ވިދާޅުވިއެވެ. “ގަސްތުގައި ރޯދަ ދޫކޮށްލާ މީހާ ޢުޛުރެއް ނެތްކަމުގައިވަންޏާ އޭނާ ޤަޟާކުރުމެއް ނުވެއެވެ. ރޯދަވެސް އަދި ނަމާދުވެސް މެއެވެ. އަދި އޭނާ އެ ޤަޟާ ކުރިކަމުގައިވިޔަސް އޭނާގެ ކިބައިން އެކަން ޞައްޙަވެގެން ނުވެއެވެ.” “الاختيارات الفقهية” (ص: 460) .\nޝައިޚް އިބްނު ޢުޘައިމީން ރަޙިމަހުﷲ ވިދާޅުވިއެވެ. “ޤަޞްތުގައި ޢުޛުރެއްނެތި ރޯދަ ދޫކޮށްލައިފި މީހާއާމެދު، ރާޖިޙު ވެގެންވާ ބަސްފުޅަކީ އޭނާއަށް ޤަޟާކުރުން ލާޒިމުވެގެން ނުވުމެވެ. އެހެނީ އެކަމުން އޭނާއަށް އެއްވެސް ފައިދާއެއް ނުކުރެއެވެ. އެއީ އޭނާގެ ކިބައިން އެކަން ޤަބޫލުވެގެންވެސް ނުވާނެއެވެ. އަޞްލު ޤަވާޢިދަކީ، ވަކި ވަޤުތެއްގައި ކުރުމަށް ވަޤުތު ކަނޑައެޅިފައިވާ އަޅުކަމެއް ޝަރުޢީ ޢުޛުރެއް ނެތި އޭގެ ވަޤުތުން ބޭރުވެއްޖެނަމަ އެއަޅުކަމެއް ކުރާ މީހެއްގެ ކިބައިން އެކަން ޤަބޫލުވެގެން ނުވުމެވެ. انتهى من “مجموع الفتاوى” (19/89).\nޚުލާޞާ: ރަމަޟާންމަހުގެ ރޯދައިން ޤަޞްތުގައި ރޯދައެއް، ޝަރުޢީ ޢުޛުރަކާ ނުލައި ދޫކޮށްލައިފިމީހާ، ނުވަތަ ގިނަ ރޯދަމަސްތަކެއް ރޯދަ ޝަރުޢީ ޢުޛުރަކާ ނުލައި ދޫކޮށްލައިފިމީހާ، ޢިލްމުގެ އަހުލުވެރިންގެ ތެރެއިން ޢާއްމު ގިނަ ޢިލްމުވެރިން ވިދާޅުވާ ގޮތުގައި އޭނާ ދޫކޮށްލި ރޯދަތައް ޤަޟާކުރުން އޭނާގެ މައްޗަށް ލާޒިމްވާނެއެވެ. އަދި ބައެއް ޢިލްމުވެރިން ދެކެވަޑައިގަންނަވާ ގޮތުގައި އެ ރޯދަތައް ޤަޟާކުރަން ނުޖެހޭނެއެވެ. އެހެނީ އެއީ އެއަޅުކަން އަދާކުރުމުގެ ވަޤުތު ފާއިތުވެފައިވާ އަޅުކަމެކެވެ. މީގެ ތެރެއިން އެންމެ ރާޖިޙު (އެންމެ ޞައްޙަކަން ބޮޑު) ބަސްފުޅަކީ ޢިލްމުގެ އަހުލުވެރިންގެ ތެރެއިން ގިނަ ޢާއްމު ޢިލްމުވެރިން ވިދާޅުވެފައިވާ ފަދައިން ފާއިތުވި ރޯދަތައް ޤަޟާކުރަން ޖެހޭނެކަމަށް ވިދާޅުވާ ބަސްފުޅެވެ. އެހެނީ އެއީ އަޅާ އަދާކުރަން ޖެހިފައިވާ އޭނާގެ ޒިންމާއެކެވެ. އޭނާ އެ އަދާކުރުމުން މެނުވީ އޭނާގެ ކިބައިން އެ ޒިންމާ ބަރީއައެއް ނުވާނެއެވެ.\nފާއިތުވި އެތައް އަހަރެއްގެ ރޯދަ ނުހިފާ ހުރި މީހަކު، ތައުބާވެފަ މި އަހަރުގެ ރޯދަމަހުގެ ރޯދަ ހިފިދާނެއެވެ. ކުރީ އަހަރު ތަކުގެ ރޯދަތައް އޭގެ ފަހުގައި ހިފާނީއެވެ.\nރޯދަރޯދަ ޤަޟާކުރުންފާއިތުވި ރޯދަ ހިފުންޤަޟާ ރޯދަ


Report: Emme fahuge hanguraama aa hisaabah kanthah ai goiy, #HelpGazaMv | #Dhiislam\nއެންމެ ފަހުގެ ހަނގުރާމައާ ހިސާބަށް ކަންތައް އައި ގޮތް\n4 years ago |0comment| August 10, 2014 |\nޖުލައި މަހުގެ 8 ވަނަ ދުވަހު އިސްރާއީލުން ޣައްޒާގެ އާންމު ރައްޔިތުންނާއުދުވާނާއި ގަތުލުއާންމުތައް ހިންގަން ފެށުމުގެ ކުރިން މިކަމަށް މަގުފަހި ކުރުމުގެ ގޮތުން އިސްރާއީލުން ކުރިކަންތައް ކަމަށް ބެލެވޭ ތިން ކަމެއް ފާހަގަކޮށްލެވެ އެވެ. އިސްރާއީލުން ވެރިވެގެންފައިވާ ހުޅަނގު އައްސޭރީގައި ހިނގި މިތިން ހާދިސާގެ ތެރެއިން ފުރަތަމަ ޙާދިސާއަކީ ހުޅަނގު އައްސޭރީގައި ގާނޫނާ ޚިލާފަށް ވަޒަންވެރިވެގަނެގެން އުޅޭ ޔަހޫދީ ވަޒަންވެރިންގެ ތިން ކުއްޖަކު ޖޫން މަހުގެ 12 ވަނަ ދުވަހު ވަގަށް ނެގި ޙާދިސާއެވެ. އިސްރާއީލުން ވަނީ މި ތިންކުދިން ވަގަށް ނެގީފަލަސްތީނުގެ މިނިވަންކަމަށް މަސައްކަތްކުރާ ހަމާސް ޖަމާޢަތުން ކަމަށް ބުނެ ހަމާސްގެ ބޮލުގައި މިޖިނާއީ ކުށުގެ ތުހުމަތު އަޅުވާފައެވެ.\nމި ކުދިން ހޯދުމުގެ ނަމުގައިއިސްރާއީލުގެ ސަލާމަތީ ބާރުތަކުން ހުޅަނގު އައްސޭރީގެ އެތަށް ސަރަހައްދެއްގައި ހިންގި އަސްކަރީ އޮޕަރޭޝަންތަކުގައި ފަލަސްޠީނުގެ އެތަށް ސަތޭކަ ބަޔަކު ޝަރީޢަތަކާނުލައި ހައްޔަރުކުރުމާއި ފަލަސްތީނުގެ އެތަށްބަޔަކަށް ޙަމަލާދީ ޒަޚަމްކޮށްލުމާއި ޣައްޒާގައިވާ ޙަމާސް ޖަމާއަތުގެ އަމާޒުތަކަށް އެކިފަހަރުމަތިން ބޮމުގެ ޙަމަލާތައް ދިނުންފަދަ ހަރުކަށި އަމަލުތައް ހިމެނެއެވެ. މި ޖިނާއީ މައްސަލައާގުޅިގެން އިސްރާއީލުން ހައްޔަރުކުރި ފަލަސްތީނުގެ ރައްޔިތުންގެ ތެރޭގައި ހަމާސްގެ އިސް ބައެއް ބޭފުޅުންނާ އަސީރުން ބަދަލުކުރުމުގެ އެއްބަސްވުމުގެ ދަށުން އިސްރާއީލުން މިނިވަންކޮށްފައިވާ ފަލަސްޠީނުގެ ބައެއް މީހުން ވެސް ހިމެނެއެވެ.\nއިސްރާއީލުގެ މި ހަރުކަށި އަމަލުތައް ފަލަސްޠީނުގެ ވެރިކަމުގެ އިދާރާއިން ކުށްވެރިކުރި އިރު، ހަމާސުންވަނީ އިސްރާއީލުން އެޖަމާއަތުގެ މައްޗަށް ކޮށްފައިވާ ޔަހޫދީ ތިންކުދިން ވަގަށްނެގި ކަމުގެ ޖިނާއީ ތުހުމަތަށް އިންކާރުކޮށްފައެވެ. މިއަދާ ހަމައަށް ވެސް މި ތިން ކުދިން ވަގަށް ނެގީ ހަމާސް ޖަމާޢަތުން ކަން އިސްރާއީލަށް ސާބިތުކޮށްދެވިފައި ނުވާއިރު މިހާދިސާއަކީ އިސްރާއީލުން ޙަމާސްގެ ބޮލުގައި އެޅުވުމަށް ރާވައިގެން ހިންގި ކަމެއްކަމަށް ޖަރުމަނުވިލާތުގައި ޝާއިއުކުރި ޖާސޫސީ ރިޕޯޓެއްބުނެއެވެ. މީގެއިތުރުން އިސްރާއީލުގެ ބައެއް މުފައްކިރުންނާއި އަދީބުންވެސް ވަނީ ހުޅަނގުއައްސޭރީން ވަގަށްނެގި ކަމަށް އިސްރާއީލުން ބުނާ ޔަހޫދީ ތިންކުދިން ވަގަށްނެގުމުގެ ތުހުމަތަކީ އިސްރާއީލުން ޙަމާސްގެ ބޮލުގައި އަޅުވާފައިވާ ދޮގު ތުހުމަތެއް ކަމަށް ޝައްކުކުރެވޭ ކަމަށް ވިދާޅުވެ ވާހަކަ ދައްކަވާފައެވެ.\nމިމައްސަލަ އިތުރަށް ގޯސްވެގެންދިޔައީ އިސްރާއީލުން އިސްވެ ހަމާސް މަރުކަޒުތަކަށް ބޮންއަޅަން ފެށުމުނެވެ. މިއާއެކު ޙަމާސް އިންވެސް އިސްރާއީލާ ދެކޮޅަށް ރޮކެޓް ހަމަލާތައް ދޭން ފެށިއެވެ. ހުއްޓުމެއް ނެތި ދެ ދުވަހަށް ހަމަލާތައް ބަދަލުކުރަމުން ގެންދަނިކޮށް ޖޫން މަހުގެ 30 ވަނަ ދުވަހު ޔަހޫދީ މިތިން ކުދިން މަރުވެފައި އޮއްވާ ފެނުން ވެގެން ދިޔައީ ހަމަނުޖެހުންތައް އިތުރަށް ހޫނުވުމަށް މަގުފަހިވެގެންދިޔަ ކަމަކަށެވެ.\nމި ތިންކުދިންގެ މަރާއެކުއިސްރާއީލުން ޣައްޒާއަށް ބޮމުގެ ވަރުގަދަ ހަމަލާތަކެއް ދޭންފެށިއެވެ. އަދި މިތިން ކުދިންގެ މަރުގެ ބަދަލު ހަމާސްގެ ކިބައިން އިސްރާއީލުން ހިފާނެ ކަމުގެ އިންޒާރު އިސްރާއީލުގެ ހަރުކަށި ބޮޑު ވަޒީރު ބެންޖަމިން ނަތަންޔާހޫ ދެއްވި އެވެ. މިއަށް ފަހު ޖުލައި މަހުގެ2ވަނަ ދުވަހު އިވިގެންދިޔައީ އިސްރާއީލު ވެރިވެގެންފައިވާ ޤުދުސްގައި އުޅެމުންދިޔަ ފަލަސްޠީނުގެ ޅަފުރާގެ ފިރިހެން ކުއްޖަކު ގަދަ ކަމުން ކާރަކަށް ލައި ވަގަށްނަގައިގެން ޤުދުސްގެ ޖަންގަލީގެ ސަރަހައްދަކަށް ގެންގޮސް އެކުއްޖާ ދިރިހުއްޓާ އަންދާލި ޖަރީމާ ޔަހޫދީ ވަޒަންވެރިންގެ ބަޔަކު ހިންގި ކަމުގެ ޚަބަރެވެ. މި ޖަރީމާ ހިންގި ޔަހޫދީ ވަޒަންވެރިން މިކަމަށް އެއްބަސްވެ އިޢުތިރާފްވެފައި ވާ އިރުވެސް އިސްރާއީލުގެ ފުލުހުން އެމީހުން ހައްޔަރުކޮށްފައެއްނުވެއެވެ. ޔަހޫދީ ވަޒަންވެރިންގެ މި ލާއިންސާނީ ޖަރީމާގެ ސަބަބުން ހުޅަނގު އައްސޭރީގައި އިސްރާއީލާ ދެކޮޅަށް ވަރުގަދަ މުޒާހަރާތަކެއް ފެށިގެން ދިޔައިރު، ރައްދުގައި އިސްރާއީލަށް ދެމުންދިޔަ ރޮކެޓް ހަމަލާތައް ހަމާސްއިން ވެސް އިތުރު ކުރަމުން ގެންގޮސްފައިވެ އެވެ.\nޙަމާސްގެ ރޮކެޓް ހަމަލާތަކުން އިސްރާއީލުގެ ރައްޔިތުން ދިފާޢު ކުރުމަށް ކަމަށް ބުނެ ޔަހޫދީ ދައުލަތުން ޣައްޒާއާ ދެކޮޅަށް ރަސްމީކޮށް އުދުވާނާއި ގަތުލުއާންމުތައް ހިންގަން ފަށާފައިވަނީ މިދިޔަ ޖުލައި މަހުގެ 8 ވަނަ ދުވަހުއެވެ. މިއާއެކު އިސްރާއީލުން ޣައްޒާއަށްވައިގެ މަގުން ފުރަތަމަ ދޭން ފެށި ހަމަލާތައް އެއްގަމު މަގުންނާ ކަނޑުގެ މަގުން ވެސް ދޭން ފެށިއެވެ. މި ގޮތުން ޣައްޒާގެ ޢާއްމުންގެ ގެތަކާ ސްކޫލުތަކާ މިސްކިތްތަކަށް ބެލުމެއް ނެތި އިސްރާއީލުން ހަމަލާތައް ދެމުން ދިޔައީ މިއީ ހަމާސްއިން އިސްރާއީލާ ދެކޮޅަށް ރޮކެޓް ޙަމަލާތައްދޭތީ އަމިއްލަ ނަފްސުގެ ދިފާޢުގައި ދޭ ހަމަލާތަކެއް ކަމަށްބުނެ ބަހަނާތަކެއް ދެއްކުމަށްފަހު އެވެ. ނަމަވެސް އަމިއްލަ ނަފްސުގެ ދިފާޢުގައިވެސް މަދަނީ ތަންތަނަށް ހަމަލާދީ އާންމުންނާ ދެކޮޅަށް ގަތްލުއާންމުތައް ހިންގައި ޑަޒަން ޑަޒަނަށް އާންމުން މެރުމަކީ ބައިނަލްއަގްވާމީ ގާނޫނު މަނާކުރާ ކަމެކެވެ. އަދި މިބާވަތުގެ ޙަމަލާތަކަކީ ހަނގުރާމައިގެ ޖަރީމާތައް ކަމަށްވެސް ބައިނަލްއަގްވާމީ ގާނޫނުގައި ސިފަކޮށްފައިވެއެވެ. މީގެއިތުރުން ޣައްޒާއަކީ އިސްރާއީލުގެ ޙިސާރުގެ ދަށުގައިވާތަނަކަށްވާތީ އަމިއްލަ ނަފްސުގެ ދިފާޢުގައި ކަމަށްބުނެ ޣައްޒާއަށް އެއްވެސް ޙަމަލާއެއް ދިނުމުގެ ހައްގު އިސްރާއީލަށް ނޯންނާނެ ކަމަށް ގާނޫނީ މާހިރުން ފާހަގަ ކުރައްވައެވެ.\nއިސްރާއީލުގެ އުދުވާނާ ގަތުލުއާންމުތަކުގައި 27 ދުވަހުގެ ތެރޭގައި ފަލަސްތީނުގެ 1900 އަށްވުރެ ގިނަމީހުންޝަހީދުކޮށްލާފައިވާއިރު މީގެތެރެއިން 67 އިންސައްތައަކީ ފަލަސްތީނުގެ ޢާއްމުން ކަމަށާ އަދި އާންމުންގެ ތެރޭގައިވެސް ގިނައީ އަންހެނުންނާ ކުޑަކުދިންނާ އަދި މުސްކުޅިން ކަމަށް ކަމާބެހޭ ރިޕޯޓްތައް ބުނެއެވެ. އިސްރާއީލުން ޣައްޒާއާ ދެކޮޅަށް މިފަހަރު ފެށި މި އުދުވާނުގެ މައިގަނޑު ބޭނުމަކީ ފަލަސްތީނުގެ މިނިވަންކަމަށް ޖިހާދުކުރާ ހަމާސް ޖަމާއަތް ފުނޑުފުނޑުކޮށްލައި ފަލަސްތީނުގެ މިނިވަން ކަމަށް ޓަކައި ހިންގާ ޖިހާދުގެ ހުރިހާ ޙަރަކާތްތަކެއް ހުއްޓުވުން ކަމަށް އިސްރާއީލު ބުނިނަމަވެސް 27 ދުވަހަށްފަހު ޙަމަލާތައް މެދުކަނޑާލި އިރުވެސް އިސްރާއީލު އިއްލާންކުރި އެއްވެސް މަގްސަދެއް އެމީހުންނަށް ޙާސިލް ކުރެވިފައެއް ނުއެވެ. އަދި އެ މުއްދަތު ހަމަވުމާއެކު އިސްރާއީލުން ވަނީ އަނެއްކާ ވެސް ހަމަލާތައް ބަދަލުކުރަން ފަށައިފަ އެވެ.


އާގުބޯޓަކުން ކަނޑަށް ވެއްޓުނު މީހަކު ސާދަގަޑިއިރު ފަހުން...\nކަނޑަށް ވެއްޓުނު މީހަކު ސަލާމަތްވުން\nފެންމަތީގައި އެންމެ ފުރަތަމަ ދެމިއޮތީ އަތާއި ފައިގެ ހަރަކާތުން\nއޮޔާދިޔަ ކުޑަ ބޮޔެއް ފެނިގެން ފަހުން އޮތީ އޭގައި އެލިގަނެގެން\nއުމުރުން 52 އަހަރުގެ ފަޅުވެރިޔާ ފެނުނީވެސް އޭނާ ދަތުރުކުރި ބޯޓުގެ މީހުންނަށް\n25 ފެބްރުއަރީ 2021 | ބުރާސްފަތި 12:18\nއެމީހާ ސަލާމަތްވާން އެލިގެން އޮތީ މިކަހަލަ ބޮޔެއްގައި.\nއާގުބޯޓަކުން ޕެސިފިކް ކަނޑަށް ރޭގަނޑުގެ އަނދިރިކަމުގެ ތެރޭގައި ވެއްޓުނު ފަޅުވެރިޔަކު ސާދަގަޑިއިރު ފަހުން ސަލާމަތްކޮށްފިއެވެ.\nއުމުރުން 52 އަހަރުގެ މި ފަޅުވެރިޔާއަކީ ނިއުޒިލެންޑުގެ ޓޮރަންގާ ބަނދަރުން ފުރައިގެން އިނގިރޭސިވިލާތުގެ ދަށުގައި އޮންނަ ޖަޒީރާއެއް ކަމަށްވާ ޕިޓްކެއާނަށް ދަތުރުކުރި ސިލްވަރ ސަޕޯޓަރޭ ކިޔުނު އާގުބޯޓުގެ ޗީފް އިންޖިނޭރެވެ. އޭނާއަކީ ލިތުއޭނިއާގެ ރައްޔިތެކެވެ.\nފަޅުވެރިޔާ ކަނޑަށް ވެއްޓުނީ ހުސްވި ހަފުތާގެ އަންގާރަ ދުވަހުގެ ފަތިހުގެ ވަގުތެއްގައި އިންޖީނު ކޮޓަރީގައި ހުރެފައި ހޫނުވެ ބޯއަނބުރާގޮތް ވެގެން ވައިޖައްސާލުމަށް ޑެކް މައްޗަށް ނިކުމެގެން އުޅެނިކޮށެވެ. އޭނާ ކަނޑަށް ވެއްޓުނުކަން ބޯޓުގެ އެހެން މީހަކަށް ނޭނގެއެވެ.\nކަނޑަށް ވެއްޓުނުއިރު ލައިފް ޖެކެޓެއް އަދި އެނޫން އެއްޗެއްވެސް އަތަކު ނެތެވެ. ފަތިސްވެ އަލިވެގެން ތަންތަން ފެންނަން ފެށިއިރު އޮޔާދިޔަ ކުޑަވަރެއްގެ ބޮޔެއް ފެނިގެން ކައިރިއަށްގޮސް އޭގައި އެލިގަނެގެން އޮތީއެވެ.\nއާގުބޯޓުގެ މީހުންނަށް އޭގެ ޗީފް އިންޖިނޭރު ބޯޓުގައި ނެތްކަން އެނގުނީ ހަ ގަޑިއިރު ފަހުންނެވެ. ކެޕްޓަންގެ އަމުރަށް ބޯޓު އަނބުރާލާފައި ހޯދަމުން ދަނިކޮށް އިންޖިނޭރު ފެނުނީ ވަރަށް ހާލުދެރަވެ ވަރުބަލިވެފައިވަނިކޮށް ސާދަގަޑިވީ ފަހުންނެވެ.\nޕެސިފިކް ކަނޑަކީ ދުނިޔޭގެ އެންމެ ބޮޑު އަދި އެންމެ ނުރައްކާތެރި ކަނޑެވެ. އެކަނޑަށް މިގޮތަށް ވެއްޓޭ މީހުން ސަލާމަތްވުމަކީ ވަރަށް ނުވާ ކަމެކެވެ. ފަޅުވެރިޔާގެ ދަރިފުޅު ނިއުޒިލެންޑުގެ ނޫހަކަށް މައުލޫމާތު ދެމުން ބުނީ ބައްޕަޔަކީ ކަސްރަތުކޮށް ވަރަށް ފިޓްވެގެން ހުންނަ މީހެއް ކަމަށާއި ކަނޑުގެ ބިރުވެރިކަމުގެ ތެރޭގައި ސާދަގަޑި ހޭދަވިއިރުވެސް ސަލާމަތްވީ އެހެންވެގެން ކަމަށެވެ.


Team thah medhugai guru nagaifi: Dhen othee baibalaa molhah kulhun!\nޓީމުތަކުގެ މެދުގައި ގުރު ނަގައިފި: ދެން އޮތީ ބައިބަލާ މޮޅަށް ކުޅުން!\n-3months ago0- ޝަފްރާޒް އހ\nފިތުރު އީދާ ގުޅުވައިގެން ރާއްޖޭގެ ބައިބަލާ އެސޯސިއޭޝަނުން ބާއްވާ ބައިބަލާ މުބާރާތުގައި ބައިވެރިވާ ޓީމްތަކުގެ މެދުގައި ގުރުނަގައިފިއެވެ.\nގުރުނެގުން ކުރިއަށް ދިޔައީ ޓީވީއެމްގައި ބޭއްވި ހަފްލާއެއްގައި ޓީމްތަކުގެ ހާޒިރުގައެވެ.\nމިއަހަރުގެ މުބާރާތުގައި ޖުމްލަ 32 ޓީމް ބައިވެރިވެފައިވެއެވެ.\nމުބާރާތް ރޭވިފައިވަނީ ވަނީ ފުރަތަމަ ބުރަކާއި، ރައުންޑް އޮފް 16 އަކާއި، ކުއާޓާ ފައިންލް، ސެމީ ފައިނަލް އިން ފައިނަލްއަށް ދާގޮތަށެވެ.\nބައިބަލާ އެސޯސިއޭޝަންގެ ފަރާތުން "ވޮއިސް" އާއި ވާހަކަ ދައްކަވަމުން ޢަލީ ޝާން(ސަޓޯ) ވިދާޅުވެފައިވަނީ މި އަހަރުގެ މުބާރާތް ބޭއްވުމަށް ހަމަޖެހިފައިވަނީ ޢީދު ދުވަހުގެ ދެވަނަ ދުވަހުކަމަށެވެ. އަދި މުބާރާތް ބޭއްވުމަށް ހަމަ ޖެހިފައިވަނީ މިދިޔަ އަހަރުވެސް ބޭއްވި މާލެ ކުޅިވަރު އެކުވެރި މެރީ ބްރައުން ފުރަގަހުގައި ކަމަށް މައުލޫމާތު ދެއްވައެވެ.


Gaumee masakkathehge gothugai Ibu hovumah mulhi raajje vanee...\nގައުމީ މަސައްކަތެއްގެ ގޮތުގައި އިބޫ ހޮވުމަށް މުޅި ރާއްޖެ ވަނީ ތެދުވެފައި: ޝިފާޒު\nދެވަނަ ރިޔާސީ އިންތިޚާބުގައި ގާނޫނު އަސާސީ ނުދަންނަ މީހަކު ވެރިކަމަށް ގެނެވުނީ\nއެމްޑީޕީގެ ވެރިކަމެއްގައި އިންސާފު ގެއްލިފައިވާ މީހުންނަށް އަދި މުދަލާއި ހައްގުތައް ގެއްލިފައިވާ މީހުންނަށް އެކަން ހޯދައިދޭނެ\nކ. މާލެ 1 ސެޕްޓެންބަރ 2018 | ހޮނިހިރު 04:55 3,543\nމުހައްމަދު ޝިފާޒު(ކ) އަދި އިބްރާހިމް މުހައްމަދު ސޯލިހު(އިބޫ). އިބޫ ހޮވުމަށް މުޅި ރާއްޖެ ވަނީ ތެދުވެފައި ކަމަށް ވިދާލުވި - މުހައްމަދު ޝަރުހާން\nގައުމީ މަސައްކަތެއްގެ ގޮތުގައި އިބްރާހިމް މުހައްމަދު ސޯލިހު (އިބޫ) ހޮވުމަށް މުޅި ރާއްޖެ ވަނީ ތެދުވެފައި ކަމަށް އެމްޑީޕީގެ ނައިބު ރައީސް މުހައްމަދު ޝިފާޒު ވިދާޅުވެއްޖެއެވެ.\nގދ. ތިނަދޫގައި ގުޅިފައިވާ ޕާޓީތަކުން ބޭއްވި ޖަލްސާގައި ވާހަކަ ދައްކަވުން ޝިފާޒު ވިދާޅުވީ އެމްޑީޕީ އުފެދުނު ފުރަތަމަ ދުވަހުން ފެށިގެންވެސް ކުރަން ފެށި މަސައްކަތަކީ ރައްޔިތުންނަށް އިންސާފު ހޯދުން ކަމަށާއި އެމަސައްކަތް މިއަދާއި ހަމައަށްވެސް އެޕާޓީން ކުރަމުންދާކަމަށެވެ. ސިޔާސީ ހުރިހާ ވިސްނުމެއް އެއްފަރާތްކޮށް ގުޅިފައިވާ ސިޔާސީ ޕާޓީތަކުންވެސް އިބޫއާއި އެކު ތެދުވީ ރައްޔިތުންނަށް އިންސާފު ހޯދައި ދިނުމުގެ ބޭނުމުގައި ކަމަށް ޝިފާޒު ވިދާޅުވިއެވެ.\n"އެމަސައްކަތް ކުރަމުންދާއިރުވެސް ދިމާވާ ގޮންޖެހުމަކީ ކޮބައިތޯ އެއީ ހަގީގަތުގައި ސުވާލެއް. ލިބުނު ގޮންޖެހުމަކީ އައު ގާނޫނު އަސާސީގެ ދަށުން ބޭއްވުނު ދެވަނަ ރިޔާސީ އިންތިޚާބުގައި ގާނޫނު އަސާސީ ނުދަންނަ މީހަކު ވެރިކަމަށް ގެނެވުނީ. އޭނާގެ އަތްމައްޗަށް ރާއްޖޭގެ ބަޑި ގުދަނުގެ ތަޅުދަނޑި ލިބުނީ. އޭނާގެ މައްޗަށް މާލިއްޔަތު ލިބުނީ،" ޝިފާޒު ވިދާޅުވިއެވެ.\nޝިފާޒު ވިދާޅުވީ އެމްޑީޕީގެ ވެރިކަމެއްގައި އިންސާފު ގެއްލިފައިވާ މީހުންނަށް އަދި މުދަލާއި ހައްގުތައް ގެއްލިފައިވާ މީހުންނަށް އެކަން ހޯދައިދެއްވާނެކަމަށެވެ. ރިޔާސީ އިންތިޚާބުގައި ރައްޔިތުން ލާ ވޯޓުތައް ބޭކާރުވެދިޔަ ނުދެއްވާނެ ކަމަށާއި ވޯޓު ގުނަން ޖެހޭނީ އެންމެންގެ ކުރިމަތީގައި ކަމަށް ޝިފާޒު ވިދާޅުވިއެވެ.\nޝިފާޒު ވިދާޅުވީ އިބޫގެ ވެރިކަމެއްގައި ރާއްޖޭގެ ރައްޔިތުންނަށް ޖަޒީރާވަންތަ ރާއްޖެއެއް، އަމާން ވެއްޓެއްގައި އަނބުރާ ހޯއްދަވައި ދެއްވާނެކަމަށެވެ. ރާއްޖޭގެ ރައްޔިތުން ބޭނުންވާ އެންމެ އަސާސީ ސިފަތައް ބަލައިގެން އަސާސީ ސިފަތައް ކަށަވަރު ކޮށްދެވޭނެ ފޮތް ވަނީ ނިމިފައި ކަމަށާއި އެއީ ޖަޒީރާ ރާއްޖޭގެ މެނިފެސްޓޯކަމަށް ޝިފާޒު ވިދާޅުވިއެވެ.


Azerbaijan in Nagorno-Karabakh mulhin hoadhaifi\nއަޒަރުބައިޖާން ސިފައިން ނަގޯނޯ ކަރަބާޚްގެ ސަރަހައްދުތައް މުޅިން ހޯދައިފި\nއަޒަރުބައިޖާން ސިފައިންގެ މީހަކު ގައުމީ ދިދަ އަރާ ގޮތަށް ކާމިޔާބުގެ އުފަލުގައި ސެލްފީއެއް ނަގަނީ\nއަޒަރުބައިޖާންގެ ސިފައިން ލަޗިންއަށް ވަދެއްޖެ އެވެ. މިއީ އަޒަރުބައިޖާންގެ ބައެއްގެ ގޮތުގައި ދުނިޔެ ގަބޫލު ކޮށްފައި ވާ ނަގޯނޯ ކަރަބާޚްގެ އަވަށެކެވެ.\nނަގޯނޯ ކަރަބާޚް އަކީ އަޒަރުބައިޖާންގެ ބިމުގެ ބައެކެވެ. ނަވަރާސަތޭކަ ނުވަދިހައިގެ އަހަރުތަކުގައި ކުރި ހަނގުރާމާގައި އަރުމީނިއާ ސިފައިން ވަނީ އެ ސަރަހައްދު ހިފައި ވެރިވެގެންފަ އެވެ. ނަގޯނޯ ކަރަބާޚް އަކީ މިނިވަން ދައުލަތެއް ކަމަށް އަރުމީނިއާ އިން ގަބޫލުކުރި ނަމަވެސް، ދުނިޔޭގެ އެހެން އެއްވެސް ގައުމަކުން އެ ބުނުން ބަލައިގެންފައި ނުވެ އެވެ.\nނަގޯނޯ ކަރަބާޚް އަލުން ހޯދަން އަޒަރުބައިޖާނުން އަބަދު ވެސް މަސައްކަތްކުރެ އެވެ. އެހެން ނަމަވެސް، މަސްރަހު ގޯސްވެފައި ވަނީ ސެޕްޓެމްބަރު 27 ގައި ހަމަލާތައް ބަދަލު ކުރަން ފެށުމާ ގުޅިގެންނެވެ. ގާތްގަނޑަކަށް 44 އަށް ދިގު ދެމިގެން ދިއަ ހަލަބޮލި ކަމުގައި އަރުމީނިއާއަށް ބޮޑެތި ގެއްލުތަކެއް ވަނީ ލިބިފަ އެވެ. މި ހަނގުރާމައިގައި އަޒަރުބައިޖާނަށް ތުރުކީން ވަރަށް ބޮޑަށް އެހީތެރިވެދިނެވެ.\nއަޒަރުބައިޖާން ސިފައިންގެ ބާރުގެ ދަށަށް މިހާރު ނަގޯނޯ ކަރަބާޚް މުޅިން ގެނެސްފައި ވާއިރު، ލަޗިން ހިމެނެނީ އަރުމީނިއާ އިން ކޮންމެހެން ފައިބަންޖެހޭ ތިން އަވަށުގެ ތެރޭގަ އެވެ. ދެން ހިމެނެނީ އަގްދާމް އާއި ކަލްބަޖާރު އެވެ. މި ދެ ސަރަހައްދު ވެސް މިހާރު އޮތީ އަޒަރުބައިޖާނުން ހޯދާފަ އެވެ.\nއަޒަރުބައިޖާނުން ހޯދި ކާމިޔާބީގެ އުފަލުގައި މަގުތަކަށް މީހުން ނިކުމެ އުފާކޮށް ކުޅިވަރު ކުޅެނީ\nއަޒަރުބައިޖާން އާއި އަރުމީނިއާ ސުލްހަވުމަށް މެދުވެރިއަކަށް ވީ ރަޝިޔާ އެވެ. އދ. ގެ ބެލުމުގެ ދަށުން ރަޝިއާ އާއި ތުރުކީ ހެކިކޮށް އަޒަރުބައިޖާނާއި އަރުމީނިއާ އިން ވި އެއްބަސްވުމަށް ފަހު، ނަގޯނޯ ކަރަބާޚް ދޫކޮށް އަރުމީނިއާ ދަރިކޮޅުގެ މީހުން އަވަށްތަކުން ފައިބަން ފެށި އެވެ. އެހެން ނަމަވެސް، މިއީ ސުލްހައިގެ އެއްބަސްވުން ޝަރުތުކުރާ ކަމެއް ނޫނެވެ.\nނަގޯނޯ ކަރަބާޚް ދޫކޮށް ދަމުން އެ ސަރަހައްދުތަކުގައި ކުރިން އުޅުނު މީހުން ދިޔައީ އެ މީހުން އުޅުނު ބައެއް ތަންތަނުގައި ހުޅުޖަހާފަ އެވެ. ދަންޑުބިންތަކަށް ގެއްލުންދީ އިމާރާތްތައް ތަޅައި ސުންނާފަތިކޮށްފަ އެވެ. އެއީ އަޒަރުބައިޖާނުން ދިން އަނިޔާ ކަމަށް ސިފަ ކުރުވުމަށެވެ. ހުޅަނގުގެ މީޑިއާތަކުން މި މަންޒަރުތައް ސިފަކޮށް ކިޔައިދެނީ ވެސް އަރުމީނިއަނުން ބޭނުންވާ ގޮތަށެވެ.


ރަސޫލުބޭކަލުންނާއި ނަބީބޭކަލުންގެ ތަރުތީބު9– DhiSalafiyyah\nރަސޫލުބޭކަލުންނާއި ނަބީބޭކަލުންގެ ތަރުތީބު 9\n05/09/2020 ނަބީބޭކަލުން, ސިޔަރަތާއި ތާރީޚްއައްޝައިޚް ޢީސާ ޙުނައިނު\nޔޫޝަޢު ބިން ނޫން عليه السلام :\nމޫސާގެފާނާއި ޚަޟިރުގެފާނުގެ ވާހަކައިގައި ބަޔާންކޮށްފައިވާ މޫސާގެފާނާ އެކުގައިވާ ޚާދިމަކީ ޔޫޝަޢު ބިން ނޫންކަމުގައި ޙަދީޘްތަކުގައި އައިސްފައިވެއެވެ. ﷲ ތަޢާލާ ވަޙީކުރައްވާފައިވެއެވެ.\nوَإِذْ قَالَ مُوسَىٰ لِفَتَاهُ لَا أَبْرَحُ حَتَّىٰ أَبْلُغَ مَجْمَعَ الْبَحْرَيْنِ أَوْ أَمْضِيَ حُقُبًا ﴿٦٠﴾ [سورة الكهف 60]\nމާނަ: “މޫސާގެފާނު އެކަލޭގެފާނުގެ ޚާދިމު ކުއްޖާއަށް ވިދާޅުވިހިނދު ހަނދުމަކުރާށެވެ! ދެކަނޑު ގުޅުނު ހިސާބަށް ތިމަންކަލޭގެފާނު ފޯރައްޖައުމަށް ދާންދެން، ނުވަތަ ޒަމާންތަކެއް ވޭތިކުރައްވައިފުމަށްދާންދެން (ހިންގެވުން) ދުލެއް ނުކުރައްވާހުށީމެވެ.”\nއިބްނު ޢައްބާސް ރަޟިޔަﷲ ޢަންހު ވިދާޅުވެފައިވެއެވެ. އުބައްޔު ބުން ކައުބު ރަޟިޔަﷲ ޢަންހު ރަސޫލާ صلى الله عليه وسلم އަރިހުން އަހަރެމެންނަށް ބަޔާންކޮށްދެއްވި ޙަދީޘެއްގައިވެއެވެ.\n((قَامَ مُوسَى النَّبِيُّ خَطِيبًا فِي بَنِي إِسْرَائِيلَ فَسُئِلَ أَيُّ النَّاسِ أَعْلَمُ؟ فَقَالَ: أَنَا أَعْلَمُ، فَعَتَبَ اللَّهُ عَلَيْهِ، إِذْ لَمْ يَرُدَّ العِلْمَ إِلَيْهِ، فَأَوْحَى اللَّهُ إِلَيْهِ: أَنَّ عَبْدًا مِنْ عِبَادِي بِمَجْمَعِ البَحْرَيْنِ، هُوَ أَعْلَمُ مِنْكَ. قَالَ: يَا رَبِّ، وَكَيْفَ بِهِ؟ فَقِيلَ لَهُ: احْمِلْ حُوتًا فِي مِكْتَلٍ، فَإِذَا فَقَدْتَهُ فَهُوَ ثَمَّ، فَانْطَلَقَ وَانْطَلَقَ بِفَتَاهُ يُوشَعَ بْنِ نُونٍ…)) [رواه البخاري (122) ومسلم 170 – (2380)]\nމާނަ: “މޫސާގެފާނު ބަނޫއިސްރާޢީލުގެ މީހުންނަށް ޚުތުބާދެއްވަމުން ގެންދަވަނިކޮށް އެކަލޭގެފާނާ ސުވާލުކުރެވުނެވެ. މީސްތަކުންގެ ތެރެއިން އެންމެ ޢިލްމުވެރީ ކޮން ބޭކަލެއް ހެއްޔެވެ؟ އެކަލޭގެފާނު ދެންނެވިއެވެ. އެންމެ ޢިލްމުވެރީ ތިމަންކަލޭގެފާނެވެ. ﷲ ސުބްޙާނަހޫ ވަތަޢާލާ އެކަލޭގެފާނުގެ އެބަސްފުޅާ ރުހިވޮޑިނުގެންނެވިއެވެ. އެއީ ﷲ ތަޢާލާއަށް އެކަމުގެ ޢިލްމު، އެކަލޭގެފާނު ނިސްބަތް ނުކުރެއްވުމުންނެވެ. ﷲ ތަޢާލާ އެކަލޭގެފާނަށް ވަޙީކުރެއްވިއެވެ. ތިމަން އިލާހުގެ އަޅުތަކުންގެ ތެރެއިން މަޖްމަޢަލް ބަޙްރައިންގައިވާ އަޅަކަށް ކަލޭގެފާނަށް ވުރެ ބޮޑަށް ޢިލްމު ލިބިގެންވެއެވެ. މޫސާގެފާނު ދެންނެވިއެވެ. އޭ ތިމަންކަލޭގެފާނުގެ ވެރިރައްބެވެ! (އެމީހަކާ) ބައްދަލުކުރެވޭނީ ކޮންތަނަކުން ހެއްޔެވެ؟ އެކަލޭގެފާނަށް ވަޙީކުރެއްވުނެވެ. ވަށިގަނޑެއްގެ ތެރެއަށް މަހެއް ލައިގެން ވަޑައިގަންނަވާށެވެ. އެމަސް ދޫވާ ހިސާބަކީ އެސަރަހައްދެވެ. އެކަލޭގެފާނާއެކު އެކަލޭގެފާނުގެ ޚާދިމް ޔޫޝަޢު ބިން ނޫން ވަޑައިގެންނެވިއެވެ.”\nޔޫޝަޢު ބިން ނޫންގެ ނަބީކަން ޙަދީޘްތަކުން ސާބިތުވެއެވެ. އިމާމު އަޙްމަދު އެކަލޭގެފާނުގެ މުސްނަދުގައި އަބޫހުރައިރާގެ އަރިހުން ރިވާކުރައްވާފައިވާ ޙަދީޘެއްގައިވެއެވެ. ރަސޫލުﷲ\nصلى الله عليه وسلم ޙަދީޡްކުރެއްވިއެވެ.\n((إِنَّ الشَّمْسَ لَمْ تُحْبَسْ عَلَى بَشَرٍ إِلَّا لِيُوشَعَ لَيَالِيَ سَارَ إِلَى بَيْتِ الْمَقْدِسِ)) [رواه أحمد (8315) ، وصححه الحافظ ابن حجر في “فتح الباري” (6 / 221) ، وجوّد إسناده الألباني في “سلسلة الأحاديث الصحيحة” (1 / 393)]\nމާނަ: “ހަމަކަށަވަރުން ޔޫޝަޢު ބިން ނޫން ފިޔަވައި އިތުރު މީހެއްގެ މައްޗަށް އިރުއޮއްސުން ލަސްކުރެވިގެން ނުދެއެވެ. އެއީ ބައިތުލްމަޤްދިސް ފަތަޙަކުރެއްވި ރެއެވެ.”\nޙާފިޡް އިބްނު ޙަޖަރު ފަތުޙުލް ބާރީގައި (6 / 221) މި ޙަދީޘް ޞައްޙަ ކުރައްވާފައިވެއެވެ. އަދި “سلسلة الأحاديث الصحيحة” (1 / 393) ގައި މި ޙަދީޘްގެ ސަނަދު ރަނގަޅުކަމުގައި އަލްބާނީ ދެކިލައްވައެވެ.\nބުޚާރީއާއި މުސްލިމްގައިވާ ޙަދީޘްއިން އެބޭކަލަކަށްޓަކައި އިރުއޮއްސުން ލަސްކޮށްލެވުނު ބޭކަލަކީ އެއީ ނަބިއްޔެކެވެ. އަބޫޙުރައިރާ رَضِيَ اللَّهُ عَنْهُ ގެ އަރިހުން ރިވާވެގެންވެއެވެ. ރަސޫލާ صَلَّى اللهُ عَلَيْهِ وَسَلَّمَ ޙަދީޘްކުރެއްވިއެވެ.\n((غَزَا نَبِيٌّ مِنَ الأَنْبِيَاءِ، فَقَالَ لِقَوْمِهِ: لاَ يَتْبَعْنِي رَجُلٌ مَلَكَ بُضْعَ امْرَأَةٍ، وَهُوَ يُرِيدُ أَنْ يَبْنِيَ بِهَا وَلَمَّا يَبْنِ بِهَا، وَلاَ أَحَدٌ بَنَى بُيُوتًا وَلَمْ يَرْفَعْ سُقُوفَهَا، وَلاَ أَحَدٌ اشْتَرَى غَنَمًا أَوْ خَلِفَاتٍ وَهُوَ يَنْتَظِرُ وِلاَدَهَا، فَغَزَا فَدَنَا مِنَ القَرْيَةِ صَلاَةَ العَصْرِ أَوْ قَرِيبًا مِنْ ذَلِكَ، فَقَالَ لِلشَّمْسِ: إِنَّكِ مَأْمُورَةٌ وَأَنَا مَأْمُورٌ اللَّهُمَّ احْبِسْهَا عَلَيْنَا، فَحُبِسَتْ حَتَّى فَتَحَ اللَّهُ عَلَيْه …)) [رواه البخاري (3124) ومسلم 34 – (1747)]\nމާނަ: “ނަބިއްޔުންގެ ތެރެއިން ނަބިއްޔެއް ހަނގުރާމަކުރެއްވިއެވެ. އެބޭކަލަކު ޤައުމުގެ މީހުންނަށް ވިދާޅުވިއެވެ. މީހަކާއިނދެ އެމީހާއާ ރޭކުރަން ބޭނުންވެފައި ރޭނުކޮށްހުރި މީހަކު ތިމަންކަލޭގެފާނާއެކު ނާންނާށެވެ. އަދި ގެއެއް ބިނާކޮށްފައި އެގޭގެ ފުރާޅުނުލައި ހުރިމީހަކުވެސް ތިމަންކަލޭގެފާނު ފަހަތުންނާންނާށެވެ. އަދި ބަކަރިތަކެއް ނުވަތަ ވިހަންކައިރިވެފައިވާ ޖަމަލުތަކެއް ގަނެފައިވާ މީހަކު އޭތިވިހައި އޭގެ ދަރިންތަކަށް އިންތިޒާރުކޮށްގެން ހުރިމީހަކުވެސް ތިމަންކަލޭގެފާނު ފަހަތުން ނާންނާށެވެ. ދެންއެބޭކަލަކު ހަނގުރާމައަށް، ޢަޞުރުނަމާދު ވަގުތުގައި ނުވަތަ އެވަގުތާ ކައިރިވެފައި ވަނިކޮށް ރަށާ ކައިރިވިއެވެ. ދެން އެބޭކަލަކު އިރަށް ވިދާޅުވިއެވެ. ކަލެއަކީ އަމުރުވެވިގެންވާ އެއްޗެކެވެ. އަދި ތިމަންކަލޭގެފާނަކީވެސް އަމުރުވެވިގެންވާ ފަރާތެކެވެ. އޭ އަޅުގެ ރައްބެވެ. އެއިރު ނުއޮއްސި ލަސްކޮށްލައްވާނދޭވެއެވެ. އެބޭކަލުން އެރަށް ފަތަޙަކޮށްފުމަށް ދާންދެން އެއިރު ނުއޮއްސި ހުއްޓެވެ.”


Yameen Haaziru Kuranee Maru Commission Fail Vumun- Jameel - Vaguthu\nކުރީގެ ރައީސް އަބްދުﷲ ޔާމީން އަބްދުލް ގައްޔޫމް މަރުތަކާއި ބެހޭ ކޮމިޝަނަށް ހާޒިރު ކުރަނީ އެ ކޮމިޝަން ފެއިލްވުމުން ކަމަށް އެ މަނިކުފާނުގެ ޤާނޫނީ ވަކީލުންގެ ޓީމުގައި ހިމެނިވަޑައިގަންނަވާ ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nޖަމީލް މިފަދައިން ވިދާޅުވީ، އަންނަ އަންގާރަ ދުވަހަށް ރައީސް ޔާމީން މަރު ކޮމިޝަނަށް ހާޒިރުވުމަށް އަންގާފައިވާ ކަން އިއުލާނު ކުރައްވަމުން ކުރެއްވި ޓުވިޓެއްގައެވެ.\nއެގޮތުން ޖަމީލް ވިދާޅުވީ، މި ސަރުކާރުގެ ނިޔަތް އޮތީ އެކި ގޮތްގޮތުން ރައީސް ޔާމީނަށް އަނިޔާވެރި ވުމަށް ކަމަށާއި އެކަން ހާސިލު ކުރުމަށް މަރު ކޮމިޝަނަށް ހާޒިރުވުމަށް އަންގާފައިވާ ކަމަށެވެ. އަދި އެކޮމިޝަން ވެސް ކުއްލިއަކަށް ހޭލައިފި ކަމަށް ޖަމީލް ވިދާޅުވިއެވެ.\n"މި ކޮމިޝަން ވެސް ކުއްލިއަކަށް ހޭލައިފި. ކޮމިޝަން ފެއިލުވެ ރައްޔިތުން ސުވާލުކުރަން ފެށީމާ މިމީހުން ވެސް އައްޑަނައަކަށް މި ހަދަނީ ރައީސް ޔާމީން." ޖަމީލް ކުރެއްވި ޓުވިޓުގައި ވިދާޅުވިއެވެ.\nމި ސަރުކާރުގެ ނިޔަތް އޮތީ އެކި ގޮތްގޮތުން RY އަށް އަނިޔާވެރިވުމަށް.3އޯގަސްޓަށް RY މަރުކޮމިޝަނަށް ހާޒިރުވުމަށް މިއަދު އަންގައިފި. މި ކޮމިޝަން ވެސް ކުއްލިއަކަށް ހޭލައިފި. ކޮމިޝަން ފެއިލުވެ ރައްޔިތުން ސުވާލުކުރަން ފެށީމާ މިމީހުން ވެސް އައްޑަނައަކަށް މި ހަދަނީ ރައީސް ޔާމީން. pic.twitter.com/7KBsRDgKRU\n— Mohamed Jameel Ahmed (@MJameelAhmed) August 1, 2021\nއެމަނިކުފާނު މަރު ކޮމިޝަނަށް ހާޒިރު ކުރަނީ ގެއްލުވާލާފައިވާ ނޫސްވެރިޔާ އަހުމަދު ރިލްވާންގެ މައްސަލާގައެވެ.\nރިލްވާންގެ މައްސަލައާ މީގެ ކުރިން ކޮމިޝަނުން ހާމަކޮށްފައި ވަނީ ރިލްވާން ވަގަށް ނެގުމަށް ފަހު ބޯ ކަނޑާލައި މަރާލާފައިވާ ކަމަށާއި އެކަން ކޮށްފައިވަނީ ހަރުކަށި ފިކުރުގެ ބައެއް ކަމަށެވެ.\nއެ ކޮމިޝަނުން އެފަދަ 24 މައްސަލައެއް ބަލަން ނިންމާފައިވާ ކަަމަށް 2018 ވަނަ އަހަރު ތެރޭގައި ވިދާޅުވެފައެވެ. އޭގެ ތެރޭގައި ޑރ. އަފްރާޝީމް އަލީގެ މަރުގެ މައްސަލައާއި، އަޙުމަދު ރިލްވާން ގެއްލުމުގެ ޙާދިސާ އާއި، ޔާމީން ރަޝީދުގެ މަރުގެ މައްސަލަ އަދި ރައުދާ އާތިފުގެ މަރުގެ މައްސަލަ ހިމެނެއެވެ. އަދި ޖަލުތަކާއި، ކުޑަކުދިންގެ ހިޔާ އަދި ހާއްސަ އެހީއަށް ބޭނުންވާ މީހުންގެ މަރުކަޒުގައި ބައެއް މީހުން މަރުވި މައްސަލަތައްވެސް ބަލަން ފެށިއެވެ.\nއޮގަސްޓް 1, 2021 23:04\nޔާމީނުގެ ވެރިކަމުގަ ކަލޭ ރައްޔިތުންގެ މަޖްލީހަށް ހާޒިރުވާން އެންގީ ކޮންތަނެއް ފެއިލްވެގެންތަ ؟ އަގަގަޅާތި !\nއޮގަސްޓް 2, 2021 11:42\nއަނގަ ގަޅާނެ ދޯ ؟ ބަލަ ތިޔަ ބުނާ ކަމިޝަން އިން ނޭ ބުނީ ލައިވް ޓީވީގަ މި އިން އެއްވެސް މަރެއްގަ ޔާމީން ބައިވެރި ވިކަން އެނގެން ނެތޭ. ހުސްނުއްސޫދު ބުނީ ދޯ؟ އަލްޖިބްރާ ބަލަ އަނގަގަޅަނީ ގެޅޭގޮތައް ކަން ކުރާތީ. ދެން ލަލަލާ......\nއޮގަސްޓް 2, 2021 00:25\nޕީޕީއެމް ވެރިކަމެއްގަ ހުރިހާ ސިއްކަ ބާޙީން ވާނެ ޖަލައްގެންދަން.. މުނާފިގު އިބޫ ވިސްނާތި އަބަދު ވެރިކަމުގައި ނުހުރެވޭނެކަން..\nއޮގަސްޓް 2, 2021 06:07\nތީގޭން އެގެނީ ރައްޔިތުންގެ އިތުބާރު ގެއްލިޖެކަން. ހީވަނީ ސަރުކާރު ވެއްޓިދާނެ ކަމުގެ ބިރު ހީވާން ފަށައިފި ހެން.\nއޮގަސްޓް 2, 2021 07:55\nޖަމީލުއެވެ ޖަމީލަކީ ތީ ދެން ހާދަހާ ވާ އަމިއްލަ އެދުން ބޮޑު މީހެކޭ ދޯ؟ ނަޝީދުގެ ވެރިކަމާއި ދެކޮޅަށް ކަރުން ނާރު ފުއްޕާފައި ހަޅޭލެވީ ވަހީދުގެ ސަރުކާރުގައި މަޤާމެއް ލިބޭތޯ. ދެން އައިސް އެކުވެރިޔާ ހަސަނަށް 2013ގެ އިންތިޚާބުގައި ނާއިބުރައީސް ކަން ލިބިދާނެ ހެން ހީވީމާ އޭނާ ބޮލާލާ ޖަހާފައި ނުކުމެގެން އައިސް ޔާމީން އުނގަށް ވެއްޓިގަތީ ހަސަނު ފެއިލް ކޮށް މަތީ މަޤާމު ދަމައިގަންނަން. ދެން ނާއިބުރައީސް ކަމުގައި ހުއްޓާ ޔާމީން ބަލި ބުޅާގަނޑެއްހެން ނަގާ ލަދުވެތި ގޮތަކަށް ޖަމީލު އެއްލާލައި މަގުމަތި ކޮށްލީމައި ޔާމީނާއި ދިމާލަށް ހަޅޭލަވަން ދިޔައީ ޤާސިމުގެ ކިއްލާތެރެއަށް. އިނގިރޭސި ވިލާތާއި ޖަރުމަނުގައި ހުރެ ޔާމީނަށް ހެއްދެވި ނުހެއްދެވިއަށް ގޮވާ ބަވާފައި "ވެރިކަން ލިބުނަސް ހަވާލު ނުކުރާނަމޭ" "ދިގުމުއްދަތަށް ޖަލަށް ލާނަމޭ" ތިމާގެ އަމިއްލަ ދުލުން ގޮވި ނަޝީދާއި އެކީ އެމްޔޫއޯ ހަދައިގެން ނުކުމެ ނަޝީދަށް ސަނާކީ މިވެރިކަމުގައި ކަންފުޅެއް ވޭތޯއެވެ. ދެން މާބޮޑު ކަންފުޅެއް ނުވީމައި ގޮސް އަނެއްކާ ޔާމީނު ނަގާ ބޮލައްލައިގެން މިހާރު ތިޔަދުވަނީ 2023 ގައި ކަންފުޅެއް ވޭތޯ ނޫންހެއްޔެވެ. މީހާ ތިހާ ދަށުދަރަޖައަށް ތިޔަ ވެއްޓިގަންނަނީ ހަމަ މަޤާމާއި ނުފޫޒަށް އޮތް ދަހިވެތިކަން ހަމަ އެހާބޮޑީ ހެއްޔެވެ؟\nއޮގަސްޓް 2, 2021 09:20\nފެއިލްނުވަނީ ތީގެން ކާކުތޯ މިހާރު ރައްޔިތުންއެބައާ\nއޮގަސްޓް 2, 2021 12:04\nކުރިން ޔާމީންގެ ބޮލުގައި އެޅުވީ ޑރ. އަފްރާޝީމްގެ މަރުގެ މައްސަލަ. މިހާރު އަނެއްކާ ރިލްވާންގެ މައްސަލަ. މިއީ އަޖާއިބު ހައިރާން ވާންޖެހޭކަމެއް.މިމީހުން ރިޔާސީ އިންތިޚާބުގެ ދައުރުގައި ވީ ވަޢުދު ފުއްދަން މިއުޅެނީ ޔާމީން ޤުރުބާންކޮށްގެން. ޔާމީނާ ދޭތެރޭ ނަފްރަތުކުރުވައިގެން ވެރިކަމަށް އައިސް އެމީހުން ހައްލަންކުރާމަސައްކަތަކީ އެއްވެސް ރައްޔިތަކަށް ބަލައި ގަނެވޭނެ ކަމެއްނޫން. މިހާރު ހަރުކަށި ފިކުރުގެ މީހަކަށް ޔާމީންވީ.\nއޮގަސްޓް 2, 2021 22:09\nކޮންމެ މީހަކު ހާޒިރުކުރިއަސް ރިލްއާންއަށް ވީގޮއި އެގުނީމަ ނިމުނީ !


Kulhudhuffushi ge rahyithun ge therein vazeefa ge haalathah badhalu aissfaivaa faraaithakuge mauloomaath hoadhany\nކުޅުދުއްފުށި-- ފޮޓޯ އިރުޝާދު\nކުޅުދުއްފުށީ ރައްޔިތުންގެ ތެރެއިން ވަޒީފާގެ ހާލަތަށް ބަދަލުއައިސްފައިވާ ފަރާތްތަކުގެ މައުލޫމާތު ހޯދަނީ\nކޮވިޑް-19 އާއި ގުޅިގެން ކުޅުދުއްފުށީގައި ދިރިއުޅޭ ފަރާތްތަކުގެ ތެރެއިން ވަޒީފާގެ ހާލަތަށް ބަދަލު އައިސްފައިވާ ފަރާތްތަތައް ދެނެގަނެ އެފަރާތްތަކަށް ހައްލު ހޯދައިދިނުމަށް ކުޅުދުއްފުށި ކައުންސިލުން ނިންމައިފި އެވެ.\nއެކައުންސިލުން ކޮށްފައިވާ އިއުލާނެއްގައި ބުނެފައިވަނީ ކޮވިޑް-19 އާއި ގުޅިގެން ވަޒީފާ އަދާކުރާ ގިނަ ފަރާތްތަކެއް މުސާރައާއި އިނާއަތްތައް ކުޑަކުރުމާއި މުސާރައާއި އިނާއަތްތައް ނުލިބޭގޮތަށް ނޯޕޭ ލީވް ނަގަން މަޖުބޫރު ކުރުމާއި ބައެއް ފަރާތްތައް ވަޒީފާއިން ވަކިކޮށްފައިވާކަމުގެ ޝަކުވާ އެ ކައުންސިލަށް ލިބެމުން ދާކަމަށެވެ.\nއެގޮތުން ކުޅުދުއްފުށީ ރަށްވެހިންނާއި ކުޅުދުއްފުށީގައި ދިރިއުޅޭ އާއިލާތަކަށް ނިސްބަތްވާ ފަރާތްތަކުގެ ތެރެއިން މިމަހު އެއްވަނަ ދުވަހުން ފެށިގެން އެއްވެސް ފަރާތްތެއްގެ ވަޒީފާގެ ހާލަތަށް ބަދަލެއް އައިސްފައިވާނަމަ އެފަރާތްތަކުގެ މައުލޫމާތު އެއްކޮށް ކަމާއި ގުޅުންހުރި އިދާރާތަކަށް ހުށައަޅައިގެން ހައްލު ހޯދައިދިނުމަށް މަސައްކަތް ކުރުމަށް އެ ކައުންސިލުން ނިންމާފައިވާ ކަމަށްވެސް އިއުލާނުގައި ބުނެފައި ވެއެވެ.\nއެހެންކަމުން އެފަދަ ހާލަތެއް ދިމާވެއްޖެނަމަ އެފަރާތްތަކުގެ މައުލޫމާތު އެ އިދާރާއިން ގާއިމްކޮށްފައިވާ އޮންލައިން ފޯމް މެދުވެރިކޮށް މައުލޫމާތު ހިއްސާކުރުމަށް ވަނީ އެދިފައެެވެ. ފޯމް މެދުވެރިކޮށް މައުލޫމާތު ހިއްސާކުރަން ދަތި ބޭފުޅުންނަށް އެކައުންސިލުގެ ހޮޓްލައިން 9531312 އަށް ފުރިހަމަ ނަމާއި އައިޑީ ކާޑް ނަންބަރު އަދި ގުޅޭނެ ނަންބަރެއް ޖައްސަވާ މެޖެސް ނުވަތަ ވައިބަރ ކުރުމުން ފޯމް ފުރައި ދިނުމުގެ އިންތިޒާމް ހަމަޖެހިގެން ދާނެކަމަށްވެސް އިއުލާނުގައި ވެއެވެ.\nކޮވިޑް19 ގެ ސަބަބުން ވަޒީފާއިން ވަކިކޮށްފިނަމަ ނުވަތަ މުސާރައާ އެލަވަންސްތަކަށް އެއްވެސް ބަދަލެއް ގެނެސްފިނަމަ އިކޮނޮމިކް މިނިސްޓްރީގައި ގާއިމްކޮށްފައިވާ ޖޮބް ސެންޓަރަށް ރިޕޯޓް ކުރުމަށް އެ މިނިސްޓްރީން ވެސް ވަނީ އެދިފައެވެ.\nއިކޮނޮމިކް މިނިސްޓަރު ފައްޔާޒް އިސްމާއީލް ވިދާޅުވީ ސަރުކާރުން ފޯރުކޮށްދޭ އެހީތެރިކަން ދިނުމުގައި ބަލާނެ އެންމެ ބޮޑު ކަމަކީ ދިވެހިން ވަޒީފާތަކުން ވަކިނުކުރުން ކަމަށެވެ. އެހެން ކަމުން ދިވެހިން އަދާކުރަމުންދާ ވަޒީފާތަކުން އެމީހުން ވަކިނުކުރުމަށް މިނިސްޓަރު ވަނީ ގޮވާލައްވާފައެވެ.


ހޮންގކޮންގައި ވިޔަފާރިނުކުރުމަށް އެމެރިކާގެ ކުންފުނިތަކަށް އިންޒާރު ދީފި ހޮންގކޮންގައި ވިޔަފާރިނުކުރުމަށް އެމެރިކާގެ ކުންފުނިތަކަށް އިންޒާރު ދީފި\nހޮންގކޮންގައި ވިޔަފާރިނުކުރުމަށް އެމެރިކާގެ ކުންފުނިތަކަށް އިންޒާރު ދީފި\nއެމެރިކާގެ ކުންފުނިތަކުން ހޮންކޮންގައި ވިޔަފާރިތައް ނުކުރުމަށް އެމެރިކާ ސަރުކާރުން އިންޒާރު ދީފިއެވެ.\nއެމެރިކާގެ ޑިޕާރޓްމަންޓް އޮފް ސްޓޭޓް، ޓްރެޝަރީ، ކޮމާރސް އަދި ހޯމްލޭންޑް ސެކިއުރިޓީ ގުޅިގެން ނެރުނު ބަޔާނުގައި ބުނީ ޗައިނާއިން ހޮންކޮންގގެ މައްޗަށް އަޅާފައިވާ ޤައުމީ ސަލާމަތާއިބެހޭ ޤާނޫނުގެ ސަބަބުން ހޮންކޮންގައި ވިޔަފާރިތައްކުރާ އެމެރިކާގެ ކުންފުނިތަކަށް އެތައް ގެއްލުމެއް ލިބޭނެކަމަށެވެ. އަދި މި ޤާނޫނުގެ ސަބަބުން ކުންފުނިތަކުގެ މުވައްޒަފުންނަށާއި މާލިއްޔަތަށް އަދި ޤާނޫނީ ކަންތައްތަކަށްވެސް އަސަރުކޮށްފާއި ވާނެކަމަށްވެސް މި ބަޔާނުގައި ވަނީ ބުނެފައެވެ. މީގެއިތުރުން ކުންފުނީގެ ނަން ހަޑިވެ، ވިޔަފާރިތައް ހިންގުމަށް ދަތިވެދާނެކަމަށްވެސް އެމެރިކާއިން ބުނެއެވެ.\nމީގެއިތުރުން މި ޤާނޫނުގެ ދަށުން ހޮންކޮންގްގެ ސާރވަރތަކަށް ވަދެ، ރައްކާކޮށްފައި ހުންނަ ޑާޓާތަކާއި އެނޫންވެސް މުހިންމު މަޢުލޫމާތުތައް ޗައިނާއަށް ބޭނުންކުރެވޭނެކަމަށްވެސް އެމެރިކާއިން ވަނީ ބުނެފައެވެ.\nއިންސާނިއްޔަތަށް ޚިލާފު ޢަމަލުތައް ހިންގާ ކަމަށްބުނެ މި ހަފްތާގެ ކުރީކޮޅު އެމެރިކާއިން ވަނީ ޗައިނާގެ ޝިންޖިއާންގެ ޕްރޮވިންސްގައި ވިޔަފާރިތައް ކުރުންވެސް މަނާކޮށްފައެވެ. ހޮންކޮންގްގައި ހުންނަ ބެއިޖިންގެ އޮފީހުގައި މަސައްކަތްކުރާ7އޮފިޝަލުންނާއި ދެކޮޅަށްވެސް އެމެރިކާ ސަރުކާރުން ވަނީ ފިޔަވަޅު އަޅާފައެވެ. މި ކަމާއި ބެހޭގޮތުން ވޮޝިންގްޓަންގައި ހުންނަ ޗައިނީސް އެމްބަސީން އެއްވެސް އެއްޗެއް މިހާތަނަށް ބުނެފައެއް ނުވެއެވެ.\nމިއީ އެމެރިކާއިން މިފަދަ ފިޔަވަޅުތަކެއް ހޮންގކޮންގއާ ދެކޮޅަށް އެޅި ފުރަތަމަ ފަހަރެވެ. މިކަމާއި ބެހޭގޮތުން ހޮންކޮންގުން ވަނީ އެމެރިކާގެ އަމަލުތައް ކުށްވެރިކޮށްފައެވެ. އަދި މިއީ ހޮންކޮންގ ބަދުނާމުކުރުމުގެ ޢަމަލެއްކަމަށާއި ހޮންކޮންގް އާއި ޗައިނާގެ ގުޅުމަށް ހުރަސްއަޅާ އެއްވެސްކަމެއް ކާމިޔާބެއް ނުވާނެކަމަށްވެސް ހޮންކޮންގް އިން ބުނެއެވެ.\nޗައިނާއާއި ދެކޮޅަށް އެމެރިކާގެ ރައީސް ޖޯ ބައިޑަންގެ ސަރުކާރުން ވަނީ ގިނަ ފިޔަވަޅުތަކެއް އަޅާފައެވެ. ޓައިވާން ކައިރީގައި ޗައިނާއިން އަސްކަރީ ހަރަކާތްތައް ކުރިއަށް ގެންދާތީ އެމެރިކާއިން ވަނީ ފާޑު ކިޔާފައެވެ. އަދި ޗައިނާއާއި ހެދި ހޮންކޮންގގެ މިނިވަންކަން ގެއްލޭކަމަށާއި ޝިންޖިއާންގް ޕްރޮވިންސްގައި އިންސާނިއްޔަތާއި ޚިލާފު ޢަމަލުތައް ހިންގާކަމަށްބުނެ އެކަމާއި ދެކޮޅަށްވެސް އެމެރިކާއިން ވަނީ ފިޔަވަޅުތައް އަޅާފައެވެ.


Raees Nasheed sarukaarah: Masverinnah vee vaudhu thah fuhdhaidhee - vNews.mv\nރައިސް ނަޝީދު ސަރުކާރަށް: މަސްވެރިންނަށް ވީ ވައުދުތައް ފުއްދައިދީ\nފާތިމަތު ނަހުދާ ފާއިޒް 07 April 2022, 20:25\nމިދުވަސްވަރު ދެކުނުގެ މަސްވެރިކަން އާދަޔާ ޚިލާފަށް ތިޔާގިވެ، ފްރީޒިންގ ކެޕޭސިޓީއަށްވުރެ އިތުރަށް މަސް ލިބެމުން ދާތީ މޯލްޑިވްސް އިންޑަސްޓްރިއަލް ޕިޝަރީޒް ކޮމްޕެނީ (މިފްކޯ) އިން މަސްކިރުން ލިމިޓްކުރުމާއި ގުޅިގެން، އެމްޑީޕީގެ މެނިފެސްޓޯއަށް ރުޖޫއަވެ މަސްވެރިންނަށް ވެފައިވާ ވައުދުތައް ފުއްދައިދިނުމަށް ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ސަރުކާރަށް ގޮވާލައިފިއެވެ.\nގިނަ ދޯނިފަހަރުތަކެއް ދެކުނުގެ ސެންޓަރުތަކާއި ބޯޓުފަހަރަށް މަސްކިރުވުމަށް އަންނަމުންދާތީ މިފްކޯއިން ވަނީ އިއްޔެއިން ފެށިގެން ދޯންޏަކުން މަސްކިރާ އަދަދު ފަސް ޓަނަށް ލިމިޓުކޮށްފައެވެ.\nއެކަމާއި ގުޅިގެން "ކެޔޮޅާ މިއީ އަހަރުމެން ބުނި ގޮތެއް ނޫން"، މި ނަމުގައި ރައީސް ނަޝީދު ލިޔުއްވާފައިވާ ލިޔުމެއް ހިއްސާ ކުރައްވައި އެމަނިކުފާނު ވިދާޅުވީ، ސަރުކާރުގެ ކުންފުނިތަކަށް މަސްވެރިކަމުގެ ސިނާއަތް ކުރިއަށް ގެންދެވެން ނެތްކަން ހާމަވަމުން ދާތާ އެތައް ދުވަހެއް ވެފައިވާ ކަމަށާއި، ސަރުކާރަށް އަނެއްކާވެސް ދަންނަވަން އޮތީ އެމްޑީޕީގެ މެނިފެސްޓޯގެ މަގަށް ރުޖޫއަވެ، ވީ ވައުދު ފުއްދުމަށް މަސައްކަތް ކުރުމަށް ކަމަށެވެ.\nކޮންމެ އަހަރެއްގެ އަހަރު ދެކޮޅު މަސްވެރިކަން ރަނގަޅުވެ، އެތައްގަނޑުގައި ހާހަކަށް ވުރެ ގިނަ އަހަރު ފާއިތުވިއިރު، މަސްވެރިކަން ރަނގަޅުވާ މޫސުމުގައި މަސްވެރިން ބާނާ މަސް ގިނަވެ އެއަށް ހަދާނެ ގޮތް ހުސްވެފައި އޮންނަކަން ފާހަގަކުރައްވައި އެމަނިކުފާނު ވިދާޅުވީ، ސަރުކާރުގެ ކުންފުނިތަކުގެ ދަރަނި ބޮޑުކޮށް އެތަންތަނުގެ ފިނިގުދަން ޖާގައާއި ކާރުހާނާ ޖާގަ ބޮޑު ކުރުން ހުއްޓާލައި، އޭގެ ބަދަލުގައި ރަށު ކައުންސިލްތަކާއި، މަސްވެރިންނާއި ވިޔަފާރިވެރިންނަށް ހިއްސާވެވޭނެ ނިޒާމަކުން ހިންގާ ކުދި މަސް ފެކްޓްރީތައް ހެދުން އަވަސްކުރަން ޖެހޭ ކަމަށެވެ.\nއެމަނިކުފާނު ވިދާޅުވީ ރާއްޖޭގެ މަސްވެރިކަމުގެ ސިނާއަތް އަބަދުވެސް އޮންނަނީ ދައުލަތުގެ "ކޮންޓްރޯލް" ގެ ދަށުގައި ކަމަށާއި 2012 ވަނަ އަހަރު އެމްޑީޕީގެ ސަރުކާރު ބަދަލުކުރުމަށް ފަހު މަސް ގަތުމުގެ ސިޔާސަތަށް އޭރުގެ ސަރުކާރުން ގެނައި ބަދަލާއެކު މަހުގެ އަގު ދަށްވެގެން ދިޔަ ކަމަށެވެ.\nމީގެއިތުރުން، 2018 ވަނަ އަހަރު އެކުލަވާލި މެނިފެސްޓޯގައި ބަޔާންކޮށްފައިވާ "ނޫ އިގްތިސާދު" ގެ ނާރެހަކީ މަސްވެރިކަމުގެ ނަފާ ފުރިހަމައަށް ހޯދުން ކަމަށާއި، "ގޭދޮށު މަސް ޕްލާންޓް" ސިޔާސަތުގެ ދަށުން މަސްވެރިން ބާނާ މަހަށް ހަމަ އަގު ހޯދޭނެ ކަމަށް ދެކެވަޑައިގަންނަވާ ކަމަށްވެސް ރައީސް ނަޝީދު ވިދާޅުވިއެވެ.\nމިފްކޯއިން ބުނީ މިމަހުގެ4ވަނަ ދުވަހު 770 ޓަނުގެ މަސް އަދި،5ވަނަ ދުވަހު 620 ޓަނުގެ މަސް ކިރުވުމަށް ސެންޓަރުތަކަށް އައިސްފައިވާކަމަށެވެ. މިފްކޯގެ ދެކުނުގެ ފްރީޒިންގ ކެޕޭސިޓީއަކީ ދުވާލަކު 240 ޓަނުގެ މަހެވެ. މިފްކޯއިން ބުނީ މަސްކިރާ އަދަދު ލިމިޓްކޮށްފައި ވީނަމަވެސް، ކޫއްޑޫ ފިޝަރީޒް ކޮމްޕްލެކްސް އާއި އައްޑޫ ފިޝަރީޒް ކޮމްޕްލެކްސްގައި މިހާރު ކިއު ނަމްބަރު ދެވިފައިހުރި ދޯނިފަހަރު މަސްކިރައި ނިމެންދެން ކޮންޓްރޯލް ނެތި ކުރިއަށްދާނެ ކަމަށާއި، ކޯލްޑް ސްޓޯރުތައް ފުރެމުންދާތީ ޖާގަހެދުމުގެ ގޮތުން މެދުނުކެނޑި ކެރިއަރ ބޯޓުތައް ގެނެސް ލޯޑުކޮށް އެކްސްޕޯޓް ކުރުމުގެ މަސައްކަތްވެސް ކުރަމުންދާ ކަމަށެވެ.\nނަމަވެސް، މަސްވެރިންނަށް އެންމެ އެދެވޭ މިންވަރަށް މަސްކިރުމުގެ ކަންކަން މިފްކޯއަށް ކުރިއަށް ނުގެންދެވޭތީ ގިނަ މަސްވެރިންގެ ޝަކުވާތައް ވަނީ ފެންމަތިވެފައެވެ.\nރާއްޖެ މަސްވެރިކަން އެމްޑީޕީ މިފްކޯ ސިޔާސީ ރައީސް ނަޝީދު


މައުމޫނު މަޖިލީހުގެ ކޮމިޓީ އަށް ހާޒިރުކުރަން ހުށަހަޅައިފި\nހުސައިން ފިޔާޒު މޫސާ 23 އޯގަސްޓް 2011\nރާއްޖޭގެ ކުރީގެ ރައީސް އަލްއުސްތާޒް މައުމޫން އަބްދުލްގައްޔޫމާއި އެމަނިކުފާނުގެ އެއްބަފާ ކޮއްކޯފުޅު ރައްޔިތުންގެ މަޖިލީހުގެ މުލަކު ދާއިރާގެ މެމްބަރު އަބްދުﷲ ޔާމީން ގުޅިގެން ހިންގަވާފައިވާ ކަމަށް އިންޑ...\nޑިސެމްބަރ 23 ގެ މުޒާހަރާއަކީ މިހައިތަނަށް ރާއްޖޭގައި ބޭއްވުނު އެންމެ ބޮޑު މުޒާހަރާ: މައުމޫނު ޢަބްދުލްޤައްޔޫމް\nއަޙްމަދު ނިޝްވާން 29 ޖުލައި 2011\n“އިސްލާމްދީނުގެ ޙިމާޔަތުގައި ދިވެހިން” ޝިޢާރުގެ ދަށުން ޑިސެމްބަރ 23 ގައި ރާއްޖޭގެ ކަންކޮޅުތަކުގައި ބޭއްވި ބޮޑު މުޒާހަރާއަކީ މިހައިތަނަށް ދިވެހިރާއްޖޭގައި ބޭއްވުނު އެންމެ ބޮޑު މުޒާހަރާކަމުގައި ރާއްޖޭގެ...\nއިސްލާމިކް މިނިސްޓްރީން ދީނީ ކަންތައްތައް މައުމޫނު ދައުރުގައި އޮތް ގޮތަށް އިޢާދަކުރަނީ!\nއައްޝައިޚް ޝަފީޢު އަބްދުﷲ 28 ޖުލައި 2011\nކުރީގެ ރައީސް މައުމޫނު ޢަބްދުލް ޤައްޔޫމުގެ ދައުރުގައި އެންމެ ބޮޑަށް ދީނީ ބައިބައިވުންތައް އުފެދިގެން ދިޔައީ މިސްކިތްތަކުގެ އިމާމުންނަށް ވަކި ގޮތަކަށް ނަމާދު ކުރުމަށް މަޖުބޫރު ކޮށްފައި އޮތުމެވެ. މިކަމު...\nވީޑިއޯ: މަރަށް މަރު ހިފުމަށާއި އަތްކެނޑުމަށް މައުމޫނު ފެކްޝަނުން ގޮވާލުން\nދިއިސްލާމް ޑެއިލީ 28 ޖުލައި 2011\nމައުމޫނު އަބުރުގެ ދައުވާ ކުރައްވާ ޝަފީގަށް ބަލި ހާލަތު ހުރި ގޮތުން ޝަރީއަތަށް ހާޒިރު ވެވޭކަށް ނެތް: ގާޒީ\nކުރީގެ ރައީސް މައުމޫން އަބްދުލްގައްޔޫމާ ބެހޭ ގޮތުން ދޮގު ވާހަކަތަކެއް ފަތުރާ ކަމަށް ވިދާޅުވެ މަޝްހޫރު ތާރީހީ ލިޔުންތެރިޔާ ހ. ޝަފީގުގޭ އަހުމަދު ޝަފީގުގެ މައްޗަށް މައުމޫން ކުރައްވާ އަބުރުގެ ދައުވާގެ ޝަރ...\nޣައްސާން މައުމޫނު އިނގިރޭސި ވިލާތުގައި އެކްސިޑެންޓެއްވެ، ދައުލަތުގެ ފައިސާތަކެއް ބޭރުކުރި ކަމަށް ބުނާ މައްސަލައެއް ރިޔާސީ ކޮމިޝަނުން ބަލަން ފަށައިފި\nހައްވާ ލުބްނާ 12 ޖުލައި 2011\nކުރީގެ ރައީސް މައުމޫން އަބްދުލް ގައްޔޫމްގެ ދަރިކަލުން، ޣައްސާން މައުމޫން އިނގިރޭސިވިލާތުގައި ކިޔަވާވިދާޅުވާން އުޅުއްވި ދުވަސްވަރު ހިނގި އެކްސިޑެންޓެއްގައި މީހަކު މަރުވުމުން އެކަން ފޮރުވުމަށް ދައުލަތުގ...\nޒައީމް މައުމޫނު ރޭ ދެއްކެވި ވާހަކަފުޅަށް ޑީއާރުޕީން ރައްދު ދީފި\nޖައުފަރު ރަޝީދު (ޖޯރޭ) 09 ޖޫން 2011\nޑީއާރުޕީގެ ޒައީމް އަލްއުސްތާޒް މައުމޫން އަބްދުލްގައްޔޫމް ރޭ ޒެޑް ޑީއާރުޕީގެ ޖަލްސާގައި ދެއްކެވި ވާހަކަފުޅަށް ޑީއާރުޕީން މިއަދު ރައްދު ދީފި އެވެ. ޑީއާރުޕީގެ އޮފީހުގައި މިއަދު ހަވީރު ބޭއްވި ނިއުސްކޮންފ...\nޑީއާރުޕީގެ ކައުންސިލް ފަތަހަކުރަން މައުމޫނު ފެކްޝަނުން ކުރާ ހަނގުރާމަ!\n23 އޭޕްރިލް 2011\nއަބްދުﷲ ޝިނާން މިސުރުގެ ހުސްނީ މުބާރަކުގެ 30 އަހަރުވީ ގަދަފަދަ ވެރިކަން ނިމުމަކަށް އައީ ވަރަށްވެސް ނިކަމެތި ގޮތަކަށެވެ. މުބާރަކުގެ ދިގު ވެރިކަމަށް ވާގިވެރިވި އެތައް ބަޔަކު އުޅުނެވެ. މީގެތެރޭގައި ނުފޫ...\nޒައީމު މައުމޫނު މަސައްކަތް ކުރައްވަމުން ގެންދަވަނީ ޕާޓީ އަށް އެންމެ ފައިދާ ހުރި ގޮތަކަށް ނޫން: ތަސްމީން\nއިބްރާހިމް ޒަކީ 07 މާރޗް 2011\nޑީއާރުޕީގެ ޒައީމު އަލްއުސްތާޒު މައުމޫނު އަބުދުލްގައްޔޫމު މަސައްކަތް ކުރައްވަމުން ގެންދަވަނީ ޕާޓީ އަށް އެންމެ ފައިދާ ހުރި ގޮތަށް ކަމަށް ގަބޫލު ނުކުރައްވާ ކަމަށް ޑީއާރުޕީގެ ލީޑަރު އަހްމަދު ތަސްމީން އަލީ...\nޑީއާރްޕީން މާލޭ ސިޓީއަށް ކުރިމަތިލެއްވި ކެންޑިޑޭޓުންނަށް ކެމްޕޭން ކޮށްދެއްވުމަށް ޒައީމް މައުމޫނު ހާއްސަ ޖަލްސާއެއް ބާއްވަނީ\n01 ފެބްރުއަރީ 2011\nމާލޭ ސިޓީ ކައުންސިލަށް ޑީއާރްޕީން ކުރިމަތިލައްވާފައިވާ ކެންޑިޑޭޓުންނަށް ތާއީދު ހޯދައި ދިނުމަށް ކުރީގެ ރައީސް އަދި ޑީއާރްޕީގެ ޒައީމް ހާއްސަ ކެމްޕޭން ޖަލްސާއެއް މާލޭގައި ބާއްވާ ގޮތަށް ހަމަޖައްސައިފި އެވ...


SunOnline: Coronavirus: Bali bodu noon meehun 14 dhuvas vumun dhookohllaane\nކޮރޯނާވައިރަސް: ބަލި ބޮޑުނޫން މީހުން 14 ދުވަސްވުމުން ދޫކޮށްލާނެ\nއައިޝަތު ފަރީޙާ 26 Mar 2020, 15:41\nއައިޖީއެމްއެޗްގެ އެތެރެހަށީގެ ޑޮކްޓަރު ޑރ. މޫސާ މުރާދު -- ސަން ފޮޓޯ: ފަޔާޒު މޫސާ\nރާއްޖެއިން ކޮރޯނާ އަށް ޕޮޒިޓިވް ވި މީހުންގެ ތެރެއިން މިހާރު ބައްޔަށް ފަރުވާ ދެމުންދާ މީހުންގެ ތެރޭގައި ހިމެނޭ ސީރިއަސް ނޫން މީހުން 14 ދުވަހަށްފަހު ހޯމް ކަރަންޓީނަށް ދޫކޮށްލަން ނިންމާފައިވާކަމަށް ބުނެފި އެވެ.\nކޮރޯނާވައިރަހާ ގުޅޭ އެންމެ ފަހުގެ މައުލޫމާތު ހިއްސާކުރުމަށް މިއަދު ބޭއްވި ނޫސްވެރިންގެ ބައްދަލުވުމުގައި އައިޖީއެމްއެޗްގެ އެތެރެހަށީގެ ޑޮކްޓަރު ޑރ. މޫސާ މުރާދު ވިދާޅުވީ ބައްޔަށް ޕޮޒިޓިވް ވި މީހުންގެ ތެރެއިން ބަލިން ފަސޭހަވި ގިނަ މީހުން މިހާރު މޮނީޓަރިން އިން ދޫކޮށްލާފައިވާ ކަމަށެވެ.\n"ނެގެޓިވްވި މީހުންގެ ތެރެއިން މިހާރު މޮނީޓާ މިކުރަނީ ހާލު ސީރިއަސްވެގެން ދަރުމަވަންތަ ހޮސްޕިޓަލުގެ 11 ވަނަ ފަންގިފިލާގައި ފަރުވާ ދެވުނު އިޓަލީ މީހާ އާއި އޭނާގެ އަންހެނުން. އެމީހުން މިހާރު ތިބީ ދަރުމަވަންތައިގެ 17 ވަނަ ފަންގިފިލާގައި،" ޑރ. ވިދާޅުވި އެވެ.\nވިދާޅުވީ ބައްޔަށް ޕޮޒިޓިވް ވެފައިތިބި މީހުންގެ ހާލު ރަނގަލު ކަމަށާއި އެމީހުންގެ ފަރާތުން ސިއްހީ އިތުރު އެއްވެސް މައްސަލައެއް ނުފެންނަ ކަމަށެވެ.\n"އަޅުގަނޑުމެން މައިލްޑް ކޭސް ތަކުގެ ގޮތުގައި ބެލި ޕޭޝަންޓުން، ޕޮޒިޓިިވް ވި މީހުން. އޭހެ ތެރެއިން ބައެއް މީހުންނަކީ ވަރަށް ކުޑަކޮށް އަަލާމާތްތައް ފެނުނު، ނުވަތަ ކޮންޓެކްޓް ޓްރޭސިންގެ ތެރެއިން ސާމްޕަލް ނެގި މީހުންގެ ތެރެއިން ބައެއް ފަހަރަށް މާ ބޮޑު އަމާލާތެއް ނެތިވެސް ޕޮޒިޓިވް ވި މީހުން. އެމީހުން އަޅުގަނޑުމެން މި ނިންމީ 14 ދުވަހުގެ ކަރަންޓީނު ހަމަވެއްޖެ ކަމަށްވަންޏާ، އަޅުގަނޑުމެންގެ ބެލުމުގެ ދަށުން ދޫކޮށްލަން. އެގޮތަށް ދޫކޮށްލީމާ އެމީހުންނަށް އަނބުރާ ރިސޯޓަށް ދެވޭނެހެން މި ދޫކޮށްލަނީ،" ޑރ. ވިދާޅުވި އެވެ.\nޑޮކްޓަރު ވިދާޅުވީ 14 ދުވަސް ހަމަ ނުވާނަމަ ރިޯޓުގައި އައިސޮލޭޝަން ހަމަކުރަން ޖެހޭނެ ކަމަށެވެ.\nރާއްޖެއިން ބައްޔަށް ޕޮޒިޓިވްވި 13 މީހުންގެ ތެރެއިން އަށް މީހަކު ރަނގަޅުވެފައިވާއިރު، އިތުރު ޕޮޒިޓިވް ކޭހެއް ނުފެނުމުގެ މާނައަކީ ހާލަތު ބަދަލުވުން ނޫން ކަމަށް ޑރ. މުރާދު ވިދާޅުވި އެވެ.\n"އަޅުގަނޑުމެން އަދިވެސް ހާލަތު ބަދަލުނުވާނެ ކަމަށް ނިންމީކީ ނޫން. އަދިވެސް ވަރަށް ބޮޑަށް ބަލަމުން ގެންދަން އެބަޖެހޭ. އެ ގަނާފއި ހުރި، އަދި ސަމާލުކަން ދޭންވީ ކަންތަކަށް ސަމާލުކަން ދީގެން، މިކަން ދުނިޔޭގައި ބަދަލުވަމުންދާގޮތަށް ބަލަން އެބަޖެހޭ ހުށިޔާރު ކަމާއެކު،" ޑރ. ވިދާޅުވި ވިދާޅުވި އެވެ.\nއޭނާ އަދި ވިދާޅުވީ، މަސައްކަތަށް އެއްވެސް ލުޔެއް ނާންނަ ކަމަށާއި އިރުޝާދުތަކަށް ރައްޔިތުން ބޯލަނބަން އެދިލައްވާ ކަމަށެވެ.


ނޫސްބަޔާން | އެޓަރނީ ޖެނެރަލްގެ އޮފީސް | Page 2\nނޫސް ބަޔާން ނޫމަޑި މައްސަލައިގައި ޑރ. މުޙައްމަދު މުޢިއްޒު ޢަމަލުކުރެއްވި ގޮތާ ގުޅިގެން ޖިނާއީ ތަޙުޤީޤެއް ހިންގަން އެދުން ނޫމަޑި ރިސޯޓްސް އެންޑް ރެސިޑެންސް އޭޖީ (ނޫމަޑި)… އިތުރަށް\nދައުލަތުގެ ބެލުމުގެ ދަށަށް ގެނެވިފައިވާ ކުޑަކުދިންގެ ޤާނޫނީ ބެލެނިވެރިކަން ދައުލަތާ ޙަވާލުކޮށްދިނުމަށް އެދި ފެމިލީ ކޯޓަށް މައްސަލަތައް ހުށަހެޅުމާގުޅޭ\nނޫސް ބަޔާން ދައުލަތުގެ ބެލުމުގެ ދަށަށް ގެނެވިފައިވާ ކުޑަކުދިންގެ ޤާނޫނީ ބެލެނިވެރިކަން ދައުލަތާ ޙަވާލުކޮށްދިނުމަށް އެދި ފެމިލީ ކޯޓަށް މައްސަލަތައް ހުށަހެޅުމާގުޅޭ މިނިސްޓްރީ އޮފް ޖެންޑަރ، ފެމިލީ… އިތުރަށް\nނޫސްބަޔާން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި ދިވެހި ފުލުހުންގެ ބިލެއް ރައީސުލްޖުމްހޫރިއްޔާގެ އޮފީހަށް ފޮނުވުން ދިވެހި ފުލުހުންގެ ޚިދުމަތުގެ މަސްއޫލިއްޔަތުތަކާއި ވާޖިބުތައް އަލުން ކަނޑައަޅައި، ފުލުހުން… އިތުރަށް\nސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި ޖިނާއީ އިޖުރާއަތުގެ ޤާނޫނަށް އިޞްލާޙު ގެނައުމުގެ ބިލެއް ރައީސުލްޖުމްހޫރިއްޔާގެ އޮފީހަށް ފޮނުވުން\nނޫސްބަޔާން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި ޖިނާއީ އިޖުރާއަތުގެ ޤާނޫނަށް އިޞްލާޙު ގެނައުމުގެ ބިލެއް ރައީސުލްޖުމްހޫރިއްޔާގެ އޮފީހަށް ފޮނުވުން ސަރުކާރުގެ ފަރާތުން ރައްޔިތުންގެ މަޖިލީހަށް… އިތުރަށް\nނޫސްބަޔާން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި ހަތަރު ބިލެއް ރައީސުލްޖުމްހޫރިއްޔާގެ އޮފީހަށް ފޮނުވުން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި ތަޢުލީމުގެ ބިލަކާއި، މަތީ… އިތުރަށް\nނޫސްބަޔާން ދިރިއުޅުމަށްޓަކައި ގޯތިގެދޮރު ކުއްޔަށްދިނުމުގެ ބިލާއި، މޫސުމަށް އަންނަ ބަދަލުތަކާބެހޭ ބިލުގެ ނަމުގައި ދެ ބިލެއް ރައީސުލްޖުމްހޫރިއްޔާގެ އޮފީހަށް ފޮނުވުން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި،… އިތުރަށް\nނޫސްބަޔާން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި ފެނާއި ނަރުދަމާގެ ބިލެއް ރައީސުލްޖުމްހޫރިއްޔާގެ އޮފީހަށް ފޮނުވުން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި، ފެނާއި ނަރުދަމާގެ… އިތުރަށް\nސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި އެއްގަމު ދަތުރުފަތުރުގެ ޤާނޫނަށް އިޞްލާޙު ގެނައުމުގެ ބިލެއް ރައީސުލްޖުމްހޫރިއްޔާގެ އޮފީހަށް ފޮނުވުން\nނޫސްބަޔާން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި އެއްގަމު ދަތުރުފަތުރުގެ ޤާނޫނަށް އިޞްލާޙު ގެނައުމުގެ ބިލެއް ރައީސުލްޖުމްހޫރިއްޔާގެ އޮފީހަށް ފޮނުވުން ސަރުކާރުގެ ފަރާތުން ރައްޔިތުންގެ… އިތުރަށް\nޖަމްޢިއްޔާތަކުގެ ބިލު ފޮނުވުން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި ޖަމްޢިއްޔާތަކުގެ ބިލުގެ ނަމުގައި ރައީސުލްޖުމްހޫރިއްޔާގެ އޮފީހަށް ބިލެއް ފޮނުވައިފިއެވެ. ސަރުކާރުން މި ބިލު ހުށަހެޅުމުގެ ބޭނުމަކީ،… އިތުރަށް\nނޫސްބަޔާން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި އިންތިޤާލީ އިންޞާފުގެ ބިލެއް ރައީސުލްޖުމްހޫރިއްޔާގެ އޮފީހަށް ފޮނުވުން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅުމަށްޓަކައި އިންތިޤާލީ އިންޞާފުގެ ބިލުގެ… އިތުރަށް


Vote lumuge haggu sifainge kibain nigulhaigannanee Raees Yameen ah thaaeedh nethumun: Riyaz | Mihaaru\nސިފައިންގެ 62 ވަނަ އަސާސީ ތަމްރީން ކޯހުގެ ދަރިވަރުން ހުވާކުރަން ބޭއްވި ރަސްމިއްޔާތުގައި ރައީސް ޔާމީން (މ) އަދި ޑިފެންސް މިނިސްޓަރު އާދަމް (ވ-2) ބައިވެރިވެވަޑައިގަންނަވަނީ.-- ފޮޓޯ: ރައީސް އޮފީސް\nވޯޓުލުމުގެ ހައްގު ސިފައިންގެ ކިބައިން ނިގުޅައިގަންނަނީ ރައީސް ޔާމީނަށް ތާއީދު ނެތުމުން: ރިޔާޒް\n01 މާޗް 2017 - 10:37 25 comments\nސިފައިންގެ ގާނޫނަށް އިސްލާހު ގެނެސް ވޯޓުލުމުގެ ހައްގު ސިފައިންގެ ކިބައިން ނިގުޅައިގަންނަން އުޅެނީ އެ މުއައްސަސާގެ ތެރޭގައި ރައީސް އަބްދުﷲ ޔާމީނަށް ތާއީދު ނެތުމުން ކަމަށް ކުރީގެ ޕޮލިސް ކޮމިޝަނަރު އަދި ކިނބިދޫ ދާއިރާގެ ޖުމްހޫރީ ޕާޓީގެ މެމްބަރު އަބްދުﷲ ރިޔާޒް މިއަދު ވިދާޅުވެއްޖެ އެވެ.\nގާނޫނުއަސާސީ އާއި ސިފައިންގެ ގާނޫނުން ދީފައިވާ ހައްގަކުން ސިފައިން މަހްރޫމްކުރުން، އޭނާ ސިފަކުރެއްވީ "ހުދުމުހުތާރު އަމަލެއް"ގެ ގޮތުގަ އެވެ.\nރިޔާޒް ކުރެއްވި ޓްވީޓެއްގައި ވިދާޅުވި ގޮތުގައި ގާނޫނުއަސާސީން ލިބިދީފައި އޮތް ހައްގަކުން ސިފައިން ވެސް މަހްރޫމެއް ނުކުރެވޭނެ އެވެ. އެ އިސްލާހާ ދެކޮޅު ހައްދަވާ ކަމަށް ރިޔާޒު ވިދާޅުވި އެވެ.\nSifainge thereygai RY ah thaaeedhu kuraameehun madhuvumaaigulhigen vote lumuge haqqu nigulhaigathumah hingaa khudhumukhuthaaru amaleh! https://t.co/EfYSssfq4a\n— Abdulla Riyaz MP (@riyazabdulla) February 28, 2017\nސިފައިންނަށް ވޯޓު ނުލެވޭ ގޮތް ހަދަން އުޅޭތީ ކަންބޮޑުވުންފާޅުކުރައްވައި ރިޔާޒް ކުރެއްވި ޓުވީޓް.\nއެމްއެންޑީއެފްގެ 12 ވަނަ ހެވިކަމުގެ މުބާރަތް ފެށުމަށް ކަޅުތުއްކަލާކޮށީގައި ރޭގައި ބޭއްވި ރަސްމިޔާތުގައި ޑިފެންސް މިނިސްޓަރު އާދަމް ޝަރީފް ވިދާޅުވީ ސިފައިންގެ ގާނޫނުގައި ބުނާ 20 ވަނަ މާއްދާ އުވައިލަން ރައްޔިތުންގެ މަޖިލީހަށް ހުށަހަޅުއްވާނެ ކަމަށެވެ. އެ ގޮތަށް ނިންމީ ސިފައިންނަކީ ސިޔާސީ ނުފޫޒުތަކުން އެއްކިބާވެ ތިބެ ގައުމަށް ހިދުމަތް ކުރުމަށް ހާއްސަވެގެން ތިބޭ ބަޔަކަށް ހެދުމަށް ކަމަށް އޭނާ ވިދާޅުވި އެވެ.\nސިފައިންގެ ގާނޫނުގެ 20 ވަނަ މާއްދާގައި ބުނެފައި ވަނީ ސިފައިންގެ ކޮންމެ މީހަކަށް ގާނޫނުއަސާސީން ރައްޔިތުންނަށް ލިބިދޭ ވޯޓުލުމުގެ ހައްގު ލިބިގެންވާ ކަމަށެވެ. ގާނޫނުއަސާސީގެ 26 ވަނަ މާއްދާގައި ބުނެފައިވަނީ އުމުރުން 18 އަހަރުން މަތީގެ ކޮންމެ ދިވެއްސަކަށް ވޯޓު ދިނުމުގެ ހައްގު ލިބިގެންވާ ކަމަށެވެ.\nއިތުރު ލިޔުންތައް އެމްއެންޑީއެފް ރާއްޖޭގެ ގާނޫނުއަސާސީ ޑިފެންސް މިނިސްޓްރީ ދިވެހި ސިފައިން މެމްބަރު އަބްދުﷲ ރިޔާޒް (ތިމަރަފުށި)\nވަކިވަކި ސިފައިންނާއި ފުލުހުންގެ މައްޗަށް ދައުވާކުރުން\nސިފައިން، ސިޔާސީ ނުފޫޒުން އެއްކިބާކުރަން ކަންކަން ކުރޭ\nސިފައިންގެ ތަމްރީނު މަރުކަޒު ނިންމަން އިންޑިއާގެ އެހީ


#ThePressRoadhaVaahaka: Lonuziyaaraiy Parkun bin maa | ThePress\n19 April 2021, 12:01\nއޭރު ވާނީ ލޮނުޒިޔާރަތް ޕާކު ހުޅުވިތާ ހަފްތާއެކެވެ. ސާހިލްއާއި ސާރާ ޕާކަށް ދިޔައީ އެ ޕާކުގެ ރީތި ވާހަކަ ރައްޓެހިން ދައްކާތީ ބަލާލާށެވެ.\nޕާކަށް ވަދެވުނީ ކިޔު ޖެހިގެން އަވީގައި ތިބޭތާ އެތައް އިރެއް ވީ ފަހުންނެވެ. ޕާކަށް ވަދެވުނު އިރު ވެފައި ހުރި ވަރުބަލި ކަމުގެ ސަބަބުން މާ ދުރަށް ނުގޮސް އެ ދެކުދިން ގަސްދު ކުރީ އަރިމަތީގައި ހުރި ގޮނޑިއެއްގައި އިށީންނާށެވެ.\n"ރެސްޓް ކޮށްލާފަ ދެން ދެވޭނީ..." ގޮނޑީއާ ދިމާއަށް ހިނގައިގަންނަމުން ސާހިލް ބުންޏެވެ. ބޭރުގައި ކިޔުގައި ހުރި އިރުވެސް ވަރުބަލި ވާ ވާހަކަ އާއި، ހޫނު ގަދަ ވާހަކަ ދައްކާ ޝަކުވާ ކުރަމުން ދިޔައީ ސާހިލް އެވެ.\n"އެ ކޮޅަށް ހިނގާ..." ސާރާ އިޝާރާތް ކުރީ ތަންކޮޅެއް ދުރުގައި ހުރި އެހެނަސް ހަމަ އޭނގެ ގޮނޑިއަކަށެވެ.\n"މި ތަން އޯކޭ އެ..." ސާހިލް ބޮޑާ ހާކާލުމުން ސާރާ ގިވް އަޕް ކުރިއެވެ. އަދި ސާހިލް އާ އެކު އެ ގޮނޑީގައި އިށީނެވެ.\nއޭރުވެސް ޕާކަށް ވަންނަ މީހުން ވަދެއެވެ. ކިތަންމެ އިރަކު ކިޔުގައި ތިބެން ޖެހުނު ނަމަވެސް ޕާކަށް ވަދެވުމާއެކު އެމީހުންގެ މޫނުމަތިން ފެންނަމުން ދިޔައީ އުފާވެރިކަމެވެ. ޕާކުގެ ދެފަރާތުގައި ހުރި ރީތި މާގަސްތަކާއި ރީތި ގަސްތައް ފެނިފައި "ވައު" ވެފައި އެމީހުން އެތެރެއަށް ވަދެގެން ދެއެވެ.\n"ދެން ސާހިލް ހިނގާބަ ދާން.." ސާރާ އަދިވެސް އިންސިސްޓް ކުރަނީ ދާށެވެ.\nސާރާގެ ބޮޑާ ހޭކުމާއެކު ސާހިލްވެސް ތެދުވެއްޖެއެވެ.\n"ލުކް" ސާރާއަށް ފެނުނު ރީތި މަލެއް ސާހިލް އަށް ދައްކަމުން އިޝާރާތް ކޮށްލިއެވެ.\n"ވައު...ރީތި ދޯ، އައި ހެވަންޓް ސީން ސަޗް އަ ފްލާވާ...މި ކޮންނަމެއް ކިޔާ މަލެއް" ސާރާ ސާހިލްއާ ސުވާލު ކުރިއެވެ.\n"ސައި މަލެއް ނު ތީ..." ކުޑަކޮށް ފޫހި ގޮތަކަށް ސާހިލް ބުންޏެވެ.\n"ދެން ސައިމާ ފެނުނީމަ ސާރާއަށް ވެސް އިނގޭނެ ދޯ...ދިސް އިޒް ޑިފަރަންޓް...އައި ތިންކް...އޭ ބޭބޭ މީ ކޮންކަހަލަ މަލެއްތަ...އައި މީން ކޮން ނަމެއް ކިޔާ މަލެއްތަ؟" ސާހިލްއާ ވާހަކަ ދައްކަން ހުއްޓާ ޕާކް ބަލަހައްޓާ މީހަކު ފެނުމުން ސާރާ އެހިއެވެ.\n"ނޭނގެނީ ކޮން ވައްތަރު..." ޕާކު ބަލަހައްޓާ މީހާ ބުންޏެވެ. އެއީ ބިދޭސީއެކެވެ. އޭނާގެ ކަމަކީ ޕާކުތެރެ ރަމަތަކޮށް ބެލެހެއްޓުމެވެ. އެހެން ވީމާ މާ ބޮޑު އަޅާލުމެއް ނެތި އޭނާ ބުންޏެވެ.\nސާރާއާއި ސާހިލް ހިނގަމުން ދިޔައެވެ. ޕާކުގެ ވަރަށް އެތެރެއަށް ދެވުމުން ދެކުދިން ނިންމީ، ޕާކު ތެރޭގައި އޮތް މަސް ފެންގަނޑު ކައިރީގައި މަޑު ކުރާށެވެ. އެ ފެންގަޑުގައި މަސްތައް ދުވެ ސަކަރާތް ޖަހާ ގޮތް ދެކުދިންނަށް ވަރަށް ކަމުދިޔައެވެ. އެކަކު އަނެކަކާ ގައިގޯޅި ވެފައި މާމެލާމެލި ކޮށްލިއެވެ. ލޯބިން ބައްދާލިއެވެ. ޕާކުގައި އެހެން މީހުންވެސް އުޅެއެވެ. އެ މަސް ފެންގަޑު ކައިރީގައިވެސް މީހުން ތިއްބެއެވެ. ނަމަވެސް އެންމެންވެސް ތިބީ މަސްތަކަށް ގެއްލިފައެވެ.\n"އައި ލަވް ޔޫ..." ސާރާގެ ކަންފަތް ދޮށުގައި ވައި އަޑަކުން ލޯބި ވާ ވާހަކަ ސާހިލް ބުންޏެވެ. އޭރު ސާހިލްގެ އަތުގައި ރީތި މަލެއްވެސް އޮތެވެ. އެމާ ސާރާގެ ބުރުގާ މަތިން ކަންފަތާ ދިމާވާނެހެން ހަރުކޮށް ދެމުން ސާހިލް އެ މަލުން ވަސް ބަލާލިއެވެ.\n"އިޓްސް ސެކްސީ އޭސް ޔޫ..." ލާނެއް ގޮތަކަށް ސާހިލް ބުނެލިއެވެ. ސާރާ "ހޫނނ އޭ" ބުނާ ފަދަ ގޮތަކަށް ސާހިލްގެ ގައިގާ ޖަހާލިއެވެ. ލޯބިންނެވެ.\nމަންޒަރު ބަދަލުވީ އެވަގުތުއެވެ. ސާހިލްގެ ބޮލަށް އެނބުރުމެއް އަރާހެން ހީވާތީ އެވާހަކަ ސާރާ ގާތު ބުނެފިއެވެ. އެއާއެކު ސާރާ ސާހިލް ގައިގާ ބައްދާލައިގެން އަތުލަފިކޮށްގެން ކަހަލަ ގޮތަކަށް ގޮސް ކައިރީގައި ހުރި ގޮނޑިއެއްގައި އިށީނެވެ.\n"ފެން ފުޅިއެއް ގެންނަން ތަ؟" ސާރާ އެހިއެވެ.\n"އުހުން...އެ އޯވޭ ވެދާނެ..." ސާހިލް ބުނެލިއެވެ.\nއިރުކޮޅެއް ނުވެ ބޮލުގެ ރިހުން ކެނޑިއްޖެއެވެ. ދެކުދިން ލައްކަ އިރު އެ ގޮނޑީގައި އޮލަ ވާހަކައިގައި ތިއްބެއެވެ. ސާރާގެ ބޮލުގައި ޖަހައިދިން މާ އެތައް ފަހަރަކު ސާރާ ނެގިއެވެ. އެ ކޮންމެ ފަހަރަކު ސާހިލް އެ މާ ސާރާގެ ބޮލުގައި ހަރުކޮށް ދެއެވެ. އޮލަ ވާހަކައިގައި އެހެން ތިބި އިރު އެ މާ ނަގާ އުޅުމުގެ ތެރޭގައި މަލުގެ ބައެއް ފިޔަތައްވެސް ދެކުދިން ނައްޓާ ހެދިއެވެ. "ސާރާ ލަވްސް މީ...ލަވްސް މީ ނޮޓް" ކިޔަމުން ފިޔަތައް ނެއްޓުނު އަދަދެއްވެސް އެ ދެކުދިންނަކަށް ރޭކާ ނުލައެވެ. މުޅި މާ އެއްކޮށް ނޮޅާ ހުސްކޮށްލެވުނު އިރުވެސް ނޭނގުނެވެ.\nގަޑިތައް ފާއިވެގެން ދިޔަ ގޮތްވެސް ދެކުދިންނަށް ނޭނގުނެވެ. "ބަންދު ކުރާ ޓައިމް ޖެހުނީ" ޕާކް ބަލަހައްޓާ މީހާ ބޮކިތައް ނިއްވަމުން ޕާކު ތެރެ ބަލަމުން ގޮސް އެ ދެކުދިންނާ އަރާ ހަމަވުމުން ބުންޏެވެ. އެއާއެކު ދެކުދިން ތެދުވެގެން އަވަސް އަވަހަށް ޕާކުން ނުކުމެގެން ދިޔައީއެވެ.\nސާރާ ގެއަށް ލައިފައި ސާހިލްވެސް ދިޔައީ ގެއަށެވެ. އާންމުކޮށް ކޮންމެ ރެއަކު ނިދުމުގެ ކުރިން ގައި ދޮވެލާ ހެދިނަމަވެސް މިރޭ އެކަން ކުރާކަށް ސާހިލް ހަނދާނެއް ނެތެވެ. ކޮޓަރިއަށް ވަނުވާއެކު ވެއްޓިގަތީ އެނގުމައްޗަށެވެ. ނިދާކަށް ނޫނެވެ. ނަމަވެސް އެ ބޮލުގެ ރިހުން އަދިވެސް މުޅިން ނުފިލާ ހުރިހެން ހީވާތީ ޖައްސާލީއެވެ.\nދެބަ ދޭތެރޭ ކަހަލަ ގޮތަކަށް އޮއްވާ ސާހިލް ހޭލައްވާލީ، އެއްކަހަލަ މަލުގެ ވަހެވެ. އެ މަލުގެ ވަސް ކުއްލިއަކަށް ސާހިލްގެ ނޭފަތުގައި ޖެހުނެވެ. އެއާއެކު ސާހިލް ފުންމައިގެން ތެދުވެއްޖެއެވެ. އޭނާ ހީކުރީ އެއީ، އަތްފައި ދޮވެ ނުލައި ދިޔަ ގޮތަށް އޮށޯތީމާ ވީ ގޮތެއް ކަމަށެވެ. ނަމަވެސް ކަންވީ މުޅިއަކުން އެހެނެއް ނޫނެވެ. އެ މަލުގެ ވަހާއެކު މާ ވެސް އެބައޮތެވެ. ސާހިލްގެ އެނދުގެ ބޯލާ ކޮޅުގައި އެ އޮތީ އެމަލެވެ. ގަދަ ރަތް ކުލައިގެ އެ މާ އެ އޮތީ ހަމަ ދެންމެ ގަހުން ބިން ފަދަ ތާޒާ ކޮށެވެ.\nސާހިލް ސިހުނެވެ. ހުއްޓުން އެރިއެވެ. ކޮޅަކުން ކުރެ ކޮޅަކަށް ގުޑައިވެސް ނުލެވުނެވެ. އަޑުން އަޑު ނަގާ ރޯން ފެށިއެވެ.\nއޭނާ ރޯ އަޑަށް ގޭގައި އުޅޭ އެހެން މީހުން ދުވެ ގޮސް ސާހިލްގެ ކޮޓަރިއަށް ވަން އިރު ބިންމަތީގައި ދެފައި ވައްކޮށްގެން އިނދެ ރޮނީއެވެ. ކިހިނެއްތޯ ވީ އެހީމާ ދޭ ޖަވާބަކީ "މާ..." އެވެ. ކޮން މަލެއް ތޯ، އެމީހުން ސުވާލު ކުރުމުންވެސް ދޭ ޖަވާބަކީ އެއެވެ.\nސާހިލްގެ ކޮނޑުގައި އޭނާގެ ދޮންބެ އަތްލުމާއެކު ފުންމައިގެން ތެދުވެއްޖެއެވެ. ދޮންބެ ފޮޅާލާފައި ކޮޓަރިން ނުކުމެގެން ދާން މަސައްކަތް ކުރިއެވެ. ނަމަވެސް އޭނާގެ ދޮންބެގެ ހުށިޔާރު ކަމުން، ސާހިލް ދިޔަ ނުދީ ހިފެހެއްޓިއެވެ. އޭނާގެ ދޮންބެއަށް އެ ވެގެން އުޅޭ ގޮތް ކޮންމެވެސް ވަރަކަށް ރޭކާލިއެވެ. ދޮންބެ އަކީ ވަސްވާސް ވެރިކަމުގެ އެތައް ތަޖުރިބާއެއް ދެކެފައިވާ މީހެއް ކަމުން، ސާހިލް މައިތިރި ކުރާނެ ކިތަންމެ އުކުޅެއް ދޮންބެ އަށް އެނގެއެވެ. ދޮންބެ ވަގުތުން ކައިރީގައި ތިބި މީހުންގެ އެހީއާއެކު ސާހިލް އޮބާ ބަހައްޓާ ކޮޓަރިއަށް ވެއްދިއެވެ. އަދި ދޮރު ލައްޕާ ދޮރު ކުރިމަތީގައި2މީހުން ބޭތިއްބިއެވެ. ދެން ހުރި މީހާ ލައްވާ ފޯނުން ގުރުއާން ޖެއްސުވިއެވެ. ބަގަރާ ސޫރަތް ޖަހަން ބުނެފައި ދޮންބެ ފޯނު ނަގާ މީހަކަށް ގުޅިއެވެ.\nގެއަށް އައިސް ވަނީ ދޮންބެގެ އެކުވެރިޔާ ހަކީމެވެ. ހަކީމަކީ ރުގުޔާ ކުރުމުގެ މާހިރެކެވެ. ހަކީމު އައީ ފުލް ކިޓުގައެވެ. ކިޔާނެ ކިޔެވެއްޔާއި، މަތުރާނެ ފެންވެސް ހިފައިގެންނެވެ. ފަހަރުގައި އެއީ މަތުރާ ހަދާފައި ހުރި ފެނަކަށްވެސް ވެދާނެއެވެ. ކޮޓަރިއަށް ވަދެފައި ހަކީމު ފުރަތަމަވެސް ކުރި ކަމަކީ ސާހިލް އަށް ފެންތައްޓެއް ބޯން ދިނުމެވެ. އެއާއެކު ސާހިލް އެނދުމައްޗަށް ދެމިއްޖެއެވެ.\nހަކީމު މަސައްކަތް ފެށީ ދެނެވެ. ކިޔެވެލިތައް ކިޔާވާ، ދޭތެރެ މެދުން ފެންތައްޓަށް ފުމެލާފައި ސާހިލްގެ މޫނަށް ފެން ބުރުވައެވެ. އެކަމެއްގައި އެރޭ އެއް ދަންފަޅި ދިޔައެވެ. ސާހިލް ހޭވެރިކަން ވެ ލޯހުޅުވާ ވާހަކަ ދައްކަން ފެށީ ފަތިސް ނަމާދު ބަންގިއާ އެކުގައެވެ.\nވީ ގޮތް ސާހިލް ކިޔައިދިނީ ދެނެވެ. އެ ދުވަހު އެ ޕާކަށް ގޮސް، އެ ބިނދެވުނު މަލުގެ ވާހަކަ އެކެވެ. އެއާއެކު އެ މަލަށް ހެދި ގޮތުގެ ވާހަކައެވެ.\nހަކީމު ބުންޏެވެ. "ނަސީބަކުން ތި ސަލާމަތް ވީ...ތި ބިނދެވުނީ މަލެއް ނޫން...ފަތިހަށް ގޮވިކަން އެއީ ނަސީބެއް...، ފަތިހަށް ނުގޮވަނީސް ސާހިލްއަށް ނިދުނު ނަމަ ވަރަށް ގޯސް ވީސް" ސާހިލްގެ ދޮންބެ އާ ދިމާއަށް އެނބުރިލަމުން ހަކީމު ބުންޏެވެ.\nމިއީ "ދަ ޕްރެސް" އިން ހުޅުވާލި ރޯދަ ކުރުވާހަކަ މުބާރާތަށް ނާޒް ފޮނުވާފައި ވާހަކައެކެވެ.\nLast updated on 20 Jun 2021, 12:58. Article was published on 19 Apr 2021, 12:01


TMA ah PR lafaa dhey kunfuneegai Shaunage maslahathu, Shauna ekan dhogu kurey!\nޓީއެމްއޭއަށް ޕީއާރް ލަފާ ދޭ ކުންފުނީގައި ޝައުނާގެ މަސްލަހަތު، ޝައުނާ އެކަން ދޮގުކުރޭ!\nރައީސް އޮފީހުގެ ޕޮލިސީ ސެކްރެޓަރީ އައިމިނަތު ޝައުނާ -- ފޮޓޯ/ ރައީސް އޮފީސް\nޓްރާންސް މޯލްޑިވިއަން އެއާވޭސް (ޓީއެމްއޭ)އަށް ލަފާދޭ ކުންފުންޏެއްގައި ރައީސް އޮފީހުގެ ޕޮލިސީ ސެކްރެޓަރީ އައިމިނަތު ޝައުނާގެ ހިއްސާ ނެތަސް އޭނާގެ ފިރިކަލުން އޭގައި އުޅުއްވާތީ އެއީ މަސްލަހަތު ފުށުއަރާ ކަމެއް ކަމަށް ބުނެ މީހުންގެ ފާޑުކިއުންތައް އަމާޒުވެއްޖެ އެވެ.\nޝައުނާ އަކީ 2016 އަހަރުން ފެށިގެން ޕީއާރުގެ ދާއިރާ އިން ޓީއެމްއޭއަށް ލަފާ ދެމުން އަންނަ އެޓޯލް ކޮމިއުނިކޭޝަންސްގެ މެނޭޖިން ޕާޓްނަރުކަމަށް ސޯޝަލް މީޑިއާގައިވަނީ އާއްމުވެފައެވެ. އަދި ޕާޓްނަރުންގެ ގޮތުގައި ހިމެނޭ މުހައްމަދު ތޯރިގް ހާމިދަކީ އޭނާގެ ފިރިކަލުންނެވެ. ތޯރިގުގެ 50 ޕަސެންޓް ހިއްސާ އެޓޯލް ކޮމިޔުނިކޭޝަންސްގައި އޮވެ އެވެ.\nއެކަމާއި ގުޅިގެން ޝައުނާ ކުރެއްވި ޓްވީޓެއްގައި ވިދާޅުވީ އެޓޯލް ކޮމިއުނިކޭޝަންސްގައި އޭނާގެ އެއްވެސް ރޯލެއް އަދި ހިއްސާއެއް ވެސް ނެތް ކަމަށެވެ.\nI have no role in Atoll Communications, nor do I own any shares in the firm. Get your facts right?\n— Shauna Aminath 🎈❓ (@anuahsa) February 14, 2020\nޝައުނާގެ އެ ޓުވީޓަށް ރިޕްލައި އޭނާ ހެއްދެވީ ދޮގެއް ކަމަށް ބުނެ ބައެއް ފަރާތްތަކުންދަނީ މައުލޫމާތުތައް އާންމުކޮށްފައެވެ. އެގޮތުން އިކޮނޮމިކް މިނިސްޓްރީގެ ވެބްސައިޓުގައި އެ ކުންފުނީގެ މެނޭޖިން ޑިރެކްޓަރުގެ ގޮތުގައި ޝައުނާގެ ނަން އޮތް އޮތުން ހިމެނެއެވެ.\nޝައުނާ އާއި ތޯރިގުގެ އިތުރުން އެޓޯލް ކޮމިޔުނިކޭޝަންސްގައި ކުރީގެ ރައީސް މުހައްމަދު ނަޝީދު ވެރިކަމުގައި ހުންނެވި އިރު އެމަނިކުފާނުގެ ޕީއާރުގެ ބައި އަދާކުރި އިނގިރޭސި ވިލާތުގެ ޕޯލް ރޮބަޓްސް ހިމެނޭ ކަމަށް ވެސް ބައެއް މީހުން ގެންދަނީ މައުލޫމާތު ފަތުރަމުންނެވެ.\nބައެއް މީހުން ބުނާ ގޮތުގައި ޝައުނާގެ ހިއްސާ އެޓޯލް ކޮމިޔުނިކޭޝަންސްގައި މިހާރު ނެތަސް އެ ކުންފުނީގައި ފިރިކަލުން މަސައްކަތްކުރައްވާތީ އެއީ މަސްލަހަތު ފުށުއެރުމެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި އާ ޓާމިނަލްގެ ވަރަށް ބޮޑު ބައެއް ޓީއެމްއޭއަށް ލިބޭނެ ކަމަށް ބުނެ 2017 ވަނަ އަހަރު، އެމްއޭސީއެލުން ޓީއެމްއޭއަށް ސިޓީއެއް ފޮނުވި އެވެ. މި ސަރުކާރުން އެގޮތަށް އެކަން ނުކޮށް، ޓީއެމްއޭ އިން ޑިމާންޑްކުރާ ވަރަށް ވުރެ މާ ކުޑަ ޖާގައެއް ދޭން ނިންމުމުން ޓީއެމްއޭ އިން ބުނަނީ އެއީ އެމްއޭސީއެލުން ވެފައިވާ އެއްބަސްވުމާ ހިލާފު ކަމެއް ކަމަށެވެ.


Blue star brand ah haassa spring cool showroom hulhuvaifi\nވިޔަފާރި - ސްޕްރިންގް ކޫލް ޝޯރޫމް\nބްލޫ ސްޓާރ ބްރޭންޑަށް ހާއްސަ ސްޕްރިންގް ކޫލް ޝޯރޫމް ހުޅުވައިފި\nބްލޫ ސްޓާރގެ ފަރާތުން އެ ކުންފުނީގެ ސީއީއޯ ދާއޫދް ބިން އުޒައިރު އާއި ސްޕްރިންގ ކޫލްގެ ޑައިރެކްޓަރ މުހައްމަދު އަހުސަން ބައިވެރިވެލެއްވި\nބްލޫ ސްޓާރއިން ރިފްރިޖެރެންޓް އާރްފޯޓެންއޭ (R410A) އަކާއެކު ދާދި ފަހުން ޑިޒައިން ކޮށްފައިވާ ސްޕްލިޓް އޭސީ ވަނީ ދައްކާލާފަ\nސްޕްރިންގ ކޫލް ޕްރައިވެޓް ލިމިޓެޑްގެ ނަމުގައި އޮންލައިން ޕޭޖްއެއް މެދުވެރިކޮށް ރާއްޖޭގައި ކުރިންވެސް ދިޔައީ ބްލޫ ސްޓާރގެ އުފެއްދުންތައް ވިއްކަމުން\nކ. މާލެ 28 ޖުލައި 2019 | އާދީއްތަ 19:38 3,444\nސްޕްރިންގް ކޫލް ޝޯރޫމް - އާކައިވް\nއެއަރ ކޮންޑިޝަނަރ އުފެއްދުމުގައި އިންޑިއާގައި ނަން މަޝްހޫރު ބްރޭންޑެއްކަމުގައިވާ ބްލޫސްޓަރ ބްރޭންޑުގެ އުފެއްދުންތަކަށް ހާއްސަކޮށް ސްޕްރިންގް ކޫލް ޝޯރޫމްގެ ނަމުގައި ޝޯރޫމެއް ހުޅުވައިފިއެވެ.\nސްޕްރިންގ ކޫލް ޕްރައިވެޓް ލިމިޓެޑްގެ މި ޝޯރޫމް ހުޅުވުމަށްޓަކައި އާދިއްތަ ދުވަހު ވަނީ ހާއްސަ ރަސްމިއްޔާތެއް ބާއްވަފައެވެ. މި ރަސްމިއްޔާތުގައި ބްލޫ ސްޓާރގެ ފަރާތުން އެ ކުންފުނީގެ ސީއީއޯ ދާއޫދް ބިން އުޒައިރު އާއި ސްޕްރިންގ ކޫލްގެ ޑައިރެކްޓަރ މުހައްމަދު އަހުސަން ބައިވެރިވެލެއްވިއިރު ބައެއް ޕްރޮޑަކްޓްތައް ވަނީ ދައްކާލާފައެވެ. އެގޮތުން، ބްލޫ ސްޓާރއިން ރިފްރިޖެރެންޓް އާރްފޯޓެންއޭ (R410A) އަކާއެކު ދާދި ފަހުން ޑިޒައިން ކޮށްފައިވާ ސްޕްލިޓް އޭސީ ވަނީ ދައްކާލާފައެވެ.\nޝޯރޫމް ހުޅުވައިދެއްވުމަށްފަހު ރާއްޖެ.އެމްވީއަށް މައުލޫމާތުދެއްވަމުން ބްލޫ ސްޓާރގެ ސީއީއޯ ދާއޫދް ބިން އުޒައިރު ވިދާޅުވީ އަލަށް އުފެއްދި އޭސީއަކީ ހާއްސަކޮށް ރާއްޖެފަދަ ހޫނު ގައުމުތަކަށް އުފެއްދި އޭސީއެއް ކަމަށެވެ.\nމި އޭސީތަކުގަ އަޅުގަނޑުމެން ވާނީ ހާއްސަ ކޯޓިންގ އެއް ލާފަ، އެއީ އަޅުގަނޑުމެންނަށް އެނގޭ މި މާރކެޓަކީ ވަރަށް ހިއުމިޑް ތަނެއްކަން އަދި ވެލީގެ އުނދަގޫވެސް ޖެހޭކަން. އަދި މި އައުޓްޑޯ ޔުނިޓުގައި ދަބަރެއް ނުޖަހާނެ.\n~ ބްލޫ ސްޓާރ ސީއީއޯ ދާއޫދް ބިން އުޒައިރު\nމީގެ އިތުރުން ދާއޫދު ވިދާޅުވީ އެ އޭސީ އަކީ ތިމާވެއްޓާ ވަރަށް ރަހުމަތްތެރި އޭސީއެއް ކަމަށާއި މި އުފެއްދުމާއެކު ބްލޫ ސްޓާރގެ ރާއްޖޭގެ މާރކެޓް ޝެއަރ މަތިވެގެން ދާނެކަމަށް ގަބޫލު ކުރައްވާ ކަމަށެވެ. އަދި މިވަގުތު މާކެޓް ޝެއަރ އަކީ 10 އިންސައްތަ ކަމަށާ އެ ކުންފުނީގެ އަމާޒަކީ 20 އިންސައްތަ އަށް ނަމަވެސް ޝެއަރ މަތިކުރުން ކަމަށެވެ.\nއަލަށް އުފެއްދި މި އޭސީ ރަސްމީކޮށް ލޯންޗުކުރުން އާދިއްތަ ދުވަހުގެ ރޭ ހޮޓެލް ޖެންގައި ބޭއްވުމަށް ވަނީ ހަމަޖެހިފައެވެ. އެ ރަސްމިއްޔާތުގައި ހާއްސަ ލަކީ ޑްރޯއެއްވެސް ނެގުމަށް ހަމަޖެހިފައިވާ ކަމަށް ބްލޫ ސްޓާރގެ ފަރާތުން މައުލޫމާތު ދީފައިވެއެވެ.\nސްޕްރިންގ ކޫލް ޕްރައިވެޓް ލިމިޓެޑްގެ ނަމުގައި އޮންލައިން ޕޭޖްއެއް މެދުވެރިކޮށް ރާއްޖޭގައި ކުރިންވެސް ދިޔައީ ބްލޫ ސްޓާރގެ އުފެއްދުންތައް ވިއްކަމުންނެވެ. އެކުންފުންޏަށް އާ ދިރުމެއް ލިބިގެން ގޮސްފައި މިވަނީ މި ޝޯރޫމް ހުޅުވުމުންނެވެ.\nބްލޫ ސްޓާރ އަކީ އޭސީގެ އިތުރުން، ރިފްރިޖެރޭޓަރ، އަދި ވޯޓަރ ކޫލަރ ފަދަ ޕްރޮޑަކްޓްތައް އުފެއްދުމުގައި އިންޑިއާގެ އިތުރުން ދުނިޔޭގެ ގިނަ ގައުމުތަކެއްގެ ތަރުހީބު ލިބިފައިވާ ކުންފުންޏެއްކަން ފާހަގަ ކޮށްލެވެއެވެ.


ބޯޓު ” އުފުލި3” ނީލަމުގައި ވިއްކާލުމާ ބެހޭ – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ ބޯޓު ” އުފުލި3” ނީލަމުގައި ވިއްކާލުމާ ބެހޭ – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\nބޯޓު ” އުފުލި3” ނީލަމުގައި ވިއްކާލުމާ ބެހޭ\n21 މެއި 2020 (IUL)438-PRCU/1/2020/13 ޙިއްސާކުރެއްވުމަށް\n21 މެއި 2020 (IUL)438-PRCU/1/2020/13\nނީލަމަށް މިހާތަނަށް ހުށަހަޅާފައިވާ އެންމެ މަތީ އަގަކީ 35،123.00 (ތިރީސް ފަސް ހާސް އެއްސަތޭކަ ތޭވީސް) ދިވެހި ރުފިޔާއެވެ.\nނީލަމަށް މިހާތަނަށް ހުށަހަޅާފައިވާ އެންމެ މަތީ އަގަކީ 40،173.00 (ސާޅީސް ހާސް އެއްސަތޭކަ ހަތްދިހަ ތިނެއް) ދިވެހި ރުފިޔާއެވެ.\n(IUL)438-PRCU/1/2020/13 21 މެއި 2020\nއިޢުލާނު (757.69 KB)\nއަގު ހުށަހަޅާ ފޯމު (69.07 KB)\nއިޢުލާނު2(518.00 KB)


Israelge Hathiyaruge Viyafaari 7.2 Billionah Araifi | Dhiislam\nއިސްރާއީލުގެ ހަތިޔާރުގެ ވިޔަފާރި 7.2 ބިލިއަން ޑޮލަރަށް އަރައިފި\nއިސްރާއީލުގެ ހަތިޔާރުގެ ވިޔަފާރި 7.2 ބިލިއަން ޑޮލަރަށް އަރައިފިކަމަށް އެޤައުމުގެ ޑިފެންސް މިނިސްޓްރީއިން ހާމަކޮށްފިއެވެ.\nއިސްރާއީލުގެ ނޫސް އޭޖެންސީއެއް ކަމަށްވާ ދަ ޖެރޫސަލެމް ޕޯސްޓުގައިވާ ގޮތުން އިސްރާއީލުން ހަނގުރާމައިގެ ހަތިޔާރު ވިޔަފާރީގެ 41% އަކީ އޭޝިޔާ ސަރަހައްދާއި އެއްކޮށް ކޮށްފައިވާ ވިޔަފާރިއެވެ. އަދި އޭގެ 26% އަކީ ޔޫރަޕުގެ ޤައުމުތަކާއިއެކު ކޮށްފައިވާ ވިޔަފާރިއެވެ. އަދި ނޯތު 25% އަކީ އެމެރިކާ އާއި އެކު ކޮށްފައިވާ ވިޔަފާރިތަކެވެ.\n"ބައިނަލް އަޤްވާމީކޮށް ކުރިމަތިވާ ގޮން ޖެހުންތަކާއި އެކުވެސް އަހަރެމެންވަނީ ދުނިޔޭގެ ސަލާމަތީ ހަތިޔާރު ވިއްކާ 10 ޤައުމުގެ ތެރޭގައި އިސްރާއީލު އަހަރެމެންނަށްވަނީ ދެމެހެއްޓިފައި، އަދި އޭގެ މާރކެޓު ޝެއާ މިވަނީ7ބިލިއަނަށްވުރެ މައްޗަށް އަރައިފަ" އެޤައުމުގެ ޑިފެންސް މިނިސްޓްރީގެ ދިފާޢީ ބައިގެ އިސްވެރިޔާ ބުނެފައިވެއެވެ.\nވޭތުވެ ދިޔަ އަހަރުތަކުގައި އިސްރާއީލުން އަނިޔާވެރި ވެރިންނަށާއި، ސަރުކާރުތަކަށް ހަތިޔާރު ވިއްކާ ކަމުގެ ތުހުމަތުތައް ވަނީ ގިނަވެފައެވެ. މިގޮތުން ރޯހިންގޔާ މުސްލިމުންނަށް އަނިޔާ ކުރަމުންދާ މިޔަންމާ ސަރުކާރަށް ހަތިޔާޜު ވިއްކާތީ، އދ އިންވެސް ވަނީ އިސްރާއީލަށް ފާޑުކިޔާ ރިޕޯޓެއް ނެރެފައެވެ.\n"އަދި ޚާއްޞަކޮށް، އިސްރާއީލުންވަނީ އާރމްސް ޓްރޭޑް ޓްރީޓީއިން ހުއްދަކުރާ ހަތިޔާރުވަނީ މިޔަންމާއަށް ވިއްކާފައި. އެވަޤުތު އެހަތިޔާރުތައް ބޭނުންކުރެވޭނީ، ބައިނަލްއަޤްވާމީ ޤާނޫނުތަކާއި ޚިލާފުކަންކަމުގައިކަން އިސްރާއީލަށް އެނގިފައިވާނެ، ނުވަތަ އޮންނަން ޖެހޭނީ އެނގިފައި" ވަނަ އަހަރު ހުށައެޅުނު އިސްރާއީލުގެ ސުޕްރީމު ކޯޓަށް ހުށައެޅުނު މައްސަލައަކާއި ވިދިގެން، މިޔަންމާއަށް މިފަދަ ހަތިޔާރުތައް ވިއްކުން މަނާކުރުމުގެ ކުރިން، ކަންތައްތައް ހިނގާފައިވާ ގޮތް ފާހަގަ ކުރައްވާ، އދ ގެ ރިޕޯޓުގައި ބަޔާން ކުރައްވާފައިވެއެވެ.\nމިރިޕޯޓުގައިވާ ގޮތުން، އިސްރާއީލުން ވިއްކާ ހަތިޔާރުތަކުން މިޔަންމާއިން ދަނީ، މީހުން މެރުމާއި، ހައްޔަރު ކުރުމާއި، އަނިޔާކުރުމާއި، ޖިންސީ އަޅުވެތިކަމާއި އަދި އެނޫންވެސް ޖިންސީ ފުރައްސާރަތަކުގައި ބޭނުންކުރެވެމުންނެވެ.\n2017 ގައި މިކަންކަން މަނާ ކުރެވުމުގެ ކުރިން، އިސްރާއީލުންވަނީ މިޔަންމާއަށް ހަނގުރާމަ މަތީގެ މަނަވަރު ވިއްކާފައެވެ. އަދި މަނާކުރެވުމަށް ފަހުގައިވެސް، 2019 ވަނަ އަހަރު، އިސްރާއީލުގައި ބޭއްވުނު ޢަސްކަރީ ހަތިޔާރު ދައްކާލުމުގެ އެކްސްޕޯއަކަށްވަނީ މިޔަންމާގެ ވަފުދެއް ގޮސްފައެވެ. އިސްރާއީލުގެ ނޫހެއްކަމަށްވާ ހާރެޓްޒުނ، މިއެކްސްޕޯގެ އެކިއެކި ބޫތުތަކަށް ގޮސް، މިޔަންމާއާއިއެކު ވިޔަފާރީގެ މުޢާމަލާތްކުރަން މަނާވެފައި އޮއްވާ އެޤައުމުގެ ވަފުދެއް އެކްސްޕޯއަށް އައިސްފައިވަނީ ކީއްވެތޯ ސުވާލުކުރުމުން، ގިނަ ބޫތުތަކުން ބުނެފައިވަނީ އެއީ މަނާކަމެއްކަމަށް ނުދެނެހުރިކަމަށެވެ.


(12 މާރިޗު 2017 އާ ގުޅޭ)\nސަލްމާމެންގެ ދެމަފިރންނާއި ޤައިސްއާއެކު ރޭގަނޑުގެ ކެއުމަކަށް އިންސާފު ކުރުމަށްފަހު ރުބީނާ ގެއަށް އައީ ނުވައެއް ޖަހަން އުޅެނިކޮށެވެ. އެޕާޓްމެންޓުގެ ދޮރުން ވަން އިރު ސިޓިންރޫމު ސޯފާގައި މައުރީނަށް ނިދިފައި އޮއްވާ ފެނުނެވެ. އެހެންވެ މަޑުމަޑުން ދޮރު ލައްޕާލާފައި އައިސް ދަރިފުޅަށް ގޮވާލިއެވެ.\n"މައު... ކޮޓަރިއަށް ހިނގާ" ރުބީނާ މައުރީންގެ އަތުގައި އަތްޖައްސާލި އިރު ހޫނުކަން އިހުސާސްވެ ކަންބޮޑުވިއެވެ.\n"ހުންއައީތަ؟ ބޭސް ކައިފިންތަ؟ މައު... ތެދުވޭ އަވަހަށް... ހިނގާ ކޮޓަރިއަށް" ރުބީނާ ގޮވަން ފެށުމުން ތެދުވަން ބޭނުންނުވެފައި އޮތްހެން މައުރީން ކުޑަކޮށް ލޯހުޅުވާލިއެވެ. އަދި ކަންނެތް ގޮތަކަށް ތެދުވެ ސޯފާގައި އިށީނެވެ. އެހިނދު މައުރީންގެ އަތުގައި ހިފާ އޭނާ ނަގަން ރުބީނާ މަސައްކަތްކުރިއެވެ. މައުރީން އަތުލަފިކޮށްލައިގެން ރުބީނާ އައިސް އެކުއްޖާގެ ކޮޓަރިއަށް ވެއްދިއެވެ. އެނދުގައި މައުރީން ބާއްވާލާފައި ރުބީނާ އަވަސްވެގަތީ މައުރީނަށް ބޭސް ދިނުމަށެވެ. ހަލުވިކޮށް ކޮޓަރިން ނުކުމެގެން އައިސް މަތީކަބަޑުސެޓުން އެންމެ މަގަތަށް ހުރި ކަބަޑު ހުޅުވާލައި ފަސްޓްއެއިޑް ފޮށި ނެގިއެވެ.\n"ބޭނުން ޖެހޭ ވަގުތު ބޭސްގުޅައެއް ވެސް ނޯންނާނެ... ނިޔާނަށް ގުޅަންވީ" ހާސްވެފައި ހުރި ރުބީނާއަށް ނިޔާނު ރަށުގައި ނެތްކަން ހަނދާންވީ އޭނާގެ ނަން ކިޔާލެވުނު ފަހުންނެވެ. އެހިނދު ރުބީނާގެ މޫނުމައްޗަށް ފޫހިކަމުގެ އަސަރު ވެރިވެގެން ހިނގައްޖެއެވެ.\n"މިފަހަރު ފުރައިގެން އެ ދިޔައީ އަންގާ ވެސް ނުލާ... ރުޅި އަންނަންވީ މަށެއްނު... ތަނަކުން އަންހެނަކު ފެންނައިރަށް ހިތާވާން ޖެހޭވިއްޔާ..." ފަސްޓްއެއިޑް ފޮށިގަނޑު އަތުން ޖަހާ ދުރަށްޖައްސާލުމާއެކު ރުބީނާ އައިސް މައުރީންގެ ކޮޓަރިއަށް ވެނެވެ. ދަރިފުޅުގެ ބޮލުގައި ފިރުމާލަމުން ބޭސް ގަނެގެން މި އަންނަނީ ކަމުގައި ބުނެ އޭނާ އެނބުރި ހިނގައިގަތެވެ.\nއެނދަށް އެރި ގޮތަށް ތަފާތު ޚިޔާލުތައް ކުރުމުގައި އައިރާ އޮތެވެ. ވަރުބަލިކަން އިހުސާސްވި ނަމަވެސް ސިކުނޑީގައި އުފެދިފައިވާ ހަލަބޮލިކަން މާ ވަރުގަދައެވެ. އައިރާގެ މުސްތަޤުބަލާ މެދު އޭނާއަށް ވިސްނެނީއެވެ.\n"ނިދީތަ؟" ބިއްދޮށުގައި އޮތް ލިޒީ މަޑުމަޑުން ބުނެލިއެވެ. ފާރާ ދިމާއަށް އެނބުރި އޮތްއިރު އޭނާގެ ލޮލުގައި ވެސް ނިދީގެ އަސަރެއް ނުވެއެވެ.\n"ނޫން" އައިރާ ވެސް އޮތް ގޮތަށް އޮވެ ވާހަކަދެއްކިއެވެ. ދެ މީހުން ކުރެ އެކަކު ވެސް އެނބުރި އަނެކާއާ ކުރިމަތިލާކަށް ގަސްދެއް ނުކުރެއެވެ.\n"އަހަންނަށް ނުނިދިގެން މިއުޅެނީ" ލިޒީ ބުންޏެވެ.\n"ކީއްވެ؟" އަމިއްލަ ހާލު ސިއްރުކުރަމުން އައިރާ އަހާލިއެވެ.\n"ތެދަށްބުނަންތަ! އަހަރެން ހީކޮށްގެން ހުރީ އަހަރުމެން ދެމީހުން މުސްކުޅިވާނީ ވެސް އެކީގައި އުޅެކަމަށް... އަހަރެންގެ ބެސްޓްފްރެންޑް އަބަދުވެސް އަހަރެންގެ ގާތުގައި ހުންނާނެކަމަށް... އަހަރެން އުފާވޭ އައިރާއަށް ހެޕީ ލައިފެއް ލިބޭތީ... އެނގޭ އައިރާ ވެސް ތިދަނީ އިތުރު ޗޮއިސްއެއް ނެތީމަކަން... މީ މިވަގުތަށް އޮތް ގޮތް... އެހެންވިޔަސް އަހަރެން ވަރަށް ދެރަވޭ... ދެން މަޖާކޮށްލާ އަހަރެންގެ ވާހަކަތައް އަޑުއަހާލާނެ މީހަކު ނުހުންނާނެ... އަހަރެން އުނދަގޫކޮށް ދިމާކުރާނީ ކާކާ" ލިޒީގެ އަޑުގައިވި މަޑުމައިތިރިކަން އައިރާގެ ހިތަށް ވެސް އަސަރު ކުރުވިއެވެ.\n"އަހަރެން ވެސް ދެރަވޭ... އެހެންވިޔަސް ޕޮޒިޓިވްކޮށް ވިސްނަން އަހަންނަށް ދަސްކޮށްދޭން މަސައްކަތްކުރަނީ ލިޒީއެއްނު... އެހެންވީމަ މިވަގުތު ވިސްނަންވާނީ ވީހާ ވެސް ރަނގަޅަށް... ލިޒީ އަހަންނާ ވާހަކަދައްކަން ބޭނުންވެއްޖެ ކޮންމެ ވަގުތަކު އަހަރެން ހުންނާނީ ފޯނުކޯލެއްގެ ދުރުމިނުގައި... އެ ފޯނުކޯލު އަހަރުމެން ދެ މީހުން ބޭނުން ވަގުތަކު ގާތްކޮށްދޭނެ... ލިޒީ ބޭނުން ވާހަކައެއް އަހަރެންގެ ގާތުގައި ދައްކަންވީ"\n"އާން! ދޯ... ކީއްވެ އައިރާއަށް ނުނިދިފަ ތި އޮތީ" އައިރާއާ ދިމާއަށް ލިޒީ އެނބުރިލިއެވެ. އަދި އައިރާގެ ކޮނޑުގައި ހިފާ ދަމާލިއެވެ.\n"އުފަންވީސުރެން މިއުޅެނީ ރަށުގައި... މީހަކާ އިނދެގެން މާލެއަށް ދިރިއުޅުން ބަދަލުކުރަން ޖެހިދާނެއެކޭ ދުވަހަކު ވެސް ހިޔެއްނުކުރަން... ލިޒީއަށް އެނގޭނެ... އަހަރެން އަބަދުވެސް ބުނަމުން އައީ ރަށުން މީހަކާ އިނދެގެން ދިރިއުޅުން ކުރިއަށް ގެންދާ ވާހަކަކަން... މާލެދާން ޖެހުނީމަ އަހަރެން ޖެހިލުންވަނީ... އަހަންނަށް އެމީހުންގެ ތެރޭގައި އުޅެން ނޭނގިއްޖެއްޔާ މައްސަލަތައް ޖެހިދާނެއޭ ހިތަށް އަރަނީ... އޭރުން ނިޔާނު ވެސް އަހަރެންދެކެ ލައިކްނުވެދާނެ... ދުވަސްކޮޅަކުން އަހަރެންދެކެ ފޫހިވެއްޖެއްޔާ އަހަރުމެންގެ މެރީއޭޖަށްވާނީ ކިހިނެއް؟"\n"އައިރާ ހާދަ ދުރަކަށް ތި ވިސްނާލީ... އިރާދަކުރެއްވިއްޔާ ހުރިހާ ކަމެއްވެސް އައިރާއަށް ވާނީ ރަނގަޅަށް... އަހަރެން އަބަދުވެސް ދުޢާކުރަން އައިރާ ވަރަށް ހެޕީވާން... އެނގޭތަ؟ އައިރާ މެރީކުރި ގަޑީގައި މިއަދު މަންމަ ހުރީ ފެންކަޅިވެފައި... އައި ނޯ މަންމަ އަހަރެންދެކެ ލޯބިވާ ވަރަށް އައިރާދެކެ ވެސް ލޯބިވާކަން... އައި ޖަސްޓް ވިޝް އައިރާ އަހަރެންގެ ސިސްޓަރއަކަށް ވީ ނަމައޭ... އޭރުން އައިރާގެ ލައިފް ކިހާ ހެޕީވާނެ" ލިޒީގެ ވާހަކަތަކުން އައިރާގެ ލޯ ފެންކަޅިވާގޮތްވިއެވެ.\n"އަހަރެން ދުވަހަކު ވެސް އެބައެއްގެ މަތިން ހަނދާންނުނެތޭނެ ބަޔަކީ ތީ... ލިޒީއާއި ލިޒީގެ މަންމަ އަހަންނަށް ސަޕޯޓްނުދޭނަމަ އަހަރެން ދިރިއުޅުން މަތިން މުޅިން ފޫހިވެ ހުރިހާކަމަކުން ނާއުންމީދުވެގެން ދިޔައީސް... އެއްލޭ ނުހިނގިނަމަވެސް ލިޒީއަކީ އަހަރެން ދުށްގޮތުގައި އަހަރެންގެ ހުރި ހަމައެކަނި ޢާއިލާ"\nރޭގެ އެތައްފަރުދާއެއް ބަދަލުވަމުން ދިޔައިރު ލިޒީއާއި އައިރާގެ ދެމެދުގައި މީގެ ކުރިން ނުދެކެވޭހާ ގާތް ވާހަކަތަ ދެކެވުނެވެ. ދެ ކުދީންކުރެ އެކަކު ވެސް ނުނިދައެވެ. ލޭގެ ގުޅުމެއްނެތް ނަމަވެސް އެއީ އެއްބަނޑު އެއްބަފާކަމުގެ ކުލުނު ހިނގާ ދެބެން ފަދައެވެ. ދައްތަ ނޫނީ ކޮއްކައާ ވަކިވާން ޖެހޭތީ އެކަމުގެ އަސަރުގައި ބަނދެވިފައިވެއެވެ.\nފަތިސް ނަމާދުގެ ބަންގި ގޮވީ ވުޟޫކޮށްލައިގެން ފާޚާނާއި އައިރާ ނުކުތް ފަހުންނެވެ. އޭރު އެނދުމަތީ ނަމާދަށް ތައްޔާރުވުމުގެ ގޮތުން ފަޔަށް އިސްޓާކީނު މަހާލާ ނަމާދު ދޮޅި އަޅަން ލިޒީ އިނެވެ. މިއީ އެ ދެ ކުދީން އެކުގައި ކުރެވޭނެ އެންމެ ފަހު ނަމާދަށް ނުވުމަށް އެ ދެ ހިތުގެ އަޑިން އެދެމުން ދިޔައެވެ.\nފަތިސް ނަމާދުން ފައިބައިގެން ނިޔާނާއި ޖުވައިން އައިސް ގެއަށް ވަނީ ދާއޫދާއެކުއެވެ. ގެއަށް ވަދެވުމާއެކު ދާއޫދަށް ނިޔާނު ގޮވާލިއެވެ. އަދި އޭނާއާ ވާހަކަދައްކާލަން ބޭނުންވާ ކަމުގައި ބުންޏެވެ. ދާއޫދުގެ މޫނު މަތިން މިފަހަރު ނުރުހުމުގެ އަސަރެއް ނުފެނުނެވެ. އޭނާ ބޯޖަހާލާފައި ސޯފާއަށް އިޝާރާތްކޮށްލިއެވެ.\n"އަހަރެން ކޮޓަރިއަށް މިދަނީ" ނިޔާނު ބަލާލި ގޮތުން އޭނާ ބުނަން ބޭނުންވާ އެއްޗެއް ޖުވައިންއަށް މޭރުންވިއެވެ. އޭނާ ހިނގައިގަތުމުން ނިޔާނު އައިސް ދާއޫދުގެ އެއްފަރާތުގައި ހުރި ސޯފާގޮނޑީގައި އިށީނެވެ.\n"ދާއޫދުބޭ... އަހަރެން ބޭނުމެއްނޫން ދާއޫދުބެއާ މޫނުކެނޑޭކަށް... ވެދިޔަކަމެއް ވެދިޔައީ... އެކަމުގައި އަހަރެން ވެސް ކުރާނެކަމެއްނެތް... ދާއޫދުބެގެ ވެސް ކުށެއްނެތް... ދަރިންނާ މެދު މައިންބަފައިން ވަރަށް ފޮނި އުންމީދުކުރާނެކަން އަހަންނަށް ވެސް އެނގޭ... އަހަރެން އައިރާއާ ކައިވެނިކޮށްގެން އޭނާ ގޮވައިގެން މިއަދު ހެނދުނު ފުރަން... ދެން ނޭނގެ ދިމާވާނީ ކޮންދުވަހަކުން ކަމެއް... އެހެންވެ ވަކިވެގެންދާން ބޭނުންވަނީ ދާއޫދުބެގެ ވެސް ހިތްހަލާލު އަހަރުމެންގެ މައްޗަށް ލިބިގެން... ދާއޫދުބެއާއި މަލީހާ ދައްތައަކީ އަހަރެން ވަރަށް ޤަދަރުކުރާ ބައެއް... އަހަރެން ފުރައިގެން ދިއުމުގެ ކުރިން ފަނަރަދުވަހަށްވީ ފައިސާ ވެސް ދާއޫދުބެއާ ހަވާލުކޮށްލަން ބޭނުން" ނިޔާނުގެ ވާހަކަތައް އަޑުއަހަން ދާއޫދުއިނީ ހިމޭނުންނެވެ. އޭނާގެ މޫނުމަތިން އެއްވެސް އަސަރެއް ފާޅެއްނުވެއެވެ.\n"ފައިސާ ނުދިނަސް ރަނގަޅުވާނެ... ނިޔާނުގެ ކައިވެންޏަށް މަރުޚަބާ" އާދައިގެ ގޮތަކަށް ދާއޫދު ބުނެ ސަލާމްކޮށްލަން އަތްދިއްކޮށްލިއެވެ. އޭނާގެ އެ ޢަމަލުން ނިޔާނަށް ހައިރާންކަން ލިބުނެވެ. ހަމައެއާއެކު ހިތްހަމަ ވެސް ޖެހުނެވެ. އެހެންވެ ދާއޫދުގެ އަތުގައި ސަލާމްކޮށްލުމަށް ނިޔާނު ހިފީ ހިނިތުންވެލަމުންނެވެ.\n"ސައިތަށްޓެއް ބޯލައިގެންނު ފުރަންދާނީ" ނިޔާނާ ސަލާމްކޮށްލަމުން ދާއޫދު ބުންޏެވެ. އޭނާ ވެސް ނިޔާނު އެދުނު ފަދައިން އެ ދެމެދުގައި އުފެދުނު ކިލަނބުކަން ފިލުވާލާ ހިތް ސާފުކޮށްލީއެވެ. ހަޤީޤަތުގައި ކުށްކުރެވުނީ ޚުދު ދާއޫދަށްކަން އޭނާއަށް ވިސްނޭތީއެވެ.\nވަރަށް ފަތިހާ ބަދިގޭގައި ސައިތައްޔާރު ކުރުމުގައި މަލީހާއާއި ލިޒީގެ އިތުރުން އައިރާ އުޅުނެވެ. އެތަނަށް ނިޔާނުމެން ގޮވައިގެން ދާއޫދު އައިސް ވަނެވެ.\n"މަލީހާ... މިކުދީންނަށް ސައިދީފައެއްނު ފޮނުވާލަންވާނީ" ދާއޫދު ބުންޏެވެ. އޭނާ ނިޔާނުގެ ކޮނޑުގައި ހިފަހައްޓާލައިގެން ހުރިލެއް ގާތްކަމުން މަލީހާއާއި ދެންތިބި މީހުން ވެސް ހައިރާންވިއެވެ. އެހެންވިޔަސް އެކަން މަލީހާއަށް އެނގުނު ކަމަކަށް ނުހެދިއެވެ.\n"އެހެންވެއެއްނު މިހާ ފަތިހާ ބަދިގެއަށް ވަދެ މިއުޅެނީ... އެކުދީންނާއެކު ދާއޫދު އިށީންނަންވީނު... އައިރާ ވެސް ދެން އިށީނދޭ ސައިބޯން" އަތްމަތި އަވަސްކޮށްލާފައި އުޅުނު މަލީހާ ބުންޏެވެ.\n"މިއަދު އެންމެން އެކުގައި ސައިބޯންވީނު" އައިރާ ބުންޏެވެ.\n"އެއީ ތެދެއް މަންމާ" ދެ ތަށި ކޮފީ ނިޔާނާއި ޖުވައިގެން ކުރިމަތީ ބަހައްޓަމުން ލިޒީ ބުންޏެވެ.\nހެނދުނު ހަތެއްޖަހަންވިއިރު ލާންޗަށް އަރަން ބަނދަރަށް އައިސް އެންމެން ތިއްބެވެ. ދާއޫދާއި މަލީހާގެ އިތުރުން ލިޒީއާ ސަލާމްކޮށްލާފައި ޖުވައިންއާއި ނިޔާނު ލާންޗަށް އެރުމަށް ދިޔައެވެ.\n"ބަސްއަހައިގެން ރަނގަޅަށް އުޅޭތި... ބޭބެގެ ރުހުން ތި ދެ ކުދީންނާއެކު ވޭ" ޖެހިލުންވެފައި ހުރެ ވެސް ދާއޫދާ ސަލާމްކޮށްލުމަށް އައިރާ އަތްދިއްކޮށްލުމުން އެ އަތުގައި ދާއޫދު ހިފިއެވެ. އަދި އައިރާގެ ކޮނޑުގައި ފިރުމާލާފައި ނަޞޭޙަތްތެރިވިއެވެ. އެ މަންޒަރުފެނި މަލީހާއާއި ލިޒީގެ މޫނު މަތިން ހިނިތުންވުން ފާޅުވެގެން ދިޔައެވެ.\n"ތި ދެވެނީ މުޅިން އާ ބައެއްގެ ކައިރިއަށް... ކެތްތެރިވާތި... ރިވެތި އަޚުލާޤުގައި ހިފަހައްޓާތި... ބަސްއަހާ ކިޔަމަންތެރި އަނތްބަކަށް ވޭވޭތޯ ބަލަންވާނެ" މަލީހާގެ ގަޔާ ކައިރިކޮށްލައިގެން ހުރެ އައިރާގެ ބޮލުގައި ފިރުމަމުން އޭނާ ދެއްކި ވާހަކަތަކަށް އައިރާ ބޯޖަހަމުން ދިޔައެވެ. އޭރު އައިރާއަށް ކުރެވެމުންދިޔައީ ދަރިއަކު މަންމައާ ވަކިވާ ހިނދު ކުރެވޭނޭ ފަދަ އިހުސާސެކެވެ. ދެ ލޯ ފެންކަޅިވަމުންދިޔައެވެ. ކަރުނައިގެ މައްޗަށް އަމިއްލަ ބާރެއް ނުހިނގިއެވެ. އެހެންނަމަވެސް ކޯތާފަތުން ފައިބައިގެން ދިޔަ ކަރުނަތިކި އައިރާ ފުހެލިއެވެ. މަލީހާ ދުރަށް ޖެހިލުމާއެކު ލިޒީއަށް ބަލާލިއެވެ. ހިނިތުންވެލައިގެން ހުރި ލިޒީގެ ގައިގާ އައިރާ ބައްދާލިއެވެ. އެހިނދު ހިތްވަރުކުރަމުން އައި ލިޒީއަށް ވެސް ރޮވިއްޖެއެވެ.\n"އައި ވިލް މިސް ޔޫ" ވައި އަޑުން ކަހަލަ ގޮތަކަށް ލިޒީ ބުނެލިއެވެ.\n"ދަރިފުޅާ... އައިރާއާ ދެ ކުދީން އަދި ދިމާވާނެ... ދެން މިވަގުތު ނުރޮއެ... އެހެންނޫނީ އައިރާއަށް ވެސް ހިތްހަމަޖެހިގެން ނުދެވޭނެ" ލިޒީގެ ބުރަކަށީގައި މަލީހާ ފިރުމާލިއެވެ.\nލިޒީ ދެ ލޯ ފުހެލާފައި ހިނިތުންވެލިއެވެ. އަދި އައިރާގެ ދެއަތްތިލާގައި ހިފާ ބާރުކޮށްލާފައި އެ ދެއަތުން ދޫކޮށްލިއެވެ.\n"ސީ ޔޫ ސޫން އައިރާ" ކަރުނައިގެ ތެރެއިން އައިރާ ވެސް ހިނިތުންވެލިއެވެ. އަދި ވާޓަރާ ކައިރިކޮށްލާފައި އޮތް ލާންޗަށް އެރުމުގެ ކުރިން އަދިވެސް އެއްފަހަރު ލިޒީއަށް އޭނާ ބަލާލިއެވެ. އެއަށްފަހު ލާންޗަށް އެރިއެވެ. އެއާއެކު ވަކިވުމުގެ ސަލާމެއްގެ ގޮތުން ލިޒީ އަތްހޫރާލިއެވެ.\nފްލައިޓަކަށް އެރި ފުރަތަމަ ފަހަރު ކަމަށްވާތީ އައިރާއަށް ގޮނޑީގައި ހަމަޖެހިނުލެވުނެވެ. ބިރުގެންފައި އިންއިރު ޖެހިގެން އިން ނިޔާނުގެ އަތުގައި ހިފާލެވިފައި ވަނީ ކިހާ ބާރަކަކަށް ކަމެއް އައިރާއަކަށް ނޭނގުނެވެ. ފްލައިޓް ވެލާނާ އިންޓަރނޭޝަނަލް އެއަރޕޯޓުގައި ޖެއްސުމަށްފަހު ޕަސެންޖަރުން ފޭބުމަށް ގޮވާލެވުނު ހިނދު އައިރާގެ ސީޓުބެލްޓު ނިޔާނު ނައްޓާލަދިނެވެ. ނިޔާނުގެ އަތުގައި އައިރާ ހިފަހައްޓާލި ހިސާބު ރަތްވެ ވަރުނަގާފައި ހުރިތަން އައިރާއަށް ފެނުނީ އެވަގުތުއެވެ.\n"ސޮރީ" ނިޔާނުގެ އަތުގައި ފިރުމާލުމާއެކު އައިރާ ބުންޏެވެ. ނިޔާނު އޭނާއަށް ޖަވާބު ދިނީ ލުއި ހިނިތުންވުމަކުންނެވެ.\nމާލެއަށް އެރުމާއެކު ނިޔާނާއި އައިރާއާ ޖުވައިން ވަކިވެއްޖެއެވެ. އެ ދެމަފިރިންނަށް އަދިވެސް އެއްފަހަރު ކައިވެނީގެ މަރުޚަބާ ކިޔާފައެވެ. އަދި ކޮންމެވެސް އިރަކުން އެންމެން ދިމާވާން ވާނެއޭ ޖުވައިން ބުންޏެވެ. ނިޔާނު ޓެކްސީއެއް ހޯދުމަށްފަހު އައިސް އައިރާގެ ފޮށި ގެނެސް ކާރުގެ ޑިކީއަށް ލިއެވެ. އަދި ފަހަތު ސީޓަށް ދެމީހުން އެކުގައި އެރިއެވެ.\nހެނދުނު ސްކޫލަށް ދާވަރަށްވުރެ މައުރީންގެ ހާލު ދެރައެވެ. ފެންފޮތި އަޅާއިރު ވެސް ހުންމަޑުވާ ގޮތެއްނުވިއެވެ. ރެއިން ފެށިގެން ރޫބީނާ ހަގަޑިން މައުރީނަށް ބޭސް ދިނެވެ. މައުރީންއަށް ލުއި ކާއެއްޗެއް ތައްޔާރުކޮށްގެން އެ ހިފައިގެން އައިސް މައުރީންގެ ކޮޓަރީގައި ރުބީނާ އިނީ ދަރިފުޅަށް ކާއެއްޗެއް ދެވޭތޯއެވެ. ހުމުގެ ސަބަބުން އަނގަ ހިތިވެފައި އިން މައުރީން ކުޑަކުއްޖަކު ފަދައިން ނުކާން ބޮޑާ ހާކައެވެ. އެހެންނަމަވެސް ހަރުކަށި ކަމާއެކު ރުބީނާ ގަދަކަމުން ވެސް ދަރިފުޅަށް ކާންދޭން މަސައްކަތްކުރިއެވެ. މައުރީންގެ ހަށިގަނޑުގައި ހަކަތަނެތި ހަމައެކަނި ބޭހުން ރަނގަޅު ނުވާނޭކަން އެނގޭތީއެވެ.\nއެޕާޓްމެންޓުގެ ދޮރުހުޅުވާލަފައި އައިރާ ގޮވައިގެން ނިޔާނު އެތެރެއަށް ވަނެވެ. މީހަކު ފެންނަން ނެތުމުން ފުރަތަމަ ނިޔާނު ހީކުރީ އެންމެން ނިދާފައި ތިބީ ކަމަށެވެ. އެހެންނަމަވެސް އެތެރެއިން ރުބީނާގެ އަޑު އިވުނެވެ.\n"މަންމާ!... މަންމާ!..." ނިޔާނުގެ އަޑު ރުބީނާއަށް އިވުމުން އޭނާ ހައިރާންވިއެވެ. މިހާ އަވަހަށް ނިޔާނު އައީމައެވެ. އޭނާ ހީކޮށްގެން ހުރީ ނިޔާނު އަނެއްކާ ވެސް ފުރީ އޮފީސް ދަތުރެއްގައި ކަމަށެވެ. އަތުގައި އޮތް ސޫޕުތަށި މައުރީންގެ އެނދުގެ އަރިމަތީ ކަބަޑުގައި ބަހައްޓާލާފައި ރުބީނާ ތެދުވިއެވެ. އެއާއެކު މައުރީން އަވަހަށް އޮށޯވެ ބޮލާއެކު ރަޖާ އަޅާލިއެވެ. ނަމަވެސް އޭނާގެ ހަރަކާތްތަކަށް ފަރުވާލެއްނެތި ރުބީނާ ކޮޓަރިން ނުކުމެގެން އައެވެ. ކުއްލިއަކަށް މީހާ ހުއްޓެވުމާއެކު ދެ ލޯ ބޮޑުވެގެން ދިޔައީ ފެނުނު މަންޒަރުންނެވެ.